
مقدمة 


مُمكن تكون أعقد حاجة في الدنيا هي العلاقات بين البشر.. 

العلاقات بين البشر زي ما هي أحد الأسباب المهمة للسعادة 
والبهجة والإقبال على الحياة.. ساعات بتكون أحد أهم مصادر 
التعاسة والألم.. ممكن علاقة تطلعك سابع سماء وعلاقة تانية 
تنزلك سابع أرض.. اللي بيبوظ ويشوه ويؤذي الناس علاقة.. 
واللي بيصلح ويغير ويعالج الناس برضه علاقة.. إحنا بنكبر من 
خلال علاقاتنا مع بعض.. 

فيه دراسة اتعملت ف جامعة هارفارد واتنشرت قريب.. الدراسة 
دي استمرت ١/0‏ سنة, أجيال من الباحثين وأجيال من البشر.. 
كانوا بيشوفوا هو إيه الاي فرق في حياة الناس بعد السنين 
الطويلة اللي عاشوها هما وأولادهم وأحفادهم.. معظمهم 
كانوا متصورين في الأول إن اللي هايفرق في حياتهم هو الفلوس 
والشهرة وغيرها.. 

بس اكتشف الباحثون في آخر الدراسة إن أكتر حاجة فرقت 
في صحة الناس النفسية والجسدية. وطول أعمارهم ومدى 
سعادتهم وقدرتهم على مقاومة الأمراض والأحزان والشيخوخة 
وغيرها.. هي وجود علاقات طيبة في حياتهم.. علاقات فيها قرب 
وحب وتراحم وتفاهم.. علاقات كان الطرف التاني فيها متاح 
وموجود في عز الأوقات الصعبة.. وعلى العكس.. الناس اللي ما 
كانش عندهم علاقات بالشكل ده في حياتهم.. أعمارهم كانت 
أقصر.. نسبة إصابتهم بالأمراض المختلفة كانت أكتر.. قدرتهم 
على تحمل الألم النفسي والجسدي كانت أقل.. وجالهم كمان 
ألزهاهر في شيخوختهم.. 


العلاقات الطيبة هي أكسير الحياة.. وهي الترياق الوحيد ضد 
الذبول الروحي.. والموت النفسي.. 


في كتاب (علاقات خطرة) هانتكلم عن أنواع وأشكال كتير من 
العلاقات.. بدءًا من علاقتك بنفسك.. وانتهاء بعلاقتك بكل الاي 
حواليك.. علشان كده الكتاب مقسم إلى خمسة أقسام.. 


القسم الأول (الفصول من ١‏ إلى ”) يخص تركيبتك أنت شخصيًا.. 
اللي مهم تعرفها وتبقى واعي بيها قبل ما تعمل أي علاقة مع 
أي حد.. هانتكلم عن علاقتك بجسمك.. وعن تكوينك النفسي 
الرجولي والأنثشوي.. وعن التلات أشخاص اللي عايشين جواك.. 


القسم التاني (الفصول من ؛ إلى 1) عن بعض الحاجات المهمة 
جذًا في علاقتك بالآخرين.. هو إنت في العلاقة دي بتكون نفسك 
واللا بتكون حد تاني؟ طيب هو إنت شايف اللي قدامك زي ما 
هو واللا بتتعامل مع حد غيره في صورته؟ طيب اللي قدامك 
نفسه بيتعامل معاك كما أنت. واللا بيلبسك صورة حد غيرك؟ 

القسم التالت (الفصول من إلى )٠١‏ هانشوف فيه نتيجة 
اضطراب ولخبطة بعض علاقاتنا مع الآخرين.. خاصة القريبين 
مننا.. وإزاي ده ممكن يخلينا نرجع في تاريخنا النفسي للخلف 
بحنّا عن لحظة واحدة كنا حاسين فيها بالأمان, أو نغرق في 
خيالات وأوهام أو أفكار ووساوس مالهاش أي علاقة بالواقع؛ أو 
نتمنى حتى الرجوع للرحم وحياة الجنين علشان ننفصل عن 
الدنياء ونبعد عن أذى الناس. 


القسم الرابع (الفصول من ١١‏ إلى )١9‏ عن التغيير.. عن الشفاء 
والالتئام النفسي.. عن قبول كل مشاعرك وأجزاءك من غير نقص 
أو تشويه أو اختزال.. عن قبول الحياة وقبول الموت.. عن امتلاء 
كل الفراغات النفسية اللي جواك.. والخروج من الصندوق الضيق 
كمان أثر طيّب وراك.. وطبعًا التغيير ده مش هايحصل من 
غير ما تشوف الصورة الكاملة لكل الاي فات من حياتك قدام 
عينيك. وتقرر إنك تفضل طول عمرك في جهاد نفسي شريف لا 
يتوقف. في مواجهة كل ما قد يصيب نفسك بسوء.. حتى لو 
كانت جيناتك.. 


وأخيرا.. وبعد ما شوفت وحسيت واتحركت واتغيرت.. وبعد ما 
اتفكيت واتجمّعت واتلملمت والتأمت.. هانستعرض في الفصل 
العشرين والأخير بعض أنواع وأشكال العلاقات الاي مهم تاخد 
بالك منها في رحلة حياتك.. علشان تبقى واعي بيهاء وتعرف 
تلقطها وتشوفها كويس.ء وتحمي نفسك منها بكل شجاعة 
ومستولية.. مهما كان التمن.. 


١6ه‎ 


الكتاب عبارة عن وجبة نفسية دسمة. يُفضل تناولها على فترات» 
وبجرعات مناسبة.. ولوحشيت في أي لحظة بمشاعر زيادة مش 
عارف تتصرف فيهاء أو لقيت جواك أسئلة صعبة مش لاقي 
ليها إجابة» أو اكتشفت إن عندك مشكلة نفسية محتاجة علاج.. 
أنصحك وقتها إنك تقعد تفضفض مع أقرب طبيب نفسي.. زي 
ما بيحصل في كل دول العام امتقدم. 


وزي كتاب (الخروج عن النص) الاي ما كنتش متوقع نجاحه 
الكبير ولا متصور انتشاره الواسع.. (علاقات خطرة) مكتوب 
بالعاميّة المصريّة, للتبسيط والتّبسيرء وتوصيل الأفكار والمعلومات 
النفسيّة العميقة والمعقدة في بعض الأحيانء باستخدام لغة 
سهلة ومفردات بسيطة وقريبة.. أنا بكتبلك وكأنى قاعد معاك.. 
وبكلمك بنفس طريقتى. ونفس لهجتى. ونفس كلامى.. 


عاوز أقولكم حاجة مهمة.. كل الفضل فى هذا الكتاب وفى كل ما 
سبقه أو تلاه من كتب أو مقالات أو محاضرات يرجع للراجل 
اللى علمنى وربانى وساعدف إنى أتغير خطوة ورا خطوة ويوم 
بعد يوم.. الراجل اللى علم آلاف الناس غيرىء. وعالج آلاف 
أخرى بأشكال وطرق مختلفة مباشرة وغير مباشرة.. وصنع حركة 
علمية علاجية نفسية حقيقية وعميقة فى مصر والعام العربى 
خلال الكام سنة اللى فاتوا.. وأنا -فقط- أحد نواتجهاء ولست 
أحسنها.. الراجل ده أنا مدين ليه بعمرى وحياق وعلمى وكل 
عملى الحقيقي الطيب.. لأنى اتعلمت منه يعنى إيه حياة, 
ويعنى إيه علم., ويعنى إيه عمل.. 

كل ما تقروا كلمة من كلامى أو تسمعوا منى محاضرة أو ندوة 
أو لقاء فى أى سياق.. اعرفوا إنى بالظبط زى (البوسطجى).. مش 
باعمل أى حاجة أكتر من إنى أوصل رسالة من صاحبها إلى 
مستقبلها.. وافتكروا إن الصاحب الحقيقي والأصيل لكل الرسايل 
اللى بوصلها اسمه (د. رفعت محفوظ).. أستاذى وأبى الروحى.. 
اللى قاللى فى يوم من الأيام "لو عاوز ترد لى الجميل.. علم الناس 
اللى أنا علمتهولك".. واللى أحد أهم مبادئه فى التعليم والعلاج: 
"أنا مصدق إن أى حد من اللى بعلمه أو أعالجه هايكون فى يوم 
من الأيام أحسن منى.. وده نجاحى الحقيقي".... احفظوا الاسم 
ده كويس.. و ادعوله بكل خير.. 


أخيراً.. 

الكتاب ده عنك.. 

وعن اللي حواليك.. 

وعن اللي بينكم.. 

الكتاب ده.. مش ها يفارقك.. 

لأنه بكل بساطة.. 

ها يبقى حتة منك.. 

واحتمال تكتشف مع آخر صفحاته.. 
يا للا بينا.. 


1١ا/‎ 

دبتحب جسمك؟ 


سؤال غريب.. مش كده؟ 

غالبًا أول مرة حد يسألهولك.. 

بالرغم من إنه رفيق عمرك وصاحبك من يوم ما اتولدت.. 
وبالرغم من إنك ساكن فيه حتى من قبل ما تتولد.. وبالرغم 
من إنه ياما شاف واستحمل معاك! 

بتحصره؟ 

طيب بتكرهه؟ 

قابله؟ 

مش قابله؟ 

بتحترمه؟ 

بتحتقره؟ 

بتهمله؟ 

واللا أقولك.. بلاش إنت.. خلينا فيي إنتي.. 

حاسة بجسمك؟ 

حاسة بوجوده؟ 

حاسة إنه جزء منك وإنك جزء منه؟ 


"5 


حاسة إنه بينتمى ليى وإنك بتنتمى ليه؟ واللا بتتعاملى معاه 
على إنه حاجة طالعالك كده ومضطرة تتعايشى معاها؟ 


حاسة إنه فخر ونعمة وجمال واللا بلاء ونقمة وعار؟ 


إمتى آخر مرة سمعتيه؟ 
أو إمتى آخر مرة حاورتيه وأخدتي وإديتي معاه؟ 
نجيب من الآخر؟ 

هو فيه علاقة بينك وبين جسمك من أصله؟ 

جسمك أصدق منك.. 


آد.. يعني ممكن بكل بساطة تقول بالكلام إنك مطمن بس 
رجلك اللي بتتهز عمال على بطال تقول في نفس الوقت إنك 
مليان خوف.. ممكن لسانك يقول (صباح الخير) بس وشك 
المكشر بيقول (صباح الشر).. ممكن تدّعي إنك واثق جذدًا 
أي تواصل بينك وبين حد. الكلام مش بيوصل فيه أكتر من 
لا في المية بس من الرسالة.. وكل الباقي بيوصل بالطريقة اللي 
اتكلمت بيهاء ووضع وحركة وتعبيرات جسمك وإنت بتتكلم.. 


عه 


تصور! 


15 


سيجموند فرويد قعد أكتر من ٠٠١‏ سنة يحلل في الناس عن 
طريق الكلام الاي بيقولوه وهما ممددين قدامه على الشيزلونج.. 
واكتشف في آخر حياته إن بعض اللي كان بيحكهوله مرضاه 
ومريضاته عن صدماتهم الجنسية في طفولتهم كان محض خيال.. 
وبعدها بدأ الألىماني (فريتز بيرلز) يدوّر على مصدر أصدق 
من الكلام لمعرفة تركيبة النفس البشرية ومحتوياتها وأمراضها 
وعلاجها.. لغاية ما لقى ضالته في (الجسد).. ولغته.. ومعناها.. 
وعمل مدرسة كاملة في العلاج النفسي اسمها (الجيشتالت). 


واكتشف (بيرلز) إن كتير منناء كلامهم منفصل عن جسميم. 
منفصل عن مشاعرهم, منفصل عن أفكارهم.. يعني كلامك في 
حتة. وجسمك في حتة تانية. ومشاعرك في حتة تالتة. وأفكارك في 
اتجاه غير التانيء وغالبًا مش بيتقابلوا.. وإننا لو عاوزين نكون 
أصحاء نفسيًا.. يبقى مهم إن اللي أفكر فيه. يمشي مع الاي 
حاسه. وإن اللي بقوله بلساني يكون هو اللي بقوله بجسمي.. 
شغال لوحده.. وعايش مع نفسه.. وما لهوش دعوة بغيره.. 


(بيرلز) كان بيعالج مرضاه بإنه يعرفهم على جسمهم من أول 
وجديد.. ويصالحهم عليه.. ويرجعلهم اللي فقدوه منه ومن 
نفسهم خلاله (وطلع بعدها العلاج بالحركة والعلاج بالرقص 
والعلاج بالفنون التعبيرية).. 


كان بيسألهم ويخليهم يسألوا نفسهم: 


وا 


جسمك بيقول إيه؟ 
جسمك عاوز يعمل إيه؟ 
جسمك ملك مين؟ 
جسمك ملك مين؟ 


تيجي تسأل نفسك السؤال ده.. اسأل كده: جسمي ملك مين؟ 


احتمال تكتشف إنك عشت طول عمرك مسلم عقد ملكية 
جسمك لحد تاني.. أبوك.. أمك.. المجتمع.. جوزك.. الناس الاي 
ماشية في الشارع!! 

ما تستغربش لما أقولك إن جسمك ده فيه متحف حفريات؟ أه.. 
جسمك فيه متحف حفريات.. مليان تحف غالية وتماثيل قدمة 
ولوحات من عصور سابقة.. 


إزاي؟ 


كل مرة كنت راجع من اللعب في الشارع ورجلك مش نضيفه 
ومامتك وقفتك على الباب وقالتلك: "إوعى تدوس على 
السجادة".. رجلك خزنت الطاقة اللي كانت فيها واحتفظت بيها 
لغاية النهاردة.. 

كل مرة كنت هاتمد فيها إيدك على الأكل وإنت في زيارة مع 
عيلتك لحد. وأبوك بصلك البصة اللى نشفت إيدك مكانها.. 
عضلات إيدك قررت تفضل فاكرة الذكرى دي لغاية دلوقت.. 


كل مرة جيتي تلبسي الفستان وتوريه بمامتك (وإنتي عندك 
خمس سنين) وقالتلك عيب يا بنت ده ضهره عريان.. ضهرك 
لسه فاكرها.. 


كل مرة حبيتي تكتشفي أي حتة في جسمك (وإنتي عندك تلات 
سنين)ء وأخدي قلم محترم على وشك.. عضلات وشك مشر 
ناسياها.. 


كل مرة حد حاول يقرب من جسمك بشكل غريب وغير مريح.. 
جسمك حافظها بكل تفاصيلها.. 


وتهر الأيام.. وتعدي السنين.. ونكبر.. وكل حتة في جسمنا فيها 
اكرى» وكل عخلية فيه حكاينة:: وكل محطقتلة لبها ناريط ؛ وكل 
واحد وحظه.. وكل واحد وطريقة تعبير جسمه عن ذكرياته 
وآلامه القدمة.. 


طريقة مشيته كأنه متخشب.. واللي إيده تترعش قدام الناس.. 


اللي تكره جسمها فتهينه وتبهدله وتعرضه للبيع.. والاي ترفضه 
فتسيبه يزيد ويتنفخ.. اللي تحتقره فتبطل تاكل أو تتقياً الأكل 
بالمشرط أو تخربشه بضوافرها لغاية ما يسيل دم.. 


هو" 


واللي تقرر تنتقم من كل الاي أذوها طول حياتهاء بأنها تنتقم 
اللي مش شايفة جمالهاء واللي مش مصدقاه. واللي مستكتراه 
واللي بتستغربه.. 

اللي شعرها يسقط بدون أي سبب طبي واضح.. أو دورتها 
الشهرية تتلخبط بدون أي تفسير.. أو بشرتها تقوم بثورة عليها.. 
أو تتجنن لو وزنها زاد كام جرام.. 

آلام مزمنة في كل حتة في جسمه رغم كل الفحوصات والتحاليل 
السليمة.. واللي وشه يتملى تجاعيد قبل الأوان.. وفي الآخر.. اللي 
مرض من أمراض (المناعة الذاتية).. 

جسمك له كيان.. وله وجود.. وله ذاكرة.. 

له.. 


هسة.. 


"5 


4 


من أكتر الأمراض النفسية المنتشرة في مصر نوع منها اسمه 
(الأمراض النفس- جسدية).. يعني الأمراض اللي فيها المريض 
بيشتي بأعراض جسمانية. لكن سببها الحقيقي نفسي مش 


الأمراض دي بتنتشر في بعض المجتمعات الاي بيكون فيها التعبير 
عن الألم النفسي أو المشاعر النفسية الحقيقية غير مقبول.. علشان 
إنه يعبر عن الألم النفسي.. بس بلغته الخاصة.. 


كتير أوى من الأطباء المصريين في جميع التخصصات تقريبًا 
بيلاحظوا ظاهرة شهيرة جدًا في العيادات والمستشفيات: إن العيان 
مش بيخف (رغم صحة التشخيص والعلاج. أو مش بيبطل 
يشتكي (رغم إنه إكلينيكيًا خف,,. أو إنه بمجرد ما يظهر عليه 
بوادر تحسن يبطل العلاج (رغم تنبيه الطبيب عليه). أو إنه 
يخف فعلا بس يتعب تاني قبل يوم واحد من زيارة الطبيب 
للاستشارة!.. والسبب ورا ده بسيط جذا.. وهو إن الاحتياج 
النفسي الإنساني البسيط اللي الجسم عبر عنه با مرض (النفس- 
جسدي) أو مع المرض (الجسدي) لسه لم يشبع.. الاحتياج ده 
اسمه: الاحتياج للاهتمام.. الاحتياج إني أتشاف.. وأتسمع.. وألاقي 

الزوجة الاي زوجها مشغول عنها طول الوقت. شوية في شغله. 
وشوية بيقرا الجرايد. وشوية بيشوف الأخبار.. عقلها الباطن عارف 
كويس قوي إنه غير مسموح ليها تعبر عن تذمرها وضيقها 
(وإلا اللي حواليها وأولهم أهلها وناسها ومجتمعها هايستنكروا 
ده ويطلبوا منها تحمد ربنا على اللي هيه فيه).. فيختار جسمها 
إنه يعبر عن الاي جواها بأ في كل حتة. ومشاكل في الهضم 
والتنفس وبذل المجهود.. وصعوبات عضلية وحسية وساعات 
كتير جذًا جنسية.. 


التلميذ اللي أهله مش شايفين منه غير درجاته ونتيجته في 
الثانوية العامة. مش هايقولهم (ارحموني) أو (شوفوني أنا مش 
نتيجتي) أو (حرام عليكم اختزلتوني في أرقام يا ولاد ال.....).. لا.. 
جسمه هايتكلم بدلا منه وهايجيله (صداع) ما لهوش تفسير 
ولا علاج.. 


البنت الاي اتعرضت للتحرش والانتهاك البدني في مجتمع (متدين 
بطبعه) بيوصل للبنت كل لحظة إن جسمها (عار) لازم تخجل 
وتتكسف منه.. وإن وجودها غير مرغوب فيه من أساسه.. 
هاتخاف تعبر عن غضبها وإحباطها ورغبتها إنها تاخد حقها 
على مرأى ومسمع من الجميع.. فجسمها يقرر يقوم بالمهمة دي 
بدالها ويعلن عن عصيانه ليهاء وليهم.. 


ونلف على العيادات.. ونعمل تحاليل.. ونصور أشعات.. وتتلخبط 
العلاقات.. وتبوظ الجوازات.. وتنتهي العائلات.. ولا حول ولا قوة 
إلا بالله.. 


لم 


4 


كتير جدًّا من التشبيهات والاستعارات اللغوية هي في الحقيقة 
أوصاف جسمانية.. بس إحنا من كتر ما بنستخدمها.. نسينا 
أصلها.. 

يعني في (فكرة حلوة).. كلمة (حلوة) دي بتوصف طعم.. أصله 
حاسة التذوق.. وفي (راجل خشن).. الخشونة دي ملمس.. أصله 
حاسة اللمس.. وفي (صارخة الجمال).. كلمة (صارخة) دي بتوصف 
صوت عالي جدًا.. أصله حاسة السمع.. وغيرهم كتير.. 


إشمعنا؟ إيه دخل الكلام ده في الموضوع؟ 
في الحقيقة.. هو ده الموضوع.. هو ده كل الموضوع.. 


الموضوع إننا نسينا الأصل.. وانشغلنا بالفرع.. الأصل هو جسمك.. 
اللي وجوده وتعبيره سبق بكتير جدا وجود أي لغة كلامية 
لفظية.. والاي هو الوعاء اللي ربنا اختارهولك علشان يستودع 
فيه نفسك وروحك.. البحر الواسع اللي بتمشي فيه شرايينك 
وتستقر فيه أعضاؤك.. ا منجم الغالي اللي هاتفضل تستكشف 
اللي جواه طول عمرك.. 


بس إحنا نسينا جسمنا لغاية ما بعدنا عنه وبقي غريب علينا.. 
قمنا بعقوقه بمنتهى الصفاقة. ومش بنبطل نقوله (أف لك) ليل 
ونهار.. حرمناه مننا.. وحرمنا نفسنا منه.. 


3" 


تيجي نفتكره؟ 
طيب ياللا.. اسأل نفسك تاني: 


بتعامل جسمك إزاي؟ علاقتك بجسمك إيه؟ إيه الرسايل الاي 
وصلتك عنه.. مرة باسم التربية ومرة باسم ال مجتمع ومرة 
باسم الدين- زورًا وبهتانًا؟ إيه الرسايل اللي بتوصلك منه؟ وإيه 
الرسايل اللى انت بتوصلهاله؟ 

بتسمعه؟ بتعرف تسمعه؟ بتعرف تفهم هو عاوز يقول إيه؟ 
بيصرخ إزاي؟ بيبكي إمتى؟ بتحس هو محتاج إيه؟ بتشوف 
قراراته واختياراته؟ قادر تستوعب حكمته وفلسفته؟ 

اقبليه الأول.. هايخس بعدها بمنتهى البساطة: وبأقل مجهود, 
ومن غير دكاترة ولا برامج دايت.. 

بلاق عامل منع جحسمك عا إفه (قورة قساف تعمل ليه 
دايا وماتسمحش له إنه ياخد حقه في الراحة والاستجمام.. 
إوعى تصدقي إن جسمك (عار). وإنه جرمة. وإنه قلة أدب. 
وإنه هدفه الوحيد في الوجود هو متعة وإشباع كائن اسمه 
(الرجل).. 


عاملوا أجسامكم بما تستحق.. لأنها تستحق.. 


.م 

يا رجال.. 
ما تحرموش نفسكم من أنوثتكم.. 


ا" 


00 


بيولوجيًا.. كل واحد فينا فيه هرمونات ذكورة وهرمونات أنوثة 


يعني الراجل فيه -بشكل طبيعي- نسبة معينة من هرمون 
الذكورة (تستيستيرون) ونسبة أخرى أقل من هرمون الأنوثة 
(استروجين).. وكذلك المرأة فيها نفس النوعين من الهرمونات 


ده على مستوى التكوين الجسدي البيولوجي.. ومعظمنا عارف 
الكلام ده من أيام دراسة الأحياء في ثانوية عامة.. 


لكن الاي مادرسناهوش في الأحياء ولا في غيرها ومش عارف ليه 
أو إزاي لغاية دلوقت.. هو إن كل واحد فينا جواه على المستوى 
النفسي نفس التركيبة دي بالظبط.. 


يعني -نفسيًا- الرجل جواه رجولة وأنوثة» وا مرأة جواها رجولة 
وأنوثة.. بس ممواصفات ومعاني ووظائف نفسية مختلفة.. والكلام 
ده معروف ومكتوب ومنشور من أيام الحضارات الإنسانية 
القدهة لغاية يومنا هذاء مروراً بعلماء نفسيين كبار زى كارل 
جوستاف يونج ودونالد وينيكوت وهارى جانترب.. 


إيه النكتة الظريفة دى؟ 


إيه الكلام الغريب والصعب ده؟ 


-. 


في الحقيقة هو مش نكتة ولا كلام غريب ولا صعب.. بس إحنا 
اللي ساعات بنتجاهل أبسط الحقايق وأوضحها.. ده إحنا حتى 
راجل). و(راجل منسون).. 


إيه الموضوع؟! 


الموضوع ببساطة هي إن الرجولة (النفسية) الي جوه حضرتك 
(كذكر). هي المسئولة عن صفات زي الشجاعة, والجدعنة, 
والشهامة. والإصرارء والتحدي. والمثابرة. وما إلى ذلك.. والأنوثة 
اللي جوه حضرتك (برضه كذكر). مسئولة عن صفات زي الحنية 
والقرب ولمودة والرحمة والطيبة ورقة القلب وغيرها.. 


نفس الكلام بالنسبة ليكي (كأنثى).. الرجولة (النفسية) اللي 
جواي هي اللي بتخليكي في بعض الأوقات والمواقف شجاعة 
وجدعة ومسئولة ومش بتيأسي وعندك استعداد تحاربي وتتحدي 
الكون كله علشان توصلي لهدفك.. والأنوثة اللي جواي. هي اللي 
في مواقف تانية بتطلع منك الحنان والحب والعطف والقرب 
والأمومة والرقة والطيبة والسماح.. 


ده بفرض إن حضرتك (رجل طبيعي)» وحضرتك (أنثى طبيعية).. 
وساعتها بنسمي دى (رجولة حقيقية). ونسمي دي (أنوثة 
حقيقية).. ويكون موجود جواك وجواي خليط متناسب من 
الاتنين.. فتكون شجاع وفي نفس الوقت حنين. شهم وفي نفس 
الوقت خجولء تعرف تشيل المسئولية وفي نفس الوقت متسامح.. 
متحدي وفي نفس الوقت قريب وودود.. وهكذا.. 


من 


وإنتي تكوني طيبة وفي نفس الوقت حدودك واضحة, حنينة بس 
صارمة عند اللزوم.. رقيقة وفي نفس الوقت جدعة.. عطوفة وفي 
نفس الوفت مش بتسيبى حقك.. وهكذا.. وهكذا.. وهكذا.. 


وكل ما تكون (كرجل) قريب من (الأنوثة الحقيقية) اللي جواك.. 
كل ما تكون صفاتها جز لا يتجزأ منك. ومش صعب عليك في 
وقت من الأوقات التعامل بيهاء وكل ما تكوني (كأنثى) قريبة 
من (الرجولة الحقيقية) اللي جواق.. كل ما تكون خصائصها جزءًا 
أصيلًا من مكوناتك الشخصية. وتستخدميها في أوقاتها المناسبة.. 


كل الاي فات ده هو الطبيعي.. اللي من المفترض يكون عندنا 


ندخل على الوجع بقى.. 


بس بعد ما تاخد نفسك شوية.. 

:١ مشهد‎ 


- طفل عنده 0 سنوات.. حد من أصحابه ضربه وهو بيلعب 
معاه.. 


- الأب: إوعى تعيطء الرجالة مش بتعيط.. البنات بس اللي 
- يتكرر هذا المشهد مرات كتيرة وفي سياقات مختلفة.. 

- بعد سنة.. الطفل ياخد قرار نفسي داخلي إنه يدفن ملامح 
أنوثته الحقيقية اللي جواه علشان وصله من أبوه إنها ضعف. 
وإن الضعف الإنسانى شيء غير مقبول.. وبما أن الأنوثة الحقيقية 
والرجولة الحقيقية مرتبطين (ومتعشقين) في بعض بشكل فطريء 
فهو كمان هايدفن رجولته الحقيقية ويستبدلها (برجولة 
مزيفة).. يعني يطلع راجل خشنء. قاسيء بيستعرض عضلاته 
وقسوته وصوته العالي وافتراءه وعنجهيته على خلق الله. عمال 
على بطّال.. 


مشهد ": 


بشعرها وجمال جسمها.. 


ل 


- الأم: إيه يا بنت اللي إنتي لابساه ده؟ بلاش مسخرة وقلة 
أدب.. امعان :نا ته بري هاتعملى إيه؟ 


- وفي مرة أخرى, حد من قرايبها أو أصحاب باباها أو جيرانها يمد 


- بعد شوية. ومع كمية رسايل في نفس الاتجاه. تصل البنت 
إلى استنتاج بسيط جذدًاء وهو إن الأنوثة عيب أو الأنوثة حرام 
أو الأنوثئة (عار). وإن (الأنوثة) بتجيب المشاكلء وتجيب الكلام» 
وتشجع الناس إنهم يمدوا إيديهم عليها ويتحرشوا بيها ويسيئوا 
استغلالها.. 


- تاخد البنت قرار نفسي داخلي تفضل عايشة بيه طول عمرهاء 
وهو إنها تدفن أنوثتها الحقيقية وتعيش بأنوثة مزيفة علشان 
تتعايش مع اللي حواليها.. وكمان تدفن رجولتها الحقيقية, 
وتستبدلها برجولة مزيفة.. 


- نفس البنت عندها ٠١‏ سنة, قاصة شعرها قصة رجاليء 
بتتكلم بأسلوب فج لابسة قميص كاروء على بنطلون شبيه جذدًا 
بالبنطلونات الرجالي.. وعندها يقين (معذورة جدًا فيه) إنها لو 
ما عملتش كده. وعاشت راجل (مزيف طبعًا) في هذا المجتمع. 
فهي مش هاتاخد حقهاء وهايتداس عليهاء وهاتتبهدل.. 

- بنت شبهها واتعرضت لنفس التجربة بالظبط.. تعيش بأنوثة 
(مزيفة). مليانة ميوعة ومياصة وإغواء وصوت سافر وضحكة 
تجيب آخر الشارع., لأنها قررت بعقلها الباطن تنتقم من كل 
اللي آذوها بأنها تخليهم (يريلوا) من الجري وراها با معنى 
الحرف.. 


ا 


قبل ما الدنيا تتلخبطء وتفقد تركيزك.. أنا هالخصلك الكلام ده 


إحنا كلنا بنتولد وجوانا رجولة حقيقية (الجدعنة والشجاعة 
والإصرار وغيرهم). وأنوثة حقيقية (الحنية والقرب ول مودة 
وغيرهم).. والرسايل اللي بتوصلنا من التربية وال مجتمع وساعات 
الفهم غير الصحيح للدين بتخلينا ناخد قرارات نفسية مصيرية 
عند سن معين بدفن أحدهما أو كليهما (لأنهم مرتبطين ببعض) 
واستبدالهم برجولة مزيفة (قسوة وخشونة وافترا)..أو أنوثة 
مزيفة (ميوعة ومياصة وإغواء سافر).. أو الاتنين.. وده بيحصل 
عمد السعات والرجالة على حد سواء.. 


حلو الكلام؟ 


إنت اسمك مكتوب؟ 


لقيتي اسمك برضه مكتوب؟ 


نا 


4 
ببوتنا الرافعة. 
إعلامنا المثالي.. 
بيوصل لينا إيه من الرسائل النفسية بخصوص ال موضوع ده؟ 


بيقبل صفات الأنوثة اللي ا مفترض تكون موجودة بشكل طبيعي 
في الرجالة؟ 


الستات؟ 


بيشجع على الرجولة الحقيقية واللا بيزرع فينا الرجولة المزيفة؟ 


بيحترم الأنوثة الحقيقية واللا بيدفنها ويخلق مكانها الأنوثة 
المزيفة وبكل إصرار؟ 


أنا مش هاجاوب.. 


علشان الإجابات أنتم عارفينها أكتر وأحسن مني.. 


م 


4 


من أجمل أوصاف الأنوثة (الحقيقية طبعًا) إنها هي ال وماء 28 
يعني الوجود.. ليها علاقة بأصل الوجود الإنساني وكينونته.. 
ولو لاحظت هاتلاقي كل صفات الأنوثة (الحقيقية) اللي قلناها 
مرتبطة بنوعية وجود إنساني معين (الحنية. الود, القرب.....)» 
وفي المقابل» بتتوصف الرجولة (الحقيقية برضه) بأنها مرتبطة 
بال عدذه12. يعني الفعل.. وليها علاقة بالحركة وطاقتها (الإصرار 
الشجاعة:. التحدي.......). والأجمل والأجمل إن الفعل ما ينفعش 
من غير وجود.. يعني مهم أكون موجود وأحس بوجودي الأول 
علشان أقدر أتحرك وأفعل وأنفذ بعد كده.. 


الرجولة مالهاش أي معنى أو وظيفة لو مش مبنية ومتأصلة على 
وجود وكيان أنثوي حقيقي.. 

علشان كده دور الأم في التربية مهم وسابق جدًا عن دور الأب.. 
والأم هي اللي بتقوم في أول سنتين من عمر الطفل (سنوات 
الرضاعة) بترسيخ وزرع شعوره بكيانه وبوجوده من خلال كيانها 
ووجودها وقربها الجسماني والشعوري والحسي منه.. وبعدها 
يجي دور الأب اللي بيزرع فيه طاقة الفعل ورد الفعل والحركة .. 


أول سؤال هايقفز لذهنك دلوقت هو إزاي يكون الكلام ده 
صحيح بالرغم من إن حواء خُلقت بعد آدم, وخُلقت من ضلعه؟ 


وإجابتي المتواضعة -على حد علمي- هي أنها خلقت من ضلعه. 
اللي كان (موجود) من يوم ما ربنا (بث) فيه من روحه.. 


ره 


زي ما فيه رجولة وأنوثة في الأفراد.. أنا بأفترض إنه فيه رجولة 
وأنوثة في المجتمعات.. بمعنى إنه فيه مجتمع (ذكوري- مشر 
هاقول رجولي).. ومجتمع (أنثوي- وده لسه ما عرفهوش أوي).. 
وطبعًا إنتوا عارفين الكلام اللي جاي: 

مجتمعنا (ومجتمعات تاني كتير) قرر -من زمان جدًا- يرفض 
الأنوثة ويحاربها ويشوهها ويدفنهاء مرة باسم التريبة» ومرة 
باسم العادات والتقاليد. ومرة باسم الفهم ا مغلوط للدين.. 
مجتمعنا قرر يستبدل الأنوثة الحقيقية, بأنوثة مزيفة تُرضي -في 
الظلام- رجولته القاسية المتسلطة (المزيفة برضه).. 


مجتمعنا -فى رأيي- قرر -وبكل بساطة- يحرم نفسه من أجمل 
مافيه. ويشوه أروع خلقه. وينتقم من نفسه.. في نفسه.. 


إحنا بنخاف من ال مرأة.. بنغاف من الأنوثة.. علشان كده 


إحنا مرعوبين من وجودها وقدراتها وحيويتها.. علشان كده 
بنموتها بالحياة.. 


إحنا مهددين من إحساسنا بالضعف قدامها.. علشان كده 


١ 


بنوصفها إنها متقلبة المزاج.. رغم إن الطبيعة نفسها متقلبة 
ا مزاج.. وفيها ليل ونهار وصيف وشتا.. الأنوثة برضه فيها 
ليل ونهار.. وصيف وشتا.. لأن وجودها مرتبط بوجود الطبيعة 
وكيانها وصفاتها.. 

بنشوه جسمها باسم الدين كذبا وزورا وبهتانا وافتراء.. علشان 
نحرمها من مجرد الشعور بجسمها واحتياجاته. الاي بنعتبرها 
مش منن حقهاء: 

بنفرض عليها بوصايتنا الغاشمة طريقة كلام وطريقة شغل 
وطريقة عيشة. هي أقرب للعبد في حضرة السيد.. علشان نتغلب 
على إحساسنا العميق بالخوف والضعف والتهديد من مجرد 
وجودها وكيانها وحياتها.. 


بنطفيها.. لأننا خايفين نتحرق من نورها.. 
بنهينها.. لأننا مرعوبين من إحساسها بكرامتها.. 
بنخنقها.. لأننا مش قادرين نستحمل انطلاقها وحريتها.. 


الأنوثة هي الإبداع.. 
هي الحرية.. 

هي الوجود.. 
والجمال.. 
والنور.. 


هي الأرض الخصبة.. والسماء المحتوية الساترة.. 
هي البداية.. والنهاية.. والرحلة.. 


الأنوثة هي رحم الحياة.. 


يا رجال.. 


ما تحرموش نفسكم من أنوثتكم.. 


وك 


0 
التلاتة اللي عايشين جواك 


باختصار شديد.. ومن غير أي مقدمات.. فيه تلات بني آدمين 
غير بعض عايشين جواك في اللحظة اللي بكلمك فيها دلوقت.. 
يعني جسمك عامل زي ما يكون شقة مفروشة فيها تلات أوض 
منفصلة.. كل أوضة فيهم عايش فيها بني آدم غير التاني.. وكل 
واحد فيهم ليه حياته وذكرياته وتصرفاته الخاصة بيه لوحده.. 
وفي كل موقف في حياتك. واحد من التلاتة دول بيمسك زمام 
الأمور.. ويكون ليه الغلبة والسيطرة على الاتنين التانيين.. 
وهكذا.. 


اللي بيطلع منك وأنت في حفلة, أو فرح. أو رحلة مع أصحابك.. 
اسمه (الطفل) بتاع حضرتك.. ساكن جواك من أيام طفولتك» 
وبيطلع ويشم نفسه وقت اللعب والهزار والفرح والتنطيط.. 
الطفل ده هو نسخة منك وأنت صغيرء. متخزنة جواك وبتمسك 
زمام نفسك في الوقت المناسب.. وقتها الطفل ده بيلبسك (زي 
العفريت كده).. يعني بتكون طفل.. بتكون فى حالة طفولية 
سائدة.. تسمع وتشوف وتفهم وتستقبل وتتصرف زي ماكنت ف 
طفولتك بالظبط.. تتحرك بمرونة وليونة وحرية, تفهم وتستوعب 
تلعب وترقص وتسرح بخيالك وتبدع بدون حدود.. 


الشكل ده من الطفل الداخلى بتاعك اسمه حالة الأنا الطفلية 
ع1ها5 مع15 1لنطه.. أو (الطفل الح" ).. علشان هو فعلا حر.. زي 
ما خلقه ربنا على فطرته.. قبل ما يتربى ويتشوه ويتكيف على 
اللي أبوه وأمه عاوزينه.. ساعتها هايكون ليه اسم تاني.. وشكل 
تاني.. اسمه (الطفل المتكيف) أو (الطفل المذعن).. وده برضه 
موجود جواك.. بس دي النسخة اللي حضرتك جيت عند سن 
معين وقررت تتنازل فيه عن تلقائيتك وفطرتك وحريتك وصوتك 


/ع4 


العالي وحقك في الاعتراض والاختيار والقبول والرفض.. وتتحول إلى 
طفل لطيف ظريف بيسمع الكلام ويشرب اللبن وما يقولش 
(لأ) علشان اللي حواليه يسقفوله ويقبلوه ويحبوه ويهتموا بيه 
ويرضوا عنه.. الطفل ده صوته واطي.. وقعدته منحنية.. وعينه 
مكسورة.. وحضرتك بتلبسه برضه ما الظروف اللي حواليك تكون 
قاسية وصعبة وإنت مش عارف تعمل معاها أي حاجة غير إنك 
ما تكونش نفسك.. 


فيه شكل تالت للطفل الداخلي ده اسمه (الطفل المتمرد).. وده 
اللي دايا رافض لأي قواعد أو قوانين.. دايا في صراع أو منافسة 
مع غيره.. عنيد وصعب الانقياد وسريع الصد والرد. 


ده الساكن الأول.. اللي اسمه (الطفل الداخلي).. اللي ممكن يكون 
(طفل حر).. أو (طفل متكيف/مذعن) أو (طفل متمرد).. والاي 


كلمة تتحول هنا معناها تتحول بجد.. بالمعنى النفسي والحضور 
العقلي والسلوك الجسدي.. 


الساكن التاني.. اسمه (الوالد).. أو (حالة الأنا الوالدية) 6معنرهط 
5426 880 زي ما (إريك بيرن) صاحب النظرية دي ما بيسميها.. 
وده بقى يا سيدي الأب (أو الأم).. اللي بيطلع من جواك وقت 
ما تكون في موقف يستدعي الحنان والأبوة (أو الأمومة) وسعة 
الأفق.. موقف محتاج سماح وعطف وتفهم وعطاء.. حالة 
مطلوب تكون فيها كبير.. بيسمع ويسمح ويطبطب وينصح 
ويرشد.. تحس باللي قدامك وتراعيه وتساعده وتقدر احتياجاته.. 
زي الأب ما بيعمل ما ابنه بالظبط.. 

بس زي ما الطفل اللي جواك ليه أكتر من صورة.. برضه (الوالد) 
اللي جواك ليه أكتر من صورة.. الصورة الأولى اللي وصفناها دي 
اسمها (الوالد الراعي).. وده شكل طيب وحنين من صورة الأب 
(أو الأم) اللي اتكونت عندك من صغركء. من خلال تعاملك مع 
أبوك وأمك ومدرسك وكل من كان بمثل (والد) بالنسبة لك.. فيه 
بقى صورة تانية للوالد ده ممكن برضه تكون اتكونت عندك 
من خلال والديك أو من يمثلهم اسمها (الوالد الناقد). وده لما 
بيطلع من جواك بيكون شخص قاسي وغاضب ومش بيعجبه 
العجب.. حد مش بيبطل نقد ولا لوم ولا أوامر ولا تعليمات.. 
صارم وقاطع ومتسلط ومش بيرضى أبدًا.. الحالة دي بتلبسك في 
المواقف اللي بتستفزك وتثير غضبك وتخرجك بره إطار التفهم 
والحكمة.. لأنك ساعتها مش بتسمع ولا بتفهم ولا بتدي فرص.. 
أنت بتكون ثور هائج صلب الرأي ما ينفعش معاه أخد ولا 


عاوز أؤكد إن كل شخصية أو حالة من دول ليها ما يميزها من 
طريقة في الكلام.. نبرة في الصوت.. طريقة في الحركة واللمشي 
والجلوس.. شوية كلمات معينة خاصة بيها.. تعبيرات وش 
مختلفة.. طريقة في استقبال الأحداث والتعامل معاها.. وحتى 
بناء عصبي خاص في المخ.. وكأنها فعلا فخص منفصل بذاته.. 


يعني لما تكون في حالة (الطفل الحر).. بتتحرك ببساطة, بتستقبل 
بدون نقد ولا حكم., بتفكر بمرونة من غير كلاكيع ولا تعقيدات» 
كلامك بيكون فيه كتير من العفوية والفكاهة والبهجة وال مرح.. 
بتعبر عن نفسك وعن مشاعرك بتلقائية ومن غير تكليف.. وما 
بتكون في حالة (الطفل المتكيف/المذعن). بتكون هادي جدًا.. 
منسحب.. بتسمع الكلام بدون مناقشة.. بتخاف تقول ..)١(‏ 

تستحمل الإساءة والإهانة من غير رد.. قعدتك منحنية. صوتك 
واطيء معندكش أي استعداد للاعتراض أو الاختلاف أو النقد 
أو الإبداع.. كلماتك بتكون من قبيل (هو ليه بيحصل معايا 
كده؟).. (أنا حظي دايا وحش؟).. (أنا نفسي في كذا- بكسر 
النون).. وللما بتكون في حالة (الطفل المتمرد) بتعترض وتتمرد 
على أي شيء وكل شيء.. 


ولو لبستك حالة (الوالد الراعي).. بتطبطب كتير على اللي 
حواليكء وبتستخدم كلمات زي (عاوز أساعدك).. (علشان 
مصلحتك).. (أنا أدرى منك).. وهكذا.. ولو كنت في حالة (الوالد 
الناقد).. كلامك بيكون مليان (لازم) و(المفروض) و(هو كده).. 
وبتشهر صباع (السبابة) كتير في وجه غيرك كتعبير عن اللوازم 
وا مفروضات والقواعد والغضب والصرامة الاي بتكون فيها.. 


فيه بقى حالة تالتة وأخيرة. ساكنة جواك زي إخواتهاء وبتطلع 
منك في مواقف مختلفة شوية.. الحالة دي اسمها (البالغ) أو 
(حالة الأنا الراشدة) 5626 880 ؛[نال4.. ودي بتطلع منك في 
المواقف اللي تستدعي تحكيم العقل ووزن الأمور والتعامل مع 
الحقائق والواقع بأقل قدر من المشاعر.. في الحالة دي إنت بتقدر 
تظبط انفعالاتك وردود أفعالك من غير تلقائية الطفل. ومن 
غير حنية أو قسوة الوالد.. إنت هنا كمبيوتر.. ما تعرفش غير 
المنطق والحسابات والتجرد من العواطف علشان توصل لرأي 
أو تاخد قرار.. بتكون محايد.. صريح.. حكيم.. هادي.. متزن.. 
بتسأل أسئلة مباشرة (ليه؟ إزاي؟ إمتى؟) علشان تفهم وتعرف 
وتستوعب.. وبتتكلم كلام واضح من قبيل (ده رأيي).. (أعتقد 
كذا).. (من وجهة نظري) علشان تتواصل مع اللي قدامك.. 


طبعًا الكلمات دي وغيرها ممكن تطلع من أي حد من الحالات 
التلاتة.. بس الطريقة اللي بتتقال بيها وا معنى المقصود منها 
وتعبيرات الجسم والوش اللي بتصاحبهاء بتختلف من حالة 
للتانية.. 


يبقى موجود جوه حضرتك دلوقت تلات حالات بنسميهم 
(حالات الأنا) 5625 مع5.. تلات بني آدمين منفصلين عايشين 
جواك.. كل واحد ليه تاريخه وصفاته وسلوكه.. وكل واحد فيهم 
بيلبسك في موقف معين.. وساعات ده بيكون بينك وبين نفسك 
في شكل صوت داخاي.. فكرة ملحة.. رغبة مجنونة.. إحساس 
بالذنب.. أو عند بعض ال مرضى وساوس أو هلاوس أو ضلالات.. 


با مناسبة التلات حالات دول موجودين جوانا من وإحنا صغيرين.. 


يعني كلنا بنشوف البنت الصغيرة اللي بتتعامل بكل أمومة 
(حالة الوالد الراعي) مع العروسة بتاعتها (وساعات مع أمها 
وأبوها).. وكلنا بنشوف الطفل الاي عنده خمس أو ست سنين 
وهو بيعنف أخوه أو أخته الصغيرة ويرفع صباعه (حالة الوالد 
الناقد) وهو بيكلمها ويقولها المفروض تعملي كذا أو لازم تقولي 
كذا.. أو نما ساعات يلبس نضارة أبوه ويبدأ يتفلسف (حالة 
الراشد) ويسأل أسئلة منطقية ويقول كلام أكبر من سنه مليان 
وقائع وحقائق وكأنه حكيم زمانه.. 


وه 


مهم نعرف إنهم مش بس تلات حالات أو تلات أشخاص.. لأ.. 
هما في الحقيقة أكتر من كده بكتير.. بس دي العناوين الرئيسية 
والحالات المهمة.. 


وهنا السؤال: هو أنا مين فيهم؟ 


والإجابة هي إن حضرتك كلهم (على رأى شيرين- أنا كتير).. بس 
ف كل موقف حضرتك بتكون واحد منهم.. وده الطبيعي والصحي 
والمفيد.. لكن لو طلع في موقف ماء حد من جواك غير مناسب 
للموقف.. يبقى ساعتها ده مرض نفسي ووضع غير طبيعي ولا 
صحيح.. يعني لما يطلع (الوالد الناقد) من جواك في حفلة أو 
رحلة ويقعد ينقد ويلوم ويتكلم بلغة (لازم) و(ال مفروض) 
ببقى ده مش طبيعي.. وومما تلبس حالة (الطفل الحر) وإنت 
في المحاضرة وتقوم تتحزم وترقص يبقى ده برضه مش طبيعي.. 
وما تتحول إلى (العاقل الراشد) وإنت قاعد مع حبيبتك وتكلمها 
بلغة الحقائق والأرقام والحسابات.. يبقى تطلع على الدكتور 
النفسي على طول.. 


أصحاب المدرسة دي في علم النفس (اسمها مدرسة التحليل 
ا معاملاتق) 515:[هدى 10221ء12252.. بيشوفوا إن الاكتتاب هو 
(طفل مذعن) خاضع خانع طول الوقت.. وان الهوس هو (طفل 
حر) بزيادة شوية أو (طفل متمرد) قرر يثور على العالم وعلى 
اللي حواليه.. وإن الطبيعي إن التلات حالات يتكاملوا مع بعض 
تحت القيادة الحكيمة بتاع (الأنا الراشدة) اللي تسمح كل شوية 
بالتناوب وتبادل الأدوار.. 


بدن 


الكلام ده كلام نظري ومتخصص وممكن أي طالب علم نفس 
يقراه في أي كتاب أو مذكرة أو صفحة إنترنت.. مالنا إحنا ومال 
القصة دى.. 


أقولك.. 


القصة دي تخص حضرتك شخصيًا.. لأن التلاتة دول عايشين جوه 
كل حد فينا.. ومهم نعرف نفسنا بكل تفاصيلها وخباياها.. 
مش بس كده.. ده فيه حاجة في منتهى الخطورة والأهمية في 
الموضوع ده.. لدرجة إنه بيتم تدريسه للناس اللي شغالين في 
مجال الإعلانات والدعاية ورؤساء الشركات والمخابرات والمدربين 
وغيرهم.. وهي: 


06 


ب 
2 


مين من التلاتة اللي جواك بيتكلم على لسانك؟ 
مين عندك بيكلم مين عند اللي قدامك؟ 

إنت بتخاطب مين في غيرك؟ 

بتحرك مين في شريك أو شريكة حياتك؟ 
بتحضّر مين في صاحبك أو مديرك أو زميلك؟ 


قصادك؟ 


لذن 


كلام غريب ومجنون.. 
بس في الحقيقة.. هو عين العقل.. 


إزاي؟ 


بص يا سيدي.. 


في كل تفاعل أو تعامل مع حد. واحد من التلاتة الاي جوانا 
بيكلم واحد من التلاتة الاي جوه الآخر.. والطبيعي والسليم إن 
اللي أوجه له الكلام هو الاي يرد عليه.. مش أكلم حد ويرد 
عليا حد تاني.. لكن لو أنا كلمت حد ورد عليا حد تاني. ممكن 
تحصل قفلة وينتهي التواصل قبل ما يبدأ.. 


يعني لما حضرتك تبقى راجع البيت بعد يوم شغل وتعب 
وإرهاق.. وتقول لمراتك بمنتهى الهدوء والعقل والواقعية (حالة 
الأنا الراشدة): أنا جعان جدًا.. عملتي الأكل؟ الطبيعى إنها ترد 
عليك ب (الأنا الراشدة) اللي جواها برضه. وتقولك: آه الأكل 
جاهز.. أو كنت مشغولة النهاردة ومالحقتش أجهزه.. ده اسمه 
تفاعل طبيعي.. لكن ما تروح رادة عليك بمنتهى الشعور بالظلم 
والإهانة وعدم التقدير وتقولك: هو إنت مش شايف غيري؟ ما 
فيش غير أنا الاي تتعب وتشقى وإنت جاي عاوز تاكل على 
الجاهز؟ مش تقدّر تعبي شوية؟ حرام عليك!! يبقى (الطفل 
ا مذعنن- المتكيف) الاي جواها بيرد على (الوالد الناقد) اللي 
عندك.. وده يعمل (قفلة) فورية في العلاقة.. ولو اتكرر بالشكل 
ده (من ناحيتها أو من ناحيتك) هايقطع التواصل بينكم من 
أساسه.. ويبقى اسمه تفاعل (متقاطع).. 


:هه 


لوإنت طالب وبتمتحن امتحان شفوي.. والدكتور بيكلمك 
بحالة (الراشد) وبيسألك بمنتهى العقل سؤال بسيط.. فالطبيعي 
إنك ترد عليه رد برضه (راشد) ومنطقي وواقعي بالإجابة 
السليمة (أو حتى غير السليمة).. لكن لو رديت عليه وقولتله: 
معلهش يا دكتور أنا ما ذاكرتش مادتك كويسء. ومش مستعد 
للامتحان.. يبقى إنت كده بتستفز فيه بكل وضوح (الوالد 
الناقد). وهاتلاقيه يرد عليك ويقولك ممنتهى الغضب: طيب 
خد الصفر ده وامشي يا شاطر.. 


لو ابنك بيكلمك ب(الطفل الحر) اللي جواه وبيقولك: ما تيجي 
تلعب معايا شوية يا بابا.. هو بيكون عاوز (الوالد الراعي- 
الحاني) اللي جواك يرد عليه ويقوله: وماله يا حبيبي» ياللا 
بينا.. لكنه أكيد مش عاوز (الراشد) بتاعك يقوله بمنتهى المنطق 
وبدون أي عواطف: أنا مشغول ومش فاضي دلوقت. 


يبقى مهم تعرف مين جواك بيكلم أو بيرد على مين جوه اللي 
بتتعامل معاه.. علشان ده ممكن يساعد جدًا على التفاهم 
والتواصل (لو اللي بكلمه هو اللي بيرد عليا). أو يكون سبب في 
سوء التفاهم وقطع التواصل (بما اللي يرد يكون غير اللي اتوجه 
له الكلام).. 


طبعًا فيه نوع أهم وأخطر من النوعين دول في التواصل.. اسمه 
(التفاعل الخفي).. وده فيه اتنين من عندك بيكلموا اتنين من 
عند اللي قدامك في نفس الوقت.. حد بيكلم حد بشكل ظاهر 
وواضح.. بس حد تاني من عندك بيوصل رسالة خفية وغير 
ظاهرة لحد تاني من اللي قدامك.. معلش استحملني في الجنان 
ده شوية.. 


لت 


يعني الأب بيقول لابنه ب(الوالد الراعي) بتاعه: يا حبيبي ما 
يهمكش.. ذاكر واعمل اللي عليكء وادخل الكلية الاي إنت 
عايزهاء والاي يجيبه ربنا كله كويس.. بس من تحت لتحتث. 
بيقوله بنظرات عينه وبتصرفاته عن طريق (الأب الناقد): إوعى 
تدخل غير كلية الطب. أو الأم تقول لبنتها بشكل واضح: اكبري 
بقى واتجوزي يا حبيبتى علشان نفرح بيكي.. بس في نفس 
الوقت وبشكل خفي (الطفل) اللي جواها بيقول للبنت: إوعي 

تكبري وتتخلي عني.. إوعي تكبري وتسيبيني.. الرسايل المتناقضة 

الاي بالشكل ده ممكن تجنن بجد.. 


أقولك نكتة بقى علشان نعيد ترتيب مخنا شوية بعد اللخبطة 
دي كلها.. الأجانب لما بيحبوا بعض.. بيدلعوا بعض.. هو يقولها 
با (بيبي).. وهي تقوله يا (بيبي).. الطفل الاي جواه بيستدعي 
ويحضر ويخاطب ويطلع الطفل الاي جواها.. والعكس بالعكس.. 
أما عندنا بقىء تلاقى الاتنين الحلوين أول ما يتجوزوا.. هو 
يقولها يا (ماما).. وهي تقوله يا (بابا).. عرفتوا إحنا بنطلع من 
بعض إيه.. وبنستدعي إيه عند بعض؟؟!! 


مهم كمان نعرف إن كل حالة من دول ليها مفتاح.. وكل شخصية 
فيهم ليها مدخل.. يعني لما يكون واحد قافش وزعلان وقرفان 
من نفسه. وعايش حالة (الوالد الناقد) أو (الطفل المذعن- 
(الطفل الحر).. تهزر معاه.. تزغزغه.. كده يعني.. مش تقفش 
عليه وتلومه وتعاتبه وتكرهه في نفسه أكتر ما هو كارهها.. 


كه 


وما تكون مراتك فرحانة وبتدلع وتهزر وتتنطط قدامك. وماليها 
الحكيم الفيلسوف المنطقي اللي جواك. ولا تنقدها أو تحكم 
عليها ب(الوالد الناقد) بتاعك.. 

في تعاملاتك مع مرءوسيك.. مهم تكون ساعات والد وساعات 
راشد وساعات طفل حر.. ومهم تحرك فيهم وتستدعي كل دول 
برضه من عندهم وقت اللزوم.. 

تفتكر بقى الناس بتوع الدعاية والإعلانات بيكلموا ويستدعوا 
مين جوانا؟ 


الطفل الحر طبعًا.. 

بيكلموه بالأغاني والموسيقى والإبداع.. بيستدعوه بخفة الدم 
والرشاقة والجمال.. بيحضروه بالألوان والرسومات والأشكال 
المبهجة.. علشان (الطفل الحر) ده هو الاي عنده رغبة وتطلع 
وحب استطلاع.. وهو اللي هايشتري.. ده ما يمنعش طبعًا إنهم 
في بعض الأوقات القليلة بيكلموا (الوالد) أو (الراشد).. 


فيه ظاهرة مشهورة في الشعر الجاهلى وبعض الشعر الحديث.. 
وهي إن الشاعر بيفتتح أشعاره بحاجة بيسموها (مخاطبة 


الصاحبين).. يعني يوجه كلامه وشعره (لاتنين) زي مثلا: 
(اختلافٌ النهار والليل يُنسي.. اذْكُرَا لي الصّبا وأيام أنبي).. 


لاه 


لغاية النهاردة ما حدش عنده تفسير واضح للحكاية دي.. ليه 
اتنين. اشمعنا يعني؟ طيب مين هم الاتنين دول؟ وليه الحكاية 
دي بتتكرر كتير؟ متهيألي إن أوضح تفسير للظاهرة دي بعد الكلام 
اللي فات هو إن الشاعر بيكون في حالة من التلات حالات دول 
(الطفل/الوالد/الراشد) وبيكلم (بعقله الباطن) الاتنين التانيين 
اللى جواه.. 

فيه حاجتين مهمين قبل ما أخلص.. 

أولًا.. ياريت تكون شوفت إنت علاقتك إيه بأجزاءك الداخلية.. 
عامل إيه مع الناس الاي عايشة جواك؟ حالات الأنا بتاعتك 
متفاهمة ومتناسقة وبتحب بعض وبتعرف تخرج إمتى ومع 
مين؟ واللا إنت في خناقة داخلية عنيفة.. فيها أجزاء نفسك 
كارهة بعضها وإنت رافض دي ومقاطع دي وعاوز تخلص من 
دي؟ قابل نفسك كلها على بعضها بكل حالاتها وأحوالها واللا 
مقسمها ومجزءها ومخليها حتت ما لهاش علاقة سعض؟ 
ثانيًا.. اسأل نفسك: مين بيطلع من جواك؟ وإمتى؟ ومع مين؟ 

شوف إنت بتكلم مين في الشخص اللي قدامك؟ 

اعرف إنت بتوصل إيه على ال مكشوف؟ وإيه من تحت لتحت؟ 
اكتشف.. مين بيتكلم على لسانك؟ 

اتعلم عن نفسك.. واعرفها.. واتعلم عن نفوس الآخرين واعرفهم.. 
علشان ده مفتاح مهم جدًا.. 


في أي علاقة صحية.. 


مه 


4 
إنت شايفني؟ 

(سيجموند فرويد) كان عنده صاحب وأستاذ اسمه (بروير).. 
بروير كان برضه محلل نفسي واشتغل وكتب مع فرويد شوية.. 
وكان عنده مريضة مهمة جذدًا في تاريخ التحليل النفسي اسمها 
(أنا) بتشديد النون.. كانت بتعاني من أعراض نفسية كتيرة 
وصعبة اصطلح على تسميتها وقتها (هيستيريا).. 


(أنا) خلال رحلة علاجها حست بمشاعر حب وانجذاب ناحية 
الدكتور بتاعها.. والمشاعر دي فضلت تزيد لغاية ما تحولت 
لرغبة جنسية وأحلام بالزواج.. (بروير) كان بيحلل ده نفسيًا 
ويحاول يحله ويعالجه بهدوء. لغاية ما (أنَا) تصورت إنها 
حامل منه وبدأت تطارده.. الراجل توقف عن علاجها وحوّلها 
للمستشفى.. ويقال إنه من وقتها ساب المهنة كلها.. 


المهم.. فرويد كان شريك بروير في الشغل والتحليل النفسي.. 
وكان بيتابع تحليل وعلاج حالة (أنا).. وقدر من خلال ده إنه 
يكتشف إن كل المشاعر اللي كانت (أنا) بتحسها ناحية (بروير) 
هي في الحقيقة مشاعر قديمة ومتخزنة جواها ناحية حد تاني 
خالص.. افترض إنه أبوها.. وإن المشاعر دي فضلت كامنة ساكنة 
جواها لغاية ما جه شخص في حياتها يمثل دور الأب (اللي هو 
كان المعالج النفسي).. واتحركت المشاعر دي تانيء وتم إسقاطها 
(طرحها) على شخص (بروير). وبقت حاسة إنها بتحبه وبقي 

عندها الرغبة الطفولية في إنها تعيش حياتها معاه على طول.. 


حالة (أنا) بالإضافة لكتير من الحالات اللي كان بيعالجها فرويد 
وبروير ساعدت على صياغة مفهوم اسمه (الطرح) ودخوله عام 
التحليل والعلاج النفسي لغاية النهاردة.. 

(الطرح) معناه ببساطة إعادة توجيه مشاعر وأفكار وساعات 
سلوكيات ناحية حد معين في الحاضر (بشكل غير واعي) في حين 
إن أصلها ناحية حد تاني خالص في الماضي.. وليه صور كتير جذدًا.. 


وغيره وغيره.. 


المفاجأة بقى إن ظاهرة (الطرح) دي مش بتحصل بس في حجرة 
العلاج النفسي.. لا.. دي بتحصل 2 البحت:. وفي الشارع.. وفي 
الشغل.. وفي أي حتة.. 


أوبا||||١||ا|1|1االااللللاء.‏ 
إيه الكلام ده؟! 


الكلام ده معناه ببساطة إن ممكن حضرتك تحس بمشاعر ناحية 
حد.. وهي في الحقيقة ناحية حد تاني خالص !! 


ما حضرتك تشوف واحدة في الشارع لأول مرة.. وتحس ناحيتها 
بحب مفاجئ وقوي وسريع ورهييييييب.. وتشوف فجأة إنها 
أفظع بنت في الدنياء وأروع كائن في الوجود.ء وإنها مليانة حنية 
ورقة وملائكية. من غير حتى ما تكلمها كلمة واحدة.. يبقى 
ساعتها فيه احتمال كبير إن المشاعر دي تكون قديمة ومتخزنة 
جوالك ناحية حد تاني خالص.. حبيبة سابقة.. مدرستك زمان.. 
صورة والدتك امثالية ف ذهنك.. وهكذا.. 

بلاش كده.. لما رئيسك أو مديرك في الشغل يعدي من قدامك 
وينسى يقولك صباح الخير.. تقوم حضرتك تحس بغضب شديده. 
أو خوف غير مبرر وتبدأ تتعامل معاه بشكل مليان جفاء 
وعنفه أو رهبة ورعب.. يبقى غالبًا الموقف ده حرك فيك 
مشاعر قديمة ناحية حد تاني في حياتك.. من أول مدرسك في 
ثانوي.. لغاية أبوك.. 


ماتروح بيتك.. وتحصل بينك وبين مراتك مناقشة عادية جدًا 
لأي سبب تافه.. وتلاقي منها رد فعل قوي وعنيف وغير متناسب 
مع الموقف أو السبب.. يبقى هي غالبًا مش بتكلمك إنت.. دي 


وما فيش أشهر من المثل المتكرر كل يوم بين الزوجة وحماتها.. 
اللي بتقوم فيه الزوجة عادة بشكل غير واعي بطرح كل 
مشاعرها السلبية الكامنة في عقلها الباطن ناحية أمها (والاي 
ممكن هي نفسها ما تكونش عارفة إنها موجودة ولا عبرت 
عنها قبل كده) وتعيد توجيهها ناحية حماتها.. في مشهد متكرر 
بشكل يثير الدهشة في معظم البيوت تقريبًا.. من غير ما حد 
يسأل: هوده أصله إيه؟ 


بعض عمالقة التحليل النفسي بيقولوا إنه ما فيش علاقة تخلو 
في مرحلة من مراحلها من جزء (طرحي).. وإن النمو الصحي 
للعلاقات بيخلي الجزء ده أقل ما يكون.. والجزء الحقيقي هو 
الأكبر والأغلب.. 

بالمناسبة.. أكتر وأشهر أنواع العلاقات اللي بتسهل عملية (الطرح) 
دي هي العلاقات عبر الإنترنت أو التليفون.. اللي مش بتكون 
شايف فيها الطرف التاني وإنت بتكلمه.. وده بيساعد جدًا إنك 
ترمي عليه من جواك كل الاي متخزن ومش لاقي حد يترمى 
طبعًا الموضوع أعقد من كده بكتير, لأن كمان فيه مسئولية 
بتقع على الجانب الآخر في تحريك وتنبيه وساعات إثارة بعض 


حد يتعامل معاك بمشاعره ناحية نفسه هو شخصيًا أو ناحية 


جزء بيحبه أو بيكره فيها.. 


إحنا غلابة جذا.. 


تصور إنك فى بعض الأوقات مش بتكون شايف اللى قدامك 


وإن ساعات حد يكون بيتعامل معاك على إنك شخص تاني إنت 


وإن علاقاتنا مع بعض مش إحنا بس الشريك الأساسي فيها.. 

طيب.. أعرف منين إذا كانت مشاعري وأفكاري وسلوكياتي ناحية 


موود 


حد طبيعية واللا (طرحية)؟ 


طبعًا ده سؤال صعب وإجابته أصعب.. لكن باختصار.. أول ما 
تلاقي مشاعرك ناحية حد كتيرة جدًا.. وسريعة جدًا.. وما لهاش 
أي مبرر.. اعرف فورًا إنك (غالبًا) مش شايف الحد ده. ومش 
بتتعامل في الحقيقة معاه هو.. إنت بتتعامل مع حد تاني. من 
خلاله.. طبعًا فيه حاجات واحتمالات وتفاصيل تانية كتير.. بس 
مش وقتها.. 


فيه دعاء شهير بيقول: (اللهم أرنا الأشياء كما هي).. 
يارب.. 

أرنا الأشياء كما هي.. 


"6 


4 
إوعى تلبس 


الفصل ده هو الوجه الآخر للفصل السابق.. 


يعني هنا مش إنت اللي عندك مشاعر ناحية حد وهي أصلا 


لاك 


هنا أنت الحد اللي بتترمى عليه المشاعر دي.. وهي أصلًا مش 
تبعك. ولا تهت ليك بصلة.. 


بص يا سيدي.. 


عاوزك كده بهدوء وببساطة تبص حواليك.. أو بصيغة أدق.. 
تبص على الناس اللي حواليك.. 


بالراحة كده.. 


بص كويس.. 
قرايبك.. حبايبك.. جيرانك.. أصحابك.. مراتك.. جوزك..أي حد 
تاني.. 


كل واحد من الناس دي جواه (غالبًا) سيناريو قديم.. يعني 
مجموعة من الأحداث الحياتية اللي اتعرض لها في مرحلة من 
مراحل عمره. وما زالت عايشة جواه كما هي بنفس ال مشاهد 
وا لمشاعر والأفكارء كأنها لسه حاصلة حالاً.. يعني حد ما زال 
جواه شكل وتفاصيل علاقته بأبوه. وإزاي كان طيب وحنين 
وصبور.. حد لسه محتفظ بمشاعر خوفه من أخوه الكبير.. حد 
مفتقد حبيبته الأولى.. 

واحدة مش قادرة تنسى نظرات الشك والارتياب الاي كانت 
بتشوفها في عين أمها لما ترجع البيت متأخر شوية.. واحدة لسه 
محفور جواها الأذى النفسي والبدني اللي اتعرضت ليه وهي 
صغيرة على إيد واحد جبان وندل استحل نفسها وجسمها.. 
واحدة تالتة مش قادرة تنسى الرعب اللي كانت حاسة بيه لما 
تاهت عن مامتها في السوق وهي صغيرة.. 


وغيره.. وغيرها.. 


دراما شغالة جوه كل واحد أو واحدة.. مبنية على أحداث قدمة 
عدى عليها الزمن وفات.. كل دراما من دول سايبة أثر.. وكل 
حدث أو مشهد أو حكاية من دول سايبة رسالة نفسية مهمة 
وأساسية جدًا في التكوين النفسى بتاع كل حد فينا.. رسالة 
بيعيش بيها عمره.. وبيبني عليها حياته.. وبيتعامل على أساسها 
مع الناس.. 


يا لهوي!! 

يعني إيه؟ 

يعني حد وصلته رسالة مضمونها "إنت ما تستاهلش" بكل 
تنويعاتهاء زي "إنت ما تستاهلش تتحب" أو "إنت ما تستاهلش 
تفرح".. أو "إنت ما تستاهلش غير درجاتك في الثانوية العامة".. 
أو "إنت ما تستاهلش غير اللي أنا أسمحلك بيه".. 

حد تاني وصلته رسالة بتقول "محدش هايهتم بيك إلا لو كنت 
مريض".. وفي قول آخر "محدش هايعيرك أي اهتمام إلا لو كنت 


صانع للمشاكل".. وفي قول ثالث "عاوزانا نشوفك يبقى تجذبي 
انتباهنا على قد ما تقدرى".. 

حد ثالث وصلته رسايل مجملها "ما ينفعش تعتمد على نفسك 
وأنا موجود".. أو "إنت ما تقدرش لوحدك".. أو "إنت هاتفضل 
صغير على طول".. 


حد رابع شبع رسايل من نوع "اعمل كل حاجة تخليني 
أرضى".. أو "أنا مش هارضى عنك أبدًا".. أو "مهما عملت.. كأنك 
ماعملتش حاجة".. 

وهكذا.. وهكذا.. 


كتير من اللى وصلته رسايل بالشكل ده.. واللى جواه دراما 
عاملة كده. ما بيكونش قدامه وقت ما وصلته إلا إنه يصدقهاء 
لأنها غالبا بتكون وصلته من أقرب الناس ليه.. وفي وقت وعمر 
وظروف تخليه ما يقدرش يعمل أي حاجة غير إنه يستسلم 
ليها.. 


مش بس كده.. ده بيفضل طول عمره عايش بيها.. وممحور 
حياته حواليها.. وبيتصرف على أساسها.. 


والأصعب من كل ده.. هو إنه ساعات بيسعى طول الوقت إنه 
يحققها.. آه.. يحققها.. ويثبتها.. وكأنها نبوءة.. ما ينفعش غير 
إنها تتحقق.. وده لسبب بسيط جد!| !ااااااا.. هو إنه ما عرفش 
عن نفسه وعن اللي حواليه (وقتها) غير كده.. وما اتعلمش عن 
الحياة والعلاقات (ساعتها) غير ده.. وما كانش عنده أي بدائل 


يحمي بيها نفسه.. ولا أي اختيارات تانية يدافع بيها عنها.. 


طبعًا ده شيء صعب وموم جِدًا.. ومحتاج شهور ورها سنوات 
من العلاج النفسي الحقيقي العميق أو العلاقات الجيدة الطيبة.... 


الا 


بس في الحقيقة مش هو ده اللي عاوز أتكلم عنه.. أو ألفت 
الانتباه ليه.. 


اللي عاوز الشكا الانتباه ليه هو الطرف التاني من القصة.. 


الطرف اللي هاتتحقق النبوءة على إيديه.. أيون.. الطرف اللي 
صاحب النبوءة هايختاره علشان يكمل الحبكة الدرامية.. 


ماهو فيه رسايل وصلت.. وفيه مسرحية درامية متخزنة.. وفيه 


نبوءة لازم تتحقق.. وفيه بطل للقصة.. يبقى ناقص مين؟ قول 
إنت بقام ||| اللالاء. 


ناقص الشخص اللي هايختاره البطل علشان يلعب الدور الاي 
ناقص.. الشخص اللي هايحافظ على سير الأحداث في الخط 
المرسوم ليها.. الشخص اللي هايطمن البطل إن اختياره كان 
صحيح.. وإنه كان معذور نما صدق اللي وصله.. وإنه ما كانش 
وما عادش ينفع إلا إنه يكون كده. ويفضل كده.. 


معنى.. 


معظم اللي وصلته رسالة "إنت ما تستاهلش".. هايدور طول 
الوقت على شخص يعامله على إنه ما يستاهلش.. الشخص ده 
ممكن يكون صاحب أو صديق أو زوج أو زوجة.. 

ومعظم اللي وصلته رسالة "إنت ما تقدرش لوحدك" هايفضل 
طول حياته يدور على حد يتسند عليه ويعتمد على وجوده. 
ومن غيره يحس إنه ضعيف قليل الحيلة.. والحد ده ممكن 
يكون رئيسه في الشغل أو مراته أو حتى ولد من أولاده.. 


8 


ومعظم اللي وصلته رسالة "أنا مش هارضى عنك أبدًا".. مش 
هايستريح غير لما يلاقي حد لا يرضى أبدًا مهما عمل أو بذل 
مجهود. ويعمل معاه علاقة. ويتشعلق فيه.. 


كل اللى فات ده بقى مقدمة.. ومقدمة مختصرة جدًَا للى جاىي 
دلوقت.. اللي عاوز أقولك فيه وبكل وضوح: 


كتير أوي من الناس اللي حواليك بيدور على حد يلبسه أحد 
الأدوار المهمة والمؤثرة في مسرحية حياته.. خلي بالك أحسن حد 
يحاول يلبسك دور غير حقيقتك.. 


هاتلاقي حد بيقولك إنت أنانيء مش بتهتم بياء ومش شايف 
غير نفسك.. علشان يلبسك دور الندل الأناني الطماع.. ويؤكد 
لنفسه رسالة "إنت دايا مظلوم".. 


ويتصيد ليك كل خطأ.. علشان يلبسك دور الشرير المتسلط 
المفتري.. ويؤكد لنفسه رسالة "كل الناس وحشين/أشرارء وأنا بس 


هاتلاقي حد بيشكرك عمال على بطال.. ويعبرلك عن كل الامتنان 
والعرفان من غير ما تعمل أي حاجة.. ما يتحركش إلا بإذنك.. 
وما يتنفسش إلا بمشورتك.. علشان يلبسك دور الشخص القوي 
الباسل المخلص.. ويفضل معتمد عليكء ويؤكد لنفسه رسالة "ما 


برف 


هاتلاقي اللي بيحاول يلبسك دور أبوه الطيبء ويحرمك من 
حقك في الغضب والحنق والرفض أحيانًا.. هاتلاقي اللي بيحاول 
يلبسك دور حبيبته القدهة. من غير ما يشوفك ويشوف 
حقيقتك الأجمل والأحلى.. وهاتلاقي اللي بيحاول يلبسك دور 
ا معتدي المجرم القاسي.. بدون أي وجه حق.. 

هاتلاقي اللي يحاول يلبسك دور الجاني.. والاي يحاول يلبسك 
دور الضحية.. واللي يحاول يلبسك دور المنقذ.. وإنت ولا جاني 
ولا ضحية ولا منقذ.. إنت شخص عادي طبيعي غلبا !!|ااان.. 


وفتح عينك كويس جداالاااء. 

إوعى تلبس أي دور حد يحاول يلبسهولك.. 

إوعى تكون إنت الشخص اللي هايحقق النبوءة ا مشئومة.. 

إوعى تلاقي نفسك طرف في لعبة درامية بائسة..لا هي بتاعتك.. 
ولا إنت قذّها.. 


وإذا كان ده حصل فعلاً.. فالحق سرعة وبدون أي تردد.. اقلع 
الدور ده فورا!||||||اااااا.. وارجع نفسك اللي كنت تعرفها ومتأكد 
منها قبل ما تعرف الشخص ده مباشرة.. وما تسمحش له أو 
لغيره إنه يلبسك أي دور أو يدخلك في أي مسرحية حياتية هزلية.. 
إوعى تلبس.. 


إوعى تلبس.. 


7“: 


ظبتي نفسك قبل كده وإنتي بتعماي نفس اللي مامتك كانت 
كشفت نفسك في أي مرة وإنت في أحد المواقف أو التصرفات» 
جربت الحكاية دي قبل كده؟ 

كشفت نفسك مرة وإنت حد تاني؟ 

قفشت نفسك وإنت بتكرر نفس اللي اتعمل معاك. بس مع 
غيرك؟ 

كام مرة كنت (إنت) النهاردة؟ 

بص كده في المراية.. 


هو إنت مين دلوقت؟ 


إحنا ساعات لما بنحب حد. خاصة من المشاهير وإحنا فى سن 
الشباب.. بنلبس زيه, نسرح نفس تسر يحته, وهكذا.. بنعمل لحك 
بشكل واعي وواضح.. وده اسمه (تقليد).. 


لكن ساعات بيوصل بينا الحب والشغف درجة كبيرة جذَاه مع 
عدم قدرتنا على الوصول للي بنحبه. أو عدم استطاعتنا إننا 
نكون زيه.. وقتها ممكن نعمل حاجة تانية غبر (التقليد) اسمها 
(تقمص).. وده بيعمله عقلنا الباطن بدون وعي كامل مننا.. 
فنتكلم زي الحد ده. نمشي زيه. نفكر زيه. نستقبل زيه. نفهم 
زيه. نحس زيه. باختصار.. نتحول لنسخة منه.. نبقى (هو).. 


/ا/ا 


الحكاية دي مهمة جدًا في بعض الأوقات.. مهم إن الولد في سن 
معين يتقمص أبوه علشان يحس إنه بينتمي لعام الرجالء 
ويتكون جواه الضمير الأبوي اللي هايستمر معاه طول حياته. 
وكمان مهم إن البنت في إحدى مراحل طفولتها تتقمص أمها 
علشان تحس إنها تنتمي لعام الإناث ويتكون برضه جواها 
الضمير الإنساني اللي هاتعيش بيه.. 


ساعات بنتقمص الناس اللي بنحبهم علشان نحس إننا قريبين 
منهم وكل حتة فينا تتونس بيهم.. ساعات بنتقمص أساتذتنا 
وأصحابنا وإخواتنا وحبايبنا.. وغيرهم وغيرهم.. التقمص هنا 
بيكون مطلوب كشكل من أشكل القرب أو التعلم أو النمو 
حاجة, وبعدين خلاص.. زي الجاكيت كده اللي ممكن ألبسه في 
وقت معين وأقلعه بعدها بشوية وألبس غيره وهكذا.. 


بس الغريب وامثير للدهشة.. هو إننا ساعات بنتقمص الناس 
اللي بنكرههم.. الناس الاي آذونا.. الناس اللي اعتدوا علينا 
وشوهونا وتركوا فينا آثار سيئة.. ده اسمه (تقمص ال معتدي).. 
أو (التوحد مع المعتدي).. 458572255013 عطا كذ دسمنتاى طنامع11 


وهنا فصل الخطاب.. ومحور الكلام.. ولب الرسالة.. 


720 


شوف شوية أمثلة.. 


طالب 2 لجنة امتحان شفهي.. والدكتور كان غلس وقاسي 
وظام.. وطلع عين الولد وبهدله.. وكان هايسقطه.. تلف الأيام 
والسنينء ويبقى الطالب ده ف نفس مكان الدكتور وبيمتحن 
طالب عنده.. تلاقيه بدل مايكون لطيف ومنصف وعادل 
معاه.. يتحول بقدرة قادر إلى نسخة طبق الأصل من الدكتور 
اللي ظلمه.. وساعات يكون أقسى وأظلم منه.. 

طفل اتعرض لتربية صعبة وطريقة قاسية في التعامل من أبوه 
وأمه.. يجي مايخلف ويكون عنده أولاد.. يتعامل معاهم 
في كتير من المواقف بنفس القسوة اللي اتعرض ليها.. وكأنه 
بيتقمص أبوه أو أمه.. بدلا من عمل العكس.. 


حد اتعرض لقهر وعنف وذل.. أول ما تلف الأيام وتدور دورتهاء 
أسوا.. 


إحنا ساعات بنتقمص اللى اعتدى علينا علشان معرفناش ناخد 
حقنا منه.. أو علشان ما نحسش بالضعف والعجز قدام نفسنا.. 
أو علشان في نفس الوقت اللي كنا فيه بنكرهه.. كنا برضه 


3,72 


بص تاني كده في المراية.. واسأل نفسك كمان مرة.. 
كام مرة اتعاملت مع حد بنفس طريقة تعامل أبوك معاك؟ 


في كام موقف لقيد : نم ك بتك ري مع بن ك أو صاحبة 9 دم 
اللى كانت والدتك بتعمله معاقي؟ 

إمتى آخر مرة تقمصت حد غيرك ولعبت دوره؟ 

إمتى آخر مرة كنت مش إنت؟ كنت اللى ظلمك واعتدى عليك؟ 

١ 2‏ قية لحقرقة أكبر ظلم ممكن تظلمه لنفشسك هو إنك تكون 
نسخة من اللي آذاك.. 

وأكبر انتصار عليك من حد ظلمك.. هو إنه يحولك لصورة منه.. 

مش بس كده.. 

ده كمان أكبر أذى ممكن يؤذيهولك حد بتحبه.. هو برضه 
ملامحك جواه. ويحرمك من اختلافك وتفردك.. هايخليك زي 
الوصف ال موجود في أغنية أصالة (أنا إنتى).. وصف شكله جميل 
من بره. لكنه مليان تشويه وأذى من جوه (وباقي الأغنية 
بيؤكد كده): 

أنا حبك.. أنا صاحبك.. أنا عقلك وتفكيره.. 

ما أنا منك.. وروح قلبك.. وأخوي بلا تحكيله.. 

أنا فرحك.. ألم تعبك.. 

أنا في كل اللي بتحسيه حاسس بيكي.. 

ما أنا إنتى.. ما أنا إنتى.. 


م 


حد تاني.. مهما كان الحد ده.. 


بص في المراية مرة أخيرة.. 

واوعد نفسك.. 

إنك هاتفضل طول الوقت (أنت).. 

وإنك مش هاتكون في أي وقت أي حد تاني غيرك.. 


اى حد.. 

42 
انتبه.. أنت ترجع إلى الخلف 


م 


تفتكر إيه أصعب حاجة ممكن الواحد يعملها لما يتعرض 
لحدث نفسي هائل يفوق قدراته النفسية على التحمل: حادث 
مفاجئ.. خبر وحش.. ظروف صعبة.. أذى بدني أو معنوي 
شديد.. تربية قاسية.. فقد شيء أو شخص غالي أو عزيز (مع 
وجود بعض العوامل الجينية» وبعض الاضطراب الكيميائي با مخ, 
وبعض الظروف الاجتماعية أو البيئنية طبعًا)؟ 


في الحقيقة هو ممكن يعمل (أو تحصل له) حاجات كتير. منها 
إنه يصاب بمرض أو عَرَضِ نفسي.. اكتئاب.. توتر.. اضطراب ما 
بعد الصدمة.. أو درجات مختلفة من غياب الوعي.. وساعات 
اضطراب في الشخصية. وممكن جنون.. وغيرهم.. 


الأمراض النفسية ليها أشكل وأنواع كتير جدًا.. لدرجة إن 
أساميها بتتغير كل شوية مع الاكتشافات الجديدة في عالم الطب 
النفسية هي في الحقيقة رجوع للخلف (نكوص/ دمنووء تمدو 1).. 


بمعنى.. إنه أمام الصدمة النفسية الشديدة اللي ممكن حد 
يقابلها أو يمر بيهاء بيقرر عقله - في بعض الأوقات- إنه يرجع 
لآخر مرحلة عمرية كان حاسس فيها بالأمان والاتزان النفسي.. 
عادة بتكون المرحلة دي أثناء الطفولة.. يرجع سنة, اتنين,» 
ثلاثة. عشرة. عشرين.. هو ونصيبه.. وبتظهر عليه وهو كبير 
كل ا مواصفات والخواص النفسية اللي كانت موجودة عنده في 
المرحلة العمرية الصغيرة دي (بس وقتها كانت موجودة بشكل 
طبيعي كجزء من نموه).. 


هم 


تصور بقى لو المريض كل ما يرجع بعقله كام سنة لوراء يلاقي 
المرحلة اللي رجعلها مرتبطة كمان بصدمة نفسية تانية» وتالتة, 
وهكذا.. 


ساعتها هايضطر يعمل حاجة صعبة جدًا.. وهي إنه هايفضل 
يرجع لغاية ما يوصل للمرحلة النفسية اللي كان فيها وهو 
عنده كام شهر. لما كان بيتخيل/ يهلوس حاجات مش موجودة 
يسلي بيها نفسه في غياب أمه (وإحنا نقول عليه ده بيحرك 
عينيه علشان بيشوف اللايكة).. ونسمي ده في علم اللمرض 
النفسي رجوع/ نكوص غاني متقدم [162ذع010ع1ء1' عءازووءنع 220 
دهلووء2ع1 يؤدي إلى (الفصام).. الجنون يعني.. وهو من أعتى 
الأمراض النفسية.. لكنه مش أعتاها ولا أصعبها على الإطلاق.. 


الأعتى والأصعب فعلًا من الجنون ومن الاكتئاب ومن اضطراب 
الشخصية هو إن ا لمريض يرجع لورا شوية أكتر.. آد.. يرجع كمان 
قبل الكام شهر الأولانيين في عمره. علشان حتى دول ما كانش 
حاسس فيهم بالأمان (إهمال شديد من الأم. قسوة شديدة من 
الأب أو الأم, صدمة نفسية شديدة جذا).. ساعتها هايقرر (بشكل 
غير واعي) إنه يرجع للرحم.. لحياة ووضع وسلوك الجنين.. 


فاكرين مسلسل (سارة).. أهو هو ده اللي كان حاصل ليها.. 
سارة كانت عايشة حياة الجنين علشان دي كانت آخر مرحلة 
هي حست فيها بالأمان في حياتها.. ولما اطمنت للعام وللناس 
عن طريق الدكتور اللي كان بيعالجها (د. حسن). كبرت شوية 
وبقت تتكلم وتتصرف زي الأطفال الصغيرين.. وتوالت أحداث 
ا مسلسل.. 


كم 


كل ده أنا كاتبه في الحقيقة علشان أمهد وأقدم للكلام الجاي.. 


إنت عارف إن الجنين في رحم أمه بيحس وبيستقبل رسايل كتير 
من العام الخارجي؟ بيوصله حنان أمه ومشاعرها.. بيحس هي 
مضايقة واللافرحانة. بيعرف هي مطمنة واللا قلقانة. بيوصله 
هي بتحبه واللا لأ قابلة وجوده واللارافضاه. عاوزاه واللاجه 
غلطة.. هو بيحس ويستقبل كل ده بطرق كتير جدًا أبسطها 
الهرمونات اللي بيفرزها جسم الأم في حالاتها النفسية المختلفة 
وبتوصل للجنين من خلال ال مشيمة.. يعني حتى جوه الرحم.. 
ممكن الجنين يحس بالحب والعطف والقبول والأمان.. أو يحس 
بالكره والجفاء والرفض والتهديد.. ده مش كلام فلسفي ولا 
أسطوري.. ده كلام علمي عليه آلاف الأبحاث والدلائل الحديثة.. 


المهم.. تصور بقى لو حد حصله صدمة نفسية بأي شكل من 
اللي وصفناهم. وكل ما عقله يُحاول يرجع لآخر مرحلة عمرية 
حس فيها بأمان ما يلاقبش, ولا حتى في الرحم وهو جنين.. عارف 
هايعمل إيه ؟ عارف إيه القرار اللي عقله هاياخده (بشكل غير 
واعي طبعًا) وينفذه ؟ قرار في منتهى الصعوبة والقسوة.. قرار 
إنه ينفصل عن العالم.. يخاصم الحياة.. يقفل على نفسه أبواب 
نفسه.. هو مش هاينتحر أو هوت نفسه.. لا.. هو هايعمل حاجة 
أصعب.. هو هايعيش ميت.. هايبقى زيه زي أي نبات أو جماد.. 
لا ياكلء ولا يشرب. ولا يتكلم.. تشيله من هنا وتحطه هنا.. ما 
يتحكمش في أعصاب وعضلات جسمه ولا حتى في دخوله الحمام.. 
لو سيبته واقف هايفضل واقف.. لو خليته قاعد هايفضل 
قاعد.. إنت قدام شخص قرر يفارق الحياة وهو عايش.. 


/ا/ 


بيسموا ده في الطب النفسي كتاتونيا 021260112, وهي كلمة من 
أصل لاتيني معناها جثة.. بني آدم قرّر يتحول لجثة.. علشان 
ده الوضع الوحيد اللي بيحس فيه بالأمان.. وضع الخروج من 
الحياة بكل سخافتها وضراوتها ومخاوفها.. هو مش بس بيغيب 
بوعيه زي حالات الهيستيريا والانشقاق.. لا.. ده كمان بيغيب عن 
العالم بجسمه.. وبمشاعره.. وبأحاسيسه.. 


ليها أي مريض نفسيء وعلاجها أصعب منهاء وفهمها والوصول 


في جلسة مع إحدى مريضات الكتاتونيا بعد علاجها.. قالت 
المريضة للمعالج بتاعها (الإيطالي سيلفانو آريتي) إنه من ضمن 
أسباب مرضها بعدم الحركة والانفصال عن العالم هو شعورها 
بالذنبء لأنها كانت متصورة إن أي حركة هاتعملها ولو بسيطة 
هاتلخبط موازين الكون كله.. كلام شكله غريب.. لكن في 
الحقيقة. المريضة دي وصلها طول عمرها إن كل أفعالها غلط.. 
وكل كلامها بيعمل مشاكل.. وكل تصرفاتها بتلخبط الدنيا.. اللي 
حواليها وضلولها شعور عميق وساحق بالذنب على كل حاجة.. 
لدرجة إنها حشت إن وجودها نفسه يدعو للشعور بالذنب.. 
فقرر عقلها الباطن إنه يشل هذا الوجود ويوقف نشاطه 
ويمنعه من عمل كل شيء وأي شيء.. علشان ما تغلطش وما 


م 


الكتاتونيا هي انعدام الحياة النفسية بحنّا عن لحظة أمان 
واحدة فيها.. 
الكتاتونيا هي قرار بوقف الوجود.. من شدة الأم والخوف.. 


الكتاتونيا هي أعمق درجة من درجات اموت النفسي.. 


لوليكم أصحاب.. قربوا منهم وحبوهم واستقبلوا حبهم.. 
لوليكم أهل.. اقعدوا معاهم واسمعوهم وكلموهم.. سامحوهم 
واعذروهم.. احضنوهم وحسوا بحضنهم.. 


وانتو بتربوا أولادكم.. خلوا فيه بينكم وبينهم لحظات حلوة 


علشان في وقتٍ من الأوقات.. 
لحظة أمان واحدة.. ممكن تكون هي حائط الصد ضد صدمة 


موقف طيب بسيط.. ممكن يكون هو درع الحماية قصاد 


كل الأماكن.. 


كلمة حلوة.. نظرة قرب.. ابتسامة رضا.. ممكن تكون هي الملجأ 
وال ملاذ وال منقذ.. وقت طوفان النفس العنيف.. 

بذاكرتك.. وما تفرطش فيهم أبدًا.. 


ولو قليلين أو مش موجودين.. الحق اعملهم وعيشهم واستمتع 
بيهم واحتفظ بيهم جواك.. يمكن يكونوا هما الفرصة الأخيرة.. 


قبل الرجوع النفسي للخلف.. 


4 
أنا بعشق البحر 

حكايتنا مع الماية حكاية غريبة جدًا.. 


أول علاقة لينا مع الماية كانت في الرحم.. لما كان كل واحد فينا 
غرقان في السائل الأمنيوسي وعامل زي السمكة اللي عايشة في 
البحر.. حالة جميلة من المتعة والهدوء والدفا.. الأكل والشرب 
بيوصل لغاية عندك.. حي الأكسجين مش بتبذل أي مجهود 
علشان تحصل عليه.. قمة الأمان والاطمئنان والرفاهية.. ملك 
متوج على عرش الرحم.. ما فيش خوف.. ما فيش أم.. ما فيش 
مسئولية.. جنة كاملة بكل مواصفاتها وتفاصيلها.. 


لغاية ما يجي اليوم الموعود.. وتتزلزل الأرض من تحتك.. وتنهار 
السما من فوقك.. وتنفجر شلالات المياه من كل ناحية. وتنقبض 
عليك جدران الرحم بكل قسوة, علشان تطردك من جنتك زي 
ماأبوك آدم اتطرد من جنته بالظبط.. وتنزل على الأرض.. ويبدأ 
الخوف. والأط» والمسئولية.. 


زي ما قولنا قبل كده. كتير من الأمراض النفسية يمكن تفسيرها 
من وجهة نظر معينة على إنها رجوع للخلف 2من1ووءرعء:1 
في تاريخ تطورنا ونمونا النفسي لغاية آخر لحظة كنا فيها في 
أمان وتوازن نفسي.. ومن أصعب الأمراض دي مرض الفصام 
اللي المريض بيرجع فيه لغاية المرحلة الفمية من نموه النفسي 
(تبدأ من الولادة حتى سن سنتين). واللي كان فيها بيهلوس 
ويتخيل حاجات مش موجودة يسلي بيها نفسه في غياب أمه.. 
فيه مرضى قليلين جدًا بيرجعوا أكتر شوية لغاية حياة الرحم.. 
وتصيبهم حالة نفسية وجسدية نادرة ياخدوا فيها وضع الجنين.. 
علشان ده الوضع والوقت وللمكان الوحيد اللي كان فيه أمان 

فيه ظاهرة شهيرة جدًا في بعض المرضى النفسيين اللي عندهم 
أمراض زي الفصامء والهوس.. وهي إنهم بيحبوا الماية ويبقوا 
عاوزين يشربوا ماية كتير جدًا. . لدرجة أن بعضهم بيحصله 
مشاكل عضوية بسبب زيادة نسبة الماية في الجسم (تسمم 
ا مياه).. ورغم إن فيه تفسيرات كتير للظاهرة دي.. لكن من 
أهم تفسيراتها النفسية هي رغبة المرضى دول في الاتصال بالماية 
والغوص فيها زي ما كانوا زمان في الرحم 


السؤال بقى.. هو إحنا فاكرين حياتنا في الرحم؟ 

هو عقلنا لسه محتفظ بذكرياتنا في بطون أمهاتنا؟ 

هي قدرات ذاكرتنا تقدر توصل للدرجة دي؟ 

والإجابة بكل وضوح ومباشرة: نعم.. أيون.. فعلاً.. جدًا.. 


فيه عالم نفسي شهير اسمه ستانيسلاف جروف 62014 27[ولصه)5, 
عمل مجموعة هائلة من الأبحاث والتجارب على كتير من الناس 
في سبعينيات وثمانينيات القرن اللماضي (وما زال لغاية النهاردة)» 
باستخدام طريقة معينة يخليهم بيها يغيبوا عن الوعي شوية. 
ويدخلوا في حالة من الهلاوس وما يشبه الأحلام والرؤى.. 
ويسألهم لما يفوقوا هما شافوا إيه أو حسّوا بإيه.. ويخليهم 
يسجلوا أو يرسموا اللي شافوه.. كتير جدًا من الناس كانوا 
بيوصفوا إحساسهم بأنهم كانوا زي السمكة في البحر.. وبعضهم 
وبعضهم رسم بوضوح شديد رحم مقفول فيه فتحة صغيرة 
داخل منها نور.. بعض الناس كمان وصفوا شعورهم بالاختناق.. 
أو بالضفغط الشديد حواليهم.. أو بالزمق والضيق.. 

(جروف) بيفسر ده بأننا كلنا عندنا -عاى مستوى ما من 
مستويات وعينا- مخزون هائل من ذكريات وجودنا في الرحم, 
ورغبة دانمة في العودة ليه.. والذكريات دي مش بس موجودة في 
ذاكرتنا المخية.. لا.. دي موجودة في جسمنا وخلايانا فيما يُعرف 
حدينًا باسم (الذاكرة الخلوية).. أو (ذكريات الخلية).. وأن الذاكرة 
دي موجود فيها كل الخبرات اللي مرّينا بيها في الرحم.. الاي 
بعضها ممكن يكون جيد وجميل وممتع.. وبعضها ممكن يكون 
صعب وسين نتيجة رسايل نفسية بتوصل للجنين من الأم (مش 
عايزاك. إنت جيت غلطة. يا ريت تنزل) أو تغيرات كيميائية 
بتحصل في الدم الواصل ليه من خلالها مع تغير حالاتها النفسية 
أو العضوية. 

مش بس كده.. ده الكلام ده بيفسر حاجات كتير تالي.. 

عمرك حلمت أو تعرف حد حلم بالبحر؟ 

شوفت في المنام قبل كده أو حد حكالك إنه شاف نفسه (أو حد 
تاني) بيعوم أو بيغرق؟ 

بتحب أو تعرف حد بيحب ينام في وضع الجنين؟ 


اللي محتفظ بكل ثانية وكل تفصيلة من مرحلة هامة جذًا في 
الرحم بأمواجه ومده وجزره.. 


المرحلة دي بتكون (الولادة) بالنسبة لها بمثابة (النهاية).. نهاية 
الجنة والمتعة والنعيم.. علشان كده فيه نظرية كاملة في علم 
النفس اسمها نظرية (صدمة الولادة).. 


هه 


فيه كمان حلم شهير بيتكرر عند بعض الناس.. بنسميه حلم 
نهاية العالم.. بيكون فيه العام بينتهي وبيتدمر.. ساعات زلزال.. 
ساعات ماية من كل ناحية تغرق الناس والمباني.. ساعات رياح 
وعواصف ومطر.. أحد تفسيرات الحلم ده هو إنه وصف 
تفصيلي للحظة الولادة اللي انهار فيها عام الجنين وانتهت فيها 
حياة الرحم.. 


فيه علماء بيفسروا رغبة بعض الناس في الموت بأنها أحد صور 
رغبتهم الأعمق في العودة للرحم.. اللمكان المقفول المظلم اللي ما 
كانش فيه غير السكون والهدوء والفراغ. لكن طبعًا دي صورة 
مريضة جذا تستدعي العلاج النفسي المكثف. 

فيه ناس كمان بتقول إن مجرد (النوم) هو استعادة لذكريات 
السبات العميق داخل الرحم.. وأنا شخصيًا شايف إن (الحضن) 
هو البديل اليومي الطبيعي المتاح لاسترجاع مشاعر حضن 
الرحم. 

واضح إن الموضوع كبير جدًا.. بس مش معناه على الإطلاق إن 
اللي بيحب البحر والماية يبقى عاوز يرجع أو ينكص.. أو إن الحنين 
للرحم ده شيء مرضي أو مستهجن.. بالعكس.. دي حاجة طبيعية 


موجودة عند كل الناس في أحد مستويات وعيهم.. وممكن تكون 
دافع للحركة وطاقة للنضج وأرضية متجددة للحياة.. 


طيب.. إيه بقى ؟! 


بص يا سيدي.. 

إحنا في رحلة.. بدأناها مختارين أو مضطرين أو الاتنين.. رحلة 
بدأناها في الجنة.. جنة آدم.. وبنسعى في حياتنا إننا نرجع ليها 
تاني.. بالعمل والمشقة والصبر.. بالمعاملة الحسنة والأخلاق الطيبة 
والقرب الحقيقي من نفسنا ومن الناس ومن ربنا. 

بعض الناس عاوزة تستسهل وتوصل بسرعة.. من خلال طرق 
مختصرة.. تبعد فيها عن الناس وتكرههم وتحكم عليهم وتسئّ 
معاملتهم تحت ادعاءات فارغة. وتبعد عن نفسها وتحقر من 
شأنها وتتفنن في ذلها بمسميات مغلوطة. وتتصور إن ده بيقربها 
من ربنا.. مع إنه في الحقيقة مش بيقربنا من أي حاجة.. 

فيه صورة مصغرة للرحلة دي.. بدأناها في الرحم.. وجوانا رغبة 
دائهة للعودة ليه.. بعض الناس برضه عاوزة تستسهل وتوصل 
بسرعة.. من غير خوف.. من غير أم.. من غير مسئولية.. مرة 
بالمرض النفسي.. مرة بالرغبة في اللموت.. مرة بالهروب من 
الناس.. لكن ده في الآخر مش بيوصل لأي حاجة.. 


البحر حلو وجميل ومغري.. 

لكن علشان تعوم.. 

مهم تبذل شوية مجهود ومعافرة وكفاح.. 
ساعات هاتمشي عكس التيار.. 

ساعات هاتقف في وش الموج.. 


ساعات هاتقاوم بكل قوتك.. 

الاستسلام للغرق سهل.. 


بس رحلة الحياة مليانة شرف.. 


بعد ما تخلص الفصل ده.. عاوزك تشوف فيلم (جرافيتي) 
63517 وتركز في المشهد المبدع الاي بتظهر فيه بطلة الفيلم 
في وضع الجنين داخل مركبتها الفضائية. بعد ما انتهت بيها 
جميع المحاولات.. وضاقت بيها كل السبل.. لكنها بعد دقائق.. 
تقرر إنها ما تستسلمش.. وإنها تقبل صعوبة الحياة.. وتتجاوز 
ألم الفقد.. وتغامر وتجازف وتقتحم الخطر.. وتنزل على الأرض.. 
وتخطو خطواتها الأولى نحو الحياة.. على شاطئن البحر.. وكأنها 
لسه بتتعلم ال مشي.. بكل إرادة. وإصرار.ء وشجاعة.. 


شوم يقت اقرب شوية مازنة.- وكانك بكرب اللصرة الأوق». جين 
بيها.. استطعمها.. واكتشف معايا.. إن الماية مش زي ما كانوا 
بيعلمونا في المدرسة ما لهاش طعم ولا لون ولا رائحة.. 


الماية -على رأي د. مصطفى محمود- ليها طعم الحياة.. 
ياللا.. هنا ودلوقت.. 
جدد علاقتك باماية.. 


جدد علاقتك بالحياة.. 

18 


تصور لما يكون شعورك بوجودك مرهون بوجود ناس بتحسدك 
وبتراقبك وبتتآمر عليك.. 


تصوّر إنك ما تحسش بقيمتك وبأهميتك إلا من خلال ناس 
عاوزة تسمّك وتموؤتك وتخلص منك.. 


زي ما قولنا.. من أصعب الأمراض النفسية على الإطلاق مرض 
(الفصام). وهو واحد من فصيلة أكبر من الأمراض اسمها 
الأمراض الذهانية.. أول وأهم عرضين في الفصام (الجنون) هما 
الضلالات والهلاوس (فيه طبعًا أعراض أخرى كتير).. ضلالات 
يعني أفكار خاطئة وصاحبها مصدّقها لدرجة لا تقبل الشكءه 
وهلاوس يعني المريض يستقبل حاجات مش موجودة في 
الحقيقة.. يسمع أصوات غريبة. يشوف صور ومشاهد مش 


3 


حقيقية. يحس بحاجات محدش غيره يحس بيها وهكذا.. 


الحكاية.. ومش غاية المقصد.. 


الحكاية -من وجهة نظري- هي إيه اللي ورا الأعراض الغريبة 
ديء إيه معناها وإيه سببها؟ جاية منين ورايحة فين؟ المريض 
عاوز يقول إيه من خلالها؟ 


يعني إيه حد يبقى متأكد إن الناس بتكرهه وعاوزة تموته؟ 
ليه حد يتصور إن فيه كاميرات بتراقبه أو فيه سم في الأكل؟ 


إزاى حد يشوف حاجات مش موجودة, أو يسمع أصوات مش 

طبعًا فيه تفسيرات كتير وإجابات أكتر.. منها الوراثي والجيني 
والبيولوجي والكيمياني.. وكلها قائمة على نظريات علمية غاية في 
الدقة. لكن الأهم والأدق منها جميعًا هو التفسير النفسي.. اللي 
ليه علم قائم بذاته.. اسمه علم السيكوباثولجي.. 


تصور حد وصلته رسائل نفسية في طفولته وأثناء تربيته 
-وساعات في معظم فترات حياته- إنه مش مهم.. وإنه ما لهوش 
قيمة.. رسائل من نوعية (إنت ما لكش لازمة).. (يا ريتنا ما 
خلفناك).. (كان غيرك أشطر).. (إنت زي قلتك).. 


تصور حد كل اللي شافه من اللي حواليه حب بشروطء وقبول 


بشروطء واهتمام بشروط.. 


تصور حد كان مضطر طول الوقت إنه ما يبقاش نفسه. ويدفنهاء 
ويدفن معاها حقيقته وتلقائيته وإبداعه.. علشان خاطر اللى 


حواليه يرضوا ويقولوله برافو.. 


الشخص ده نفسيته هاتبقى عاملة إزاي؟ 


بلاش كده.. 


حد بيتقاله بالكلام اختار مستقبلك واعمل اللي إنت عاوزه.. 
ويتقاله بالتصرفات إوعى تكون غير المشروع اللي أنا عاوزه.. 


أو واحدة يتقالها بالكلام إنتي حرة ومعززة ومكرمة.. ويتقالها 
بالتصرفات إنتي عار ووجودك جريهمة وذنب.. 


كل دول هايكونوا عاملين إزاي من جوه؟ 
إحساسهم بنفسهم هايكون إيه؟ 
علاقاتهم بنفسهم وبالعالم هاتاخد أي شكل؟ 


بدون الدخول في تفاصيل مؤممة.. دول هم المادة الخام والتربة 
الخصبة للمرض النفسي.. كل واحد منهم هو عبارة عن مشروع 
مريض نفسي من الدرجة الأولى.. قنبلة موقوتة مستنية لحظة 
الانفجار.. في وجود بعض العوامل الجينية والبيولوجية طبعًا.. 


الأمراض النفسية باختصار شديد جدًا هي إما جنون أو 
دفاعات ضد الجنون (على رأي د. يحيى الرخاوي).. يعني اللي 
هايقدر منهم يستحمل واقعه ال موْم, ويحتفظ ببعض من عقله في 
مواجهة تربيته وظروفه وجيناته. هايصاب بأمراض زي الاكتئاب 
والقلق والجسدنة واضطرابات الشخصية.. أما اللي مش هايقدر 
يستحمل الواقع والظروف والضغوط والصدمات النفسية اللي 
شافها طول عمره. فده الاي هايقرر بشكل واعي أو غير واعي 
إنه ينفصل (ينفصم) عن الواقع ده تمامًاء ويخلق الواقع بتاعه 
هو.. (علشان كده سمُّوه قفصام).. 

وهنا لينا وقفة.. عند جملة (يخلق الواقع بتاعه هو).. 


اللي شافه مريض الفصام من واقعه وحياته والناس اللي حواليه 
أصعب بكتير من تحمل قدراته النفسية والعقلية.. علشان كده 
هو بيقرر إنه يسيب العالمم ده كله على بعضه. ويعيش في عام 
خاص بيه هو لوحده.. فيه ناس هو الاي يصنعهم., وأحداث 
هواللي يصيغها. وتفاصيل هو وحده اللي يتحكم فيها.. 
فيبدأ يخلق أشكل وألوان وبني آدمين.. ليهم صوت وصورة 
وحياة.. وينسج حكايات وروايات وسيناريوهات.. ويصدق أفكار 
ومعتقدات وشكوك.. 

طيب.. المنطقي إنه طابما الاي شافه قبل كده في حياته حاجات 
وحشة. وخبرات مؤدمة.. يبقى يخلق شخصيات جميلة وطيبة, 
وأحداث هادية ولطيفة وخفيفة.. في الحقيقة ده ساعات بيحصل, 
بس مش دايًا.. اللي بيحصل أكتر هو العكس.. ورغم إن ده 
ليه؟ 

أقولك ليه.. 


مريض الفصام وصلته رسالة في مرحلة ما في حياته أنه مرفوض.. 
إن وجوده مش مرغوب فيه.. إن كيانه مالهوش أي قيمة ولا 
لازمة ولا أهمية حتى لأقرب الناس ليه.. يبقى في الحقيقة هو 
من جواه بيتمنى أي شكل من أشكل الوجود, وأي درجة من 
درجات القيمة والأهمية.. وهنا الغلب والوجع الحقيقي.. 


.6غ 


مريض الفصام بيتمنى من جواه إنه يحس بوجوده.. حتى لو 
معنى ده إن فيه حد بيكرهه.. حتى لو من خلال حد هو 
بيخلقه ويتصور إنه هايحطله السم في الأكل.. هو يعني كان 
عرف يعني إيه حب من أصله؟ هو لقى حب وقال لأ؟ هو 
العالم الداخلي بتاعه فيه غير كده؟ ده يا دوب بيدور على أي 
حد.. إن شالله حد يكرهه ويتآمر عليه ويبقى عاوز يموته.. ما 
هو معنى كده إنه موجود.. وإنه مهم.. وإنه ليه قيمة.. وقيمة 
كبيرة كمان.. ده بعض ال مرضى من غلبهم بيتصوروا إنهم أنبياء 
أو (المهدي المنتظر) من كتر احتياجهم الشديد للاهتمام والشعور 
بالقيمة والأهمية.. لا حول ولا قوة إلا بالله.. 


تصوّر شدة وعمق الاحتياج اللي يخلي حد يخلق أصوات 
مخيفة, وأشكال ناس مرعبة. ويصدق إنهم بيراقبوه» وبيكرهوه. 
وعاوزين يخلصوا منه. علشان ده يحسسه بوجوده وبقيمته.. 
تصور ضعف وغلب حد بيشك إن أي اتنين بيكلموا بعض يبقى 
بيتكلموا عليه لأنه هابهوت ويحس إنه مهم عند أي حد. حتى 
لو هايتكلم عليه.. مريض الفصام بيصرخ من خلال أعراضه 
ويقول: أناااا موجوووووووودد.. 


وطبعًا المصدر الأساسي والرئيسي لكل الهلاوس اللي بيخلقها وكل 
الضلالات اللي بينسجها هو العام الداخلي بتاعه. اللي مليان 
كائنات مخيفة وأشكال مرعبة وأصوات صارخة اتكونت جواه 
من خلال كل الاي وصله عن نفسه وعن الآخرين طول حياته. 


ولو ما نفعش كل ده.. يرجع في عمره العقلي شوية. ويهلوس 
بالمية والبحر والغرق.. اللي بيفكروه بالسائل اللي كان بيعوم 
فيه في المكان الوحيد اللي حس فيه بالأمان.. رحم أمه.. 


١١ه‎ 


ولو ده كمان ما نفعش.. ينفصل ماما عن الحياة.. ويجيله 
كتاتونيا (تخشب) تخليه زي أي نبات أو جماد.. لا ياكل ولا 
يشرب ولا يتحرك.. 


طبعًا ده تفسير مبسط جدًا ولا يمكن تعميمه.. فيه تفسيرات 


مريض الفصام مصاب في أعمق أعماق نفسه.. 
مصاب في وجوده ومعناه وقيمته وأهميته.. 
مصاب بشعوره الشديد بالرفض الاي وصله بشكل قاسي ومتتابع.. 


إزاي ما يتجننة يعني؟ 


نرجع هنا تاني بقى.. عندك وعندي.. وعند أصحابنا وحبايبنا 
وأولادنا وقرايبنا.. ونقول ونعيد كمان.. 


الدفاع القوي الناجع ضد كل الأمراض النفسية- مهما تطور 
العلم وزادت الأبحاث. هو وجود إنسان (ولو واحد) قابلك 
ومهتم بيك وبيحبك حب حقيقي غير مشروط.. 


خط الرجعة الأخير ضد الاكتئاب والقلق واضطرابات الشخصية, 
في وجود كل أنواع الأدوية والعقاقير. هو علاقة إنسانية يوصلك 
فيها إنك من حقك تكون نفسك.. من غير ما تدفع أي تمن.. 


١ك‎ 


حائط الصد الصلب ضد الذهان والفصام والجنونء بالرغم من 
نجاح بعض الطرق الأخرى. هو إنك تصدق إنك تستاهل تعيش, 
وتستاهل تفرح. وتستاهل تتحب.. وإن ده حقك.. 


وتستاهل تفرح.. 
وده حقك.. 


جرب تقول كده: 
أنا أستاهل أعيش.. 
وأستاهل أفرح.. 
وأستاهل أتحب.. 


وده حقى.. 


4 
كرباج (لازم).. وحبل (المفروض) 


معظم الأمراض النفسية ليها أسباب بيولوجية معروفة ومثبتة 
بدلائل علمية قوية: إلى جانب عامل ورافي لا بأس بيه في كتير من 
الحالات.. لكن.. في الحقيقة الأمراض النفسية مش بتتفسر بس 
بالأسباب البيولوجية» أو بالعوامل الجينية.. ده فيه عشرات وربما 
مئات العوامل الأخرى اللي بتتداخل مع بعض علشان تؤدي 
في الآخر للإصابة بالمرض ده أو غيره من أمراض النفس.. ومن 
أهم العوامل دي طريقة التربية» ومعاملة الأب والأم» والرسايل 
اللي وصلت للأبناء من خلالهم. واللي تأثيرها تضامن مع باقي 
العوامل لغاية ما أصبح عندنا مريض نفسي.. 


زى ماعرفنا قبل كده.. كل واحد فينا بيوصله خلال تربيته 
مجموعة من الرسائل النفسية اللي مع تكرارها وتأكيدها من 
الأب والأم كل شوية تتحول لجزء لا يتجزأ من التكوين النفسي 
للأبناء.. لدرجة أن الرسايل دي بعد كده تطلع من جواهم ليهم 
تلقائيًا وكأنها بتاعتهم هما شخصيًا.. يعني الاي وصلته رسايل 
من نوعية (إنت ما تستاهلش).. (إنت أقل من غيرك).. (شوف 
فلان أحسن منك إزاي).. هايكبر وتفضل الرسايل دي جواه.. 
وهايطلعله صوت من جواه كل شوية يقوله (إنت قليل).. (إنت 
وحش).. (فلان عمل وإنت ما عملتش).. وهكذا.. 


إحنا جوانا جهاز نفسي مهم زي الريكوردر متسجل فيه كل 
الرسايل اللي وصلتنا في طفولتنا وصدقناها عن نفسنا وعن العام 
وعن الآخرين.. الجهاز ده شغال 56 ساعة في اليوم.. حتى وإحنا 
نامهينء ممكن يبعتلنا رسايله في الأحلام.. الجهاز ده حتة منك.. 
مش حاجة منفصلة عنك.. ولما الرسايل دي بتطلع لوعيكء بتكون 


تصور بقى حد وصلتله رسايل نفسية وهو صغير (عادة قبل 
سن خمس سنوات) محتواها عبارة عن (إنت ما عملتش اللي 
عليك).. (إنت دايا مقصر).. (أنا مش راضي عنك).. (فيه أحسن 
من كده).. (لسه ناقص شوية.. كمل..).. يا الرسايل دي يصدقها 
عن نفسه ويخرِّنها جواه.. لدرجة إنه يبدأ بعد شوية يتعامل 
بيها مع نفسه.. تفتكر هايعمل إيه؟ 


بكل بساطة الشخص ده عمره ما هايحس إنه عمل اللي عليه.. 
هايملاه الشك في كل حاجة بيعملها.. 


هايحس بالذنب والتقصير على كل خطوة بيخطيها.. لأنها داهًا 


الشخص ده كل ما يعمل حاجة تطلع له فكرة ملحة من جواه 
تقوله: (لسه شوية).. (ما تعملتش صح).. (المفروض كانت 
تتعمل بشكل أفضل).. (لازم تعيدها تاني علشان تطلع أحسن).. 
(أنالسه مش راضي).. (اعمل الصح).. فيعيد ويزيد اللي عمله 
علشان يهدى ويرتاح. وترجع الفكرة تتكرر تاني.. وهكذا.. 


الموضوع ده ممكن يحصل في النضافة, الوضوءء الصلاة, النظام. 
الترتيبء الأكلء الشربء الاستحمام. قفل وفتح الباب. طريقة 
وتفاصيل اللبس.. أي حاجة.. أي حاجة.. سلسلة لا نهائية من 
الشك وا مراجعة وعدم الرضا.. واحد اتربى على إنه دايا مشكوك 
فيه.. دامًا ما فيش رضا من أبوه أو أمه.. ما يشكش في نفسه 
وفي أفعاله ويعيدها ألف مرة كل يوم ليه يعني؟ 


اللى بنوصفه ده هو واحد من أشهر الأمراض النفسية وأكثرها 
انتشارًا.. اسمه (الوسواس القهرى).. وساعات بيتحول إلى سمات 
وخصائص شخصية عميقة وطويلة الأمد. ويبقى صاحبها مصاب 
باضطراب (الشخصية القهرية).. 


فيه طبعًا شكل تاني من أعراض المرض ده.. وهي أفكار متلاحقة 
بتطلب من المريض إنه يشتم حد أو يسئ إلى حد.. وساعات 
كتير الحد ده بيكون ربنا.. وفي الحقيقة ربنا هنا مش بيكون 
مقصود بيه ربنا نفسه قد ما هو رمز لكل سلطة أبوية/ والدية 
اتعامل معاها المريض في حياته ووصلت ليه رسايل قاسية 
بالشكل اللي وصفناه.. 


ساعات كمان تتوارد على ذهن المريض أفكار أو صور جنسية 
ويحاول يقاومها ويقاوم الانسياق وراهاء وده ساعات بيكون 
برضه شكل من أشكل الاعتراض والتمرد على تربية قاسية 


مريض الوسواس القهري بيكون جواه عملاق نفسي ضخم., صوته 
عالي وتأثيره قوي.. عملاق جبار لا يرضى أبدًا.. في إيده سلاحين 
ف منتهى القسوة.. سلاح الشك.. وسلاح الشعور بالذنب.. 
بيستخدمهم علشان يسلط على المريض أفكار وخيالات وصور 
بشكل متلاحق ومتواترء لا يكل ولا بمل.. وطول الوقت بيعيد 
جواه نفس الرسايل القديمة اللي وصلته: (إنت ما عملتش اللي 
عليك).. (إنت دايا مقصر).. (أنا مش راضي عنك).. (اعمل 
الصح).. 


١١ 


العملاق ده لغته ومفرداته كلها عبارة عن مشتقات وتنويعات 
من (لازم) أو (المفروض).. مجموعة هائلة من اللوازم وا لمفروضات 
اللى كل واحدة فيهم عاملة زى السيف الحاد المسلط على نفس 
صاحبها بدون راحة أو هوادة.. واللى أصلهم كلهم تربية قاسية 


عاوز أقولكم بكل معاني الأمل والرجاء.. 

ارضوا من أولادكم بأقل القليل.. 

بلاش تعايروهم بالتقصير وعدم الكمال.. 

بلاش تجلدوهم بكرباج (لازم).. 

وبلاش تشنقوهم بحبل (المفروض).. 

سامحوهم واعذروهم واقبلوا خطأهم وضعفهم وفشلهم.. 


وقبلها.. 
سامحوا نفسكم.. واعذروها.. واقبلوا خطأكم وضعفكم وفشلكم.. 
إحنا بني آدمين.. 


إحنا مش ربنا.. 


4 
الحزن الأزرق الدافي 
عن فيلم 


1510© 011 


باتخض جِدًا لما أشوف كتاب عنوانه: "كيف تتخلص من 
أحزانك؟".. أو: "لا تقلق".. 
باتخض أكتر لما ألاقي حد عمّال يطبطب على حد بشكل مبالغ 
فيه أو يخفف عنه بطريقة سطحية مليانة اختزال لمشاعره 
بكلام من نوعية: "ما تزعلش يا راجل".. "اضحكي بس كده".. 
"خليك فرحان على طول".. 


يعني إيه ما تزعلش أو ما تحزنش أو ما تتأ مش؟ اللي هو إزاي 
يعنى ؟ 


الحزن مشاعر زيها زي الفرح بالظبط.. والألم تجربة إنسانية 
فريدة بتكبر صاحبها وتفتح عينه وتغيره.. هو ينفع أعيش بجزء 
واحد من إنسانيتي وألغي باقي الأجزاء؟ هو ينفع إني أتجاهل 
شعور من أهم وأعمق المشاعر الحية على الإطلاق وأعتبره مش 
موجود أو حتى وجوده مرفوض لمجرد إنه مؤْط شوية؟ أو بيوجع 
شويتين؟ 


فيلم 016 5106م1 بيجاوب ببساطة شديدة جدًا على الأسئلة 
دي.. ويقولنا بصوت عالي: "لأ ما ينفعش".. 


00 


أول رسالة استقبلتها (رايلي) الطفلة المولودة حدينًا من أبوها 
كانت :"ألستي قطعة من الفرح؟".. وكانت الرسالة التانية 
اللطيفة جدًا اللي أمها بتوصلها ليها دايا وقت الشدة والحزن: 
"يجب أن نبقى مبتسمين فذلك يساعدنا".. وصتاتصرة مءعك]1 
[عتع 7إممقط 


علشان كده (رايلي) الصغيرة قررت تسلم دفة عالمها الداخلي 
لنوع واحد بس من المشاعر.. النوع اللي اتربت واتعلمت إنه 
لازم يفضل موجود على طول.. حتى في أشد الأوقات وأحلك 
الظروف: مشاعر (الفرح).. وقررت إنها تحاول بكل طريقة 
تخفي أو تنكر- وساعات تحارب - أي نوع تاني من المشاعر 
الإنسانية الطبيعية زي (الخوف) و(الغضب) و(الاشمئزاز).. وطبعًا 
وبشكل خاص جدًا (الحزن).. (رايلي) قرّرت إنها ما تحزنش.. 
أبدًا.. 


42 


تمرّالأيام وتكبر (رايلي) وتضطر إنها تواجه أول تجربة (فقد) 
في حياتها.. لما أسرتها تقرر تسيب البيت اللي عاشت فيه سنين 
طويلة وتنقل لبيت جديد في ولاية تانية.. وبالرغم من إن أي 
طفل في موقف زي ده من حقه يحزن ويتأم لفقد مكان طفولته 
وذكرياته وأهم وأجمل سنين عمره. إلا إن (رايلي) حاولت 
بكل طريقة توقف السريان الطبيعي لمشاعر الحزن جواها.. 
واستخدمت في سبيل ده كل ما أوتيت من وسائل دفاعية نفسية.. 


١1 


واستحضرت كل ذكرياتها المبهجة.. قرأت كتيبات الإرشاد. وكتبت 
قائمة بكل الأمور اللي بتسعدها.. وعافرت نفسها بشدة للتأقلم 
مع الوضع الجديد.. وكانت شعاراتها طول الوقت: "داتها 
هناك طريقة لقلب الأمور وإيجاد المتعة".. "كوني سعيدة".. 
"لا تقلقي".. "سنتأكد أن غدًا هو يوم عظيم آخر".. "وبدوره 
سيصبح عامًا جمي له إلى أن تصبح الحياة بأكملها جميلة".. 


(رايلي) -ببساطة- ماديتش نفسها (حق الحزن). وحاولت 
تحجمه وتمنعه وتنكره وتحاصره في دايرة صغيرة جوه حتة 
بعيدة جواها.. (رايلي) ما سمحتش لنفسها تتأم (ألم الفقد). ولا 
حتى تحسه.. ولو في أحلامها.. زي ما شافتء وزي ما اتعلمت.. 
وزي ما وصلها من أبوها وأمها.. 


لكن.. وزي ما هو متوقع.. أي خناقة بينك وبين نفسك هاتطلع 
منها خسران.. وأي محاولة لتجزئة نفسك وتقسيمها والتخلي عن 
بعض منها لن تنتهي إلا بالفشل.. وأي إنكار أو تحجيم لجزء 
أصيل من تكوينك مش هايكون ليه أي نتيجة غير الانهيار.. 
وده اللي حصل مع (رايلي).. اللي عند لحظة فارقة,. انهارت.. 
واتلخبطت.. واتفككت.. تصرفاتها بقت غريبة. مشاعرها بقت 
غير مناسبة. وأفكارها بقت مش طبيعية.. حتى أحلامها.. بقت 
وبدأت رحلة (رايلي) جوا نفسها.. علشان تشوف حل.. وتدور 
على طريق للرجوع.. 


في الرحلة ديء كان على مشاعر (الفرح) ومشاعر (الحزن) إنهم 
يقربوا من بعض أكترء ويعرفوا بعض أحسنء ويوصلوا -بأي 
شكل- لبر الأمان.. 


رم 


(الفرح) في الرحلة دي كانت بتمارس الدور اللي هيه عارفاه 
ومتعودة عليه ومش بتلعب غيره. وهو إنها تبذل مجهود 
رهيب في إضفاء جو البهجة على كل شيء.. والتخلص من أي 
(حزن) على الإطلاق.. لكنها في الحقيقة بتكتشف في الرحلة - 
وبنكتشف معاها تفاصيل جديدة. ووجوه مختلفة. وأبعاد 
أخرى.. (للحزن).. 

(الحزن) كانت مثقفة أكتر.. كانت لابسة نظارة.. من كتر شغفها 
بالقراية وال معرفة.. علشان كده كانت مليانة هدوء وحكمة.. 
أيوه حكمة.. 


(الحزن) هي اللي كانت عارفة طريق العودة لمقر قيادة العام 
الداخلي. وكانت بتقوم بدور المرشد والدليل.. وساعات ال منقذ 


(الحزن) هي اللي حست (الصديق الخيالي/ الفيل) وقت ما زعل 
وتعاطفت معاه وإدتله الفرصة يبكي ويتأم على (فقد) عربيته 
الجميلة. على عكس (الفرح) الاي حاولت- كعادتها- تطبطب 
عليه وتشغله عن حقيقة مشاعره.. علشان تتحول دموعه لقطع 
جميلة من الحلوى.. في مشهد رائع ينتهي بأنهم يقدروا يلحقوا 
قطار الأفكار الأخير إلى مقر القيادة . 

(الحزن) كانت صاحبة كل الأفكار الإبداعية الجديدة في حلم 
(رايلي) علشان تخليها تصحى من النوم.. 


١ 


وفي الوقت اللي قررت (راياي) فيه أنها ترجع لورا شوية- تنكص 
بلغة الطب النفسي- وتهرب من بيتهم الجديد. وتروح للبيت 
القديم.. في محاولة يائسة للهروب من حزن وأم (الفقد).. يجي 
أروع مشاهد الفيلم.. اللي فيه (الفرح) تسمح لنفسها أخيراً ب 
(الحزن). وتسيب نفسها تتأ لفقد بيتها القديمء. وفقد طفولتها 
اللي مش هاترجع تانيء وفقد أصدقاءها ووجودها معاهم.. 
وتكتشف (الفرح) إن (الحزن) ساعات بيكون معاه شجن.. 
وساعات بيكون معاه ونس من القربين.. ومساعدة من 
الآخرين.. 


وفي درس عبقري.. يقرر (الصديق الخيالي/ الفيل) هو كمان أنه 
يقبل (الفقد). ويقبل (الحزن) ويقبل (الأم).. لما يضحي بمكانه 
في عربيته الجميلة الطائرة. علشان يخفف عنها الحملء ويهون 
عليها الطيران.. ويزرع في (الفرح) الأمل من جديد.. أمل معجون 
(بالحزن).. 


وتتسلم (الحزن) قيادة دفة (رايلي).. علشان تديها من شجنها 
وثباتها وحكمتها.. وتصبغها بلونها الأزرق الدافي.. ويكون السماح 
بوجودها هو الطريقة الوحيدة اللي تثني (رايلى) عن فكرة 
الهروب وترجّعها لأسرتها تاني.. 


وفي مشهد ختامي رائع.. تسمح (رايالي) لنفسها بالتعبير عن 
حزنها (لفقد) بيتهاء و(ألمها) للبعد عن أصدقائهاء و(اشتياقها) 
لطفولتها وذكرياتها.. وتبكي (رايلي).. ودموعها تنهمر زي اللؤلؤٌ 
على خدها.. وتطلب من أبوها وأمها بكل صراحة إنهم يحسوا 
بيها وما يطلبوش منها تفضل (سعيدة) على طول.. وما 
يغضبوش من (حزنها).. وإنهم يدوها الحق في (الأم).. 


ولا يملك الأبوين في اللحظة دي غير إنهم يفتحوا ليها قلوبهم, 
واللي في نفس الوقت بيجمع كل أجزاء (راياي) على بعض في 
كل واحد جديد وجميل: (الفرح).. (الخوف).. (الغضب).. 
(الاشمئزار).. و(الحزن).. 


(الحزن).. الأزرق الدافيى.. 


ع 
حق الحزن 
إليك هذه المفاجأة.. 
إنت من حقك تحزن.. أيوه.. تصوّر.. 


اتربينا واتعلمنا إن الحزن عيب.. الحزن ضعف.. الحزن غلط.. 
مع إن الحزن مشاعر إنسانية ربنا خلقها فينا زيها زي الفرح 
وزي الغضب وزي الخوف.. لكننا بنهوى نكون آلهة أو أنصاف 
آلهة.. لا تضعف.. ولا تفشل.. ولا تحزن.. 


"خليك راجلء ما تعيطش".. "يا بنت عيب تدمعي كده قدام 
الناس".. "يا جدع اجمد أمال".. دي الرسايل اللي بتوصلنا عادة 
خلال التربية.. وخلال التعليم.. وطبعًا من خلال مجتمعنا 
اللي بيعودنا نمارس إنسانيتنا وحقيقتنا خلف الجدرانء وتمارس 
تشويهنا لنفسنا وتزييفنا ليها في الشوراع وأمام الناس.. 


إمتى آخر مرة حضرتك حزنت؟ كتير جدًّا طبعًا.. 


لكن إمتى آخر مرة حضرتك سمحت لنفسك تعيش حزنك 
بجد؟ قليل جذا.. 


طيب إمتى آخر مرة قبلت حزنك وما خفتش منه أو حاولت 
تنكره؟ أقل بكتبييبير.. 


أنا طبعًا مش باتكلم عن الحزن اللي هو العياط والسح 
والشحتفة.. أنا باتكلم عن الحزن اللي هو حالة إنسانية عميقة 
جدًا من الشجن والأم.. مليانة مراجعة للنفس.. وتأمل داخالي 
حقيقي.. وعودة هادئة إلى قواعدك. تلتقط فيها أنفاسك.. لتبدأ 
من جديد.. 


الحزن حق.. زي ما الفرح حق.. والخوف حق.. والغضب حق.. 


ما ينفعش أقص حتة مني بكل بساطة كده. وأرميها أو أتخلى 
عنها لمجرد إنها بتوجع.. النهاردة أقص الحزن.. بكرة أقص 
الخوف.. بعده أقص ما تبقى من إنسانيتي وطبيعتى البشرية 
الحقيقية الضعيفة.. ومش هايفضل مني غير شتات.. ورماد.. 
وبقايا مهلهلة.. 


الحزن يولد الأمل.. 

هاتسألنى دلوقت: يعني مطلوب مني أسيب نفسي للحزن والأم 
كل شوية؟ 


لا طبعًا.. مش ده المقصود.. المقصود إنك تسمح لنفسك تعيش 
تهرب منهاء أو تنكرهاء أو تعتبرها مش موجودة, أو حتى تغرق 
وحقيقتك.. من غير اختزال او تشويه او نقصان.. وبرضه من 
غير مبالغة أو تضخيم أو استفزاز.. 

من حقك تحزن (من غير شحتفة).. زي ما هو من حقك تفرح 
جربت ده قبل كده؟ 

غالبا لأ.. 

وما تنساش توصف- وبدقة شديدة جدًا- النفس الطويل العميق 
اللى ها تاخده جنب أول حد يحس بيك ويونسك ويربت على 


دي مش دعوة للحزن.. 


دي دعوة لقبول (الحزن) كشعور إنساني حقيقي وأصيل.. مش 
الهروب منه.. أو تجاهله.. أو الغرق فيه وفي وحدته وسواده.. 


بعض.. ويتلملموا.. ويلتحموا.. ويلتأموا.. في كل واحد صحيح.. 
وجميل.. وحكيم.. ومبدع.. 


دى دعوة للحياة.. 
ففي الفرح حياة.. 
وفي الحزن أيضًا حياة.. 


0( 
الفقد الأول.. والفقد الأخير.. 


أول تجربة (فقد) بنتعرض ليها في حياتنا هي تجربة فقد (الأم).. 
أو بألفاظ أدق: تجربة الفقد المحتمل للأم.. 


الطفل بيعيش فترة من حياته (غالبًا أول ست شهور من عمره) 
في حالة رعب فظيع إنه يفقد أمه.. اللي هي بالنسبة له كل 
العاحم وكل الناس.. ويكون جواه سيناريوهات وتخيلات كتيرة 
جذا عن فقدها أو اختفاءها أو موتها.. الفترة دي بالنسبة له 
فترة خوف وشك وارتياب من أي علاقة. وأي آخر.. يخاف يقرب 
من أي حد - حتى منها هي شخصيًا- أحسن يفقده.. ولو قرّب, 
يخاف يبعد. أحسن يفقد نفسه ويدوب في الألم.. دوامة رايحة 
جاية من القرب والبعد., والكر والفر.. والراحة والوجع.. فترة 
صعبة ومعقدة ومليانة مخاوف وشكوك .. لدرجة إنهم بيسموها 
(الموقف الارتيابي).. 


بس بعد شوية.. وعي الطفل بيوسع. وعقله بيكبر. ومداركه 
بتزيد.. ويبدأ يكتشف إنه علشان يعيش في الدنيا ديء مهم إنه 
يقبل (الفقد).. فقد أمه.. فقد الآخر.. أي آخر يقربله ويحبه 
ويطمن له.. 

يكتشف إن لعبة الحياة لعبة مؤلمة.. وإن لو ليها قوانين.. فأول 
قوانينهاء هو قانون (الفقد).. فقد أي حد.. وأي حاجة.. 
وبنكون وقنها في اختيار صعب جدًا.. يمكن أصعب اختيار في 
حياتنا.. 

إما أننا نرجع لورا.. لنمط علاقاتنا القدهمة.. اللي فيهاياإما 
نقرب قوي لغاية ما ندوب في اللي بنقربله. يا إما نبعد قوي, 
وما نعملش علاقة حقيقية أصلا.. 

أو إننا نقبل احتمالات (الفقد).. ونستحمل (ألله).. ونكمل.. 
حتى لو موجوعين.. 


أو نفضل مترددين بين الاختيارين.. طول عمرنا.. 


اللي بيختار الاختيار الأول بيكون مشروع مريض نفسي جاهز 
للتنفيذ في أي لحظة.. اللي بيفضل متردد برضه بيكون مشروع 
مريض نفسي من نوع آخر.. 

أما اللي بيقرر إنه يقبل.. ويستحمل.. ويكمل.. 

فده هو اللي قرر (يحيا)..مش بس (يعيش).. 


ودي أعلى درجة من درجات النمو النفسي.. واسمها - للمفاجأة- 
(الموقف الاكتتابي).. 

اسم غريب.. مش كده ؟ 

لا هو مش غريب ولا حاجة.. 

هو اسمه (اكتئابي) علشان بيكون فيه أم.. 

ألم رؤية الحياة بجوانبها الكتير.. الخير والشر.. الأبيض والأسود.. 
الصح والغلط.. 

مم قبول (الفقد).. وقبول (التغيير).. وقبول (الموت).. 

ألم قبول النفس بكل ما فيها.. وقبول الآخر بكل ما فيه.. 

ألم البصيرة.. ألم التأمل.. ألم الحكمة.. 

ومن وقتها.. نتعلم إن كل خطوة في حياتنا بيكون فيها (فقد).. 
وعلينا إننا نقبله.. 

نكبر ونشتغل ونتجوز ونخلف.. 


لكن تفضل احتمالات الفقد قانمهة كل يوم.. وكل ساعة.. وكل 
نفقد طفولتنا وذكرياتها.. 

نفقد لعبناء وأوضتناء وسريرنا الصغير.. 

نفقد حبايبنا وقرايبنا وأهلنا.. 

نفقد بيتنا وشارعنا.. وساعات بنهاجر.. ونفتقد بلادنا.. 

ومهما حاولنا نهرب من ده. أو ننكره. أو نستخدم شوية دفاعات 
نفسية علشان ما نحسش بيه.. هاتفضل الحقيقة الاي ما فيش 
منها أي مهرب.. أي مهرب.. 


وتتحول الحياة إلى حالة من التأمل الداخلي.. المصبوغ بأم 
الرؤية.. ودرجة عالية من السكينة والهدوء.. اللى فييم شجاعة 


ارجع كده بقى للفيلم.. واكتشف معايا إن العمق الحقيقي ليه 
مش هو أبدًا العبقرية في ترجمة المعلومات العلمية إلى أحداث 
وشخصيات ومشاهد. من أول المشاعر الخمسة. والذكريات 
الأساسية. وجزر الشخصية. وقطار الأفكارء وتكوين ووظيفة 
الأحلام.. 

كل ده ممكن تقراه في أي كتاب علمي مبسط وملون للأطفال في 
أي مكتبة عامة في شوارع أي دولة غربية.. 


العمق الحقيقى للفيلم هو: (قبول الفقد).. هو لحظات ال 
0 5لاأاع.آ1 . 


وراجع معايا كل المشاهد الفارقة في الفيلم.. 
(رايلي) تعبت علشان ما قبلتش (فقد) بيتها.. 


(رايلي) قررت ترجع وتنك 3 وتتغ كك علة ان ما قبلد 2 فقد 
طفولتها وذكرياتها مع أهلها وأصحابها.. 

أهلها ظلموها لما كانوا مش بيسمحوا ليها تعبر عن حزنها وألمها 
لفقد أي حاجة.. وكانوا بيعلموها وبيطلبوا منها طول الوقت 


(رايلي) اتغيرت ملا قبلت فقد البيت والطفولة والأصحاب.. 


وصاحبها الخيالي (الفيل) ساعدها لما هو كمان قبل يفقدها 
ويفقد عربيته الجميلة الطائرة.. 


وأهلها قدّموا ليها أحلى هدية لما سمحوا ليها تكون نفسها 
وتحس بأم وحزن (الفقد).. وحسوا بيه معاها.. 


ده الفيلم.. ودي رسالته.. 
ودى برضه رسالة الفصل ده.. 


الفقد حق.. 


الحزن حق.. 


قبول الفقد.. نجاة.. 
قبول الحزن.. حكمة.. 


0 
قبول الموت.. حياة.. 

طبيعي جدًا يكون جوانا غريزة للحياة.. دافع للبقاء.. حاجة 
بتحرك كل واحد فينا للاستمرار ف الدنيا.. 


غريزة الحياة دي بتعبر عن نفسها بطرق كتير جدًا.. منها الجوع.. 
اللي بيدفعك إنك تاكل علشان تمد جسمك بشوية طاقة كل كام 
ساعة, والعطش.. اللي بيخليك تروي خلاياك بوقود الحياة طول 
الوقت,. والجنس.. اللى بيمنحك متعة جسدية ونفسية هائلة 
تساعدك على تحمل بعض مشاق المعيشة. وفي نفس الوقت 
بيحافظ على استمرار النوع البشري على الأرض إلى ما شاء الله.. 
مش بس كدهة.. 

الحب.. هووجه من وجوه غريزة الحياة.. لأنه بيقربك من 
الناس.. وده ف صالح الحياة واستمرارها وجودتها.. 

الصداقة.. وجه تاني من وجوه غريزة الحياة.. علشان بتخلي 
حواليك صمام أمان من العلاقات الصحية اللي ممكن تحميك 
(نفسيًا) وقت اللزوم.. 


الشغل.. السفر.. الاكتشاف.. الإبداع.. النجاح.. الفرحة.. 
وغيرهم.. وغيرهم.. 


وجوه الحياة وغرائزها كتير جدًا.. وكل ده طبيعي ومفهوم.. 


نكن 


الغريب بقى.. هو إنه زي ما فيه جوانا غريزة للحياة.. فيه 
برضه جوانا غريزة للموت!! 

يعني الناس اللي بتنتحر مثلاً دول ناس انتصرت فيهم غريزة 
الموت على غريزة الحياة.. والناس اللي بتقتلء دول قاموا بتوجيه 
غريزة اللموت اللي جواهم لخارجهم.. والناس الاي بترهب غيرهم 
أو ترعبهم, دول برضه ناس بيعبروا عن غريزة الموت اللي جواهم 
بهذا الشكل الفج.. 


مش بس كده برضه.. 
أحد وجوه غريزة الموتء إن حد يستعذب الأط.. 
كلم سه 


يستعذب الأثم يعني يستمتع بالأم.. وساعات يسعى إليه.. وزي 


هو فيه كده؟ 
آه فيه كده! 


ماحد يتعرض لتجربة مؤلمة أو لخبرة مخيفة. وبعد ما يطلع 
منهاء يدخل في تجربة زيها بالظبطء وتكون نهايتها برضه مؤبمة 
أو مخيفة- على الأقل بنفس الدرجة.. ده وجه من وجوه غريزة 
اموت الى جواة.: 

مما واحدة تكون دخلت في علاقة حب/ صداقة/ زواج. طرفها 
التاني كان قاسي. ومهمل لمشاعرهاء وغير محترم لإنسانيتهاء وعاوز 
يفصلها على مقاسه.. وبعد ما تنتهي العلاقة.. تبجي بكل بساطة 
تدخل في علاقة جديدة, تختار فيها حد له مواسفات شبه 
الشخص اللي فات بالظبط.. وتمشي معاه نفس طريق القسوة 
والألم تاني.. وتكرر ده مرارًا وتكرارًا.. ده أحد وجوه غريزة الموت 
اللي جواها.. 


مما واحد يقعد يلوم نفسه (بشكل مرضي مبالغ فيه) عمال على 
بطال. مع كل خطوة. وكل فعلء وكل حركة.. يعلق لنفسه كل 
يوم مشنقة. ويجلد نفسه كل ليلة كام جلدة.. أهو ده بيمارس 
غريزة اللموت كل يوم وكل ليلة.. 

ماحد يتفنن في إيلام نفسه وإيذائها (سواء نفسيًا أو جسمانيًا).. 
مرة بالشعور الزائد وال مرضي بالذنب. ومرة بإنه يظلم نفسه 
بأي شكل وبأي طريقة. ومرة بإنه يتعب نفسه ويهلك أعصابه 
ويستنزف كل وجوده وحياته. في شغله أو علاقاته. على حساب 
نفسه وحقوقها.. كل دي صور ووجوه كتير جدًا لغريزة الموت.. 


طبعًا فيه وجوه أقرب وأوضح وأشهر من كده بكتير.. 
اليأس وجه من وجوه الموت.. 
الكره.. الغضب.. الحزن.. الاستسلام.. 


وطبعًا.. النوم.. اللي بنموت فيه كل ليلة.. ونصحى تاني يوم.. 


١". 

غالبا اتكونت عندك دلوقت فكرة عن باقي الفصل.. الاي 
المفروض أقولك فيه: حافظ على غريزة الحياة.. وتخلص من 
غريزة اللموت.. أو توقع الموت في أي لحظة واستعد له.. أو الموت 


لكن ف الحقيقة.. ده مش هايحصل.. 


مش هايحصل علشان اموت جزء منك.. جزء حي.. عايش 
جواك.. وما ينفعش تتخلص منه.. ولا ينفع تتجاهل غريزته 
الكامنة داخلك.. 

وعلشان في نفس اللحظة اللي بتتولد في جسمك خلايا جديدة.. 
بتموت قصادها خلايا تانية.. حتى وإنت بتسلم على حد بإيدك» 
بيموت الآلاف من خلايا جلدك بمجرد الاحتكاك.. 


وعلشان إنت بتموت كل ليلة. وتصحى تاني يوم.. 
الموت جزء من تكوينك الإنساني.. 


وجزء من تركيبك النفسي.. 
وساكن معاك في نفس الجسد.. 


حد سأل نفسه مرة ليه أفلام جيمس بوند ومهمة مستحيلة 
واللي زيهم بيحققوا أعلى دخل ومبيعات؟ الإجابة ببساطة- كما 
أعتقد- هي علشان إن النوعية دي من الأفلام بتخاطب الغريزتين 
الأساسيتين عند كل البشر: 


0 


غريزة الحياة (البنت الحلوة اللي دايا تيجي مع البطل). 
وغريزة الموت (البطل اللي طول الفيلم عمال يقتل أعدائه 
ويتخلص منهم).. 


ولنفس السبب نلاقي أغاني الحزن والألم والعذاب رائجة ومشهورة 
زيها زي أغاني الفرح والبهجة والأمل (إن ما كانش أكتر).. 


وأفلام الرعب ومصاصين الدماء بتنتشر وبتزيد ويتعمل لمعظمها 
جزء تاني وتالت وحتى سابع.. لأنها بتخاطب- على مستوى 
عميق جذا- غريزة الموت اللي جوانا.. اللي جوانا كلنا.. 


إبه ده؟ 
فيه إيه؟ 


إهدى كده.. وكمّل بالراحة.. وإنت تعرف فيه إيه! 


رم 


إحنا اتعلمنا إن اللموت وحش.. رغم إنه حتة منناء وحفظنا إنه 
رغم إنه عايش جوا كل حد فينا.. 


تفتكر ينفع إننا نتخلص منه؟ 
ينفع إننا نقطعه ونرميه ونعتبره مش موجود؟ 


١ وض‎ 


ينفع إننا نفضل نتعامل مع أحد أهم حقائق الكون على إنها 
وهم؟ 
ما أعتقدش.. 


أمال إيه اللي ينفع؟ 


اللي ينفع بجد.. هو إننا نقبله.. 
نقبل وجود اموت فينا.. داخلنا.. 

ونشوفه على إنه الوجه الآخر من وجودناء مش نهاية وجودنا.. 
ونصدق إنه بيكمل الحياة.. مش بياخد منها.. 

وإنه إضافة.. مش نقصان.. 

يمكن ده يصالحنا شوية على اموت اللي برّانا.. 

موت الأحبة والغاليين.. 

وموتنا إحنا شخصيًا.. 


فيه فيلم رائع اسمه عل812 ع0[ 6ءع81, في الفيلم ده بيقوم 
العبقري (أنتوني هوبكنز) بدور رجل أعمال كبير وشهير جذدًا 
بيفاجأً بأن ملك الموت جاي يزوره في بيته ويقضي معاه كذا 
يومء. وبعدها هايقبض روحه.. ومن اللحظة دي بتتقلب حياته 
رسا على عقب.. 

(أنتوني هوبكنز) طول الفيلم كان في رحلة.. رحلة قبول موته.. 
وفي اللحظة اللي قبل فيها موته.. بطل يخاف منه. وبطل يترقبه, 
وعرف يعيش/ يحيا بجد.. 

الرحل 


وضرب مقل عميبق جَذدًا (حتى ملك اموت نفسه- كما يدّعي 
الفيلم), 2 معنى الحياة. ومعنى الحبء ومعنى الوجود.. 


وقت ماجاءت النهاية.. هو شخصيًا اللي بادر بأخذ إيد ملك 
الموت (المزعوم).. وسط أجواء احتفالية تليق برحلته.. 


زي ما قبول الضعف.. قوة.. 
وقبول الفشل.. نجاح.. 
وقبول الحزن.. حكمة.. 
قبول الموت.. حياة.. 


4 
إحنا محتاجين.. 
لا.. 
أنا مش عاوز دلوقت أتكلم بصيغة إحنا.. ولا إنت.. 
ده مش وقت صيغة المخاطب.. ده وقت صيغة المتكلم.. 


أنا عاوز أتكلم بصيغة (أنا).. وعاوزك تقراالكلام اللي جاي 
بصوت عالي بنفس الصيغة.. 


صيغة (أنا).. 

أنا جوايا موت. وجوايا حياة.. ما ينفعش أتخلص من واحدة 
منهم. او استغنى عنها.. 

أنا جوايا موت. وجوايا حياة.. زي ما جوايا ضلمة وجوايا نور.. 
الاتنين بيكملوا بعض.. بياخدوا من بعضء ويدوا بعض.. 


أنا جوايا موتء. وجوايا حياة.. متضفرين في بعضء ماشيين مع 
بعضء وساعات في نفس الاتجاه.. 


اللحظة اللي هاقبل فيها الموت اللي جواياء هي نفس اللحظة 
اللي هأقبل فيها غضبي وما أسمحش له إنه يتملكني ويسيطر 
عليا.. 


اللحظة اللي هأقبل فيها الموت اللي جواياء هي نفس اللحظة 
اللي هأقبل فيها خطأي وفشلي وضعفي وتقصيري وما قفش 
عندهم ولا أخليهم يعطلوني.. 


اللحظة اللي هاقبل فيها الموت اللي جواياء هي نفس اللحظة 
اللي هايلتحم فيها فجوري بتقواي.. 


هي اللحظة اللي هاسمح لنفسي فيها إني أحزن في هدوء.. وأتأم 


هي اللحظة اللي هاقبل فيها الخوف والانكسار وساعات خيبة 
الأمل.. 


هي اللحظة اللي هاسامح فيها نفسي.. وأسامح غيري.. 

وشمال.. ويتصالح كل نقيض مع نقيضه.. 


هي لحظة إني أكون بني آدم.. أخيراً.. 


على فكرة أنا شخصيًا ما وصلتش لسه للحظة دي.. لأنها مش 
لحظة.. هي رحلة.. بس أعتقد إني حاليًا على نقطة ما في الرحلة 
دي.. والله المستعان.. 


إوعى تكون بطلت تقرا بصوت عالي وبصيغة (أنا).. 


اقراها تاني من الأول بصوتك.. 


0 


تقوب نفسية 

فيه جوه كتير مننا حتة فاضية.. حلقة داخلية مفرغة.. بنحاول 


حد بيحاول يلاها بنجاحات مدوية وخارقة ومبهرة.. حد بيحاول 
يملاها بشهرة ونظرات إعجاب في عيون الناس.. حد يحاول يلاها 
بنهم وشره غير مبرر للفلوس أو للنفوذ أو للأضواء أو للبس أو 
حتى للأكل.. حد يحاول بالدخول في قصص حب متكررة سطحية 
زائفة.. حد تاني بلبس رداء علم أو حكمة أو دين من غير عمق 
أو أصالة أو حقيقة.. وكل ده مش بيملا ولا يشبع ولا يسد هذا 
الفراغ النفسي الداخلي اللي بيكون عامل زي الثقب الأسود اللي 
بيبلع أي حاجة وأي حد بلا نهاية.. 


من الآخر.. وبكل صراحة ووضوح.. الفراغ ده مش بيتملي غير 
بحاجة واحدة بس.. هى إنك: "تصدق إنك تستاهل".. 


احتمال الجملة دي تكون مكررة في كتاباتي ومحاضراتي (ومش 
هازهمق ولا هابطل تكرارها وترديدها لأهميتها الشديدة).. 
أو تكون غريبة عليك أو مش متعود تسمعها أو تقراها.. بس 
هي بسيطة وبديهية جدًا.. وموجودة في تكوينك النفسي من 
يوم مااتولدت.. 


ساعات التربية أو المجتمع بيؤكد عندك الرسالة دي: "إنت 
تستاهل تتحب".. وساعات بيشكك فيها.. وساعات بيوصلك 
عكسها.. 


يعني ممكن يوصلك من الأب والأم في بعض الأوقات إنك ما 
تستاهلش حبهم أو اهتمامهم أو رعايتهم أو قبولهم.. وإنك 
تستاهل بس بقدر سمعانك للكلام وتنفيذك للأوامر.. 


وممكن يوصلك برضه منهم ومن المدرسة والحصص وال مدرسين 


وطبعًا ممكن يوصلك من الشارع والشغل وال مجتمع والناس إنك 
ما 5 ا ل 55 1 ولا تفرح ولا وه تاهل 0 | 5 ولا وه تاهل 
في المواقف الصعبة واللحظات الحاسمة دي.. لو إنت ما قاومتش 
وما سمعتش صوت فطرتك وطبيعتك كويس.. هاينخر الثقب 
الأسود نفسك.. وهايكبر ويكبر.. وتعيش عمرك كله تحاول تملاه 
بسراب ورا سراب ورا سراب.. 


إنجح وهات ألف ف الماية في الثانوية العامة.. مش هاترضى ولا 
تفرح من قلبك ولا تحس بنجاحك لو إنت مش مصدق إنك 
3 تاهل تنح وتفرح.. 


عيش دونجوان عصرك وأوانك.. وادخل كل يوم 2 قصة حب.. 
ودوّب كل بنات العام.. مش هاتشبع ولا تقنع ولا هايستقر قلبك 
طول ما إنت مش مصدق إنك تستاهل تتحب وتتحس ويهتم 
ببك. 


اجذب كل الأضواء.. وشد كل الانتباه.. وم كل البشر حواليك.. 

إن شالله تطلع لنفسك جناحات وتطير في السما.. كل ده مش 

هايكون ليه أي لازمة.. ومش هاتحس ليه بأي معنى.. لو مش 
دق إنك ل تاهل 0000 اف وتدة در.. 


مات سألنيش: "وإزاي أصدق إني أستاهل أتحب وأنجح وافرح 
وأتشاف واتقدر.....؟" 


2 لنفسك تشوف ده فيها.. وتصدقه.. وتقول (لأ) لأي حد 
وكل حد يحاول يوصلك غيرها.. 


إنت تستاهل.. 
صدق ده.. 


وكفاية بقى.. 


0 
الصندوق 

كتير جدًا مننا عايشين حياتهم جوه صندوق.. صندوق صغير 
مصنوع من طريقة معينة في التفكير. طريقة معينة في الشعور 
طريقة معينة في التصرف والتعامل مع الآخرين.. فرضيات معينة 
عن الدنيا والعالم والناس.. ردود فعل جاهزة على المواقف 
المختلفة.. وساعات نمط ثابت من المشاعر المتكررة على مدار 
الوقت. 

بعض الصناديق دي بتكون مَرَضية.. والالي عايش جواها مريض 
أو مجموعة من المرضى.. وبعضها مش بيكون مَرضى.. لكنه في 
نفس الوقت مش طبيعي ومش صحي. حتى لو بدا كذلك.. 
لأنه مش الطبيعي إننا نعيش حياتنا جوه صناديق مغلقة علينا 
وبس.. 


اللى عنده شوية أفكار أو معتقدات أو مخاوف وشايف ومتصور 
ومصدق إنه هو الوحيد اللي صح وكل الناس غلط.. 


اللي حابس نفسه في كام فكرة, ومش راضي يشوف غيرها.. 
واللي محبوس جوه مخاوفه ومش بيحرر نفسه منها.. 


واللي ساجن عقله في شوية تصورات ومعندهوش أي استعداد 
يسمع أي صوت غير صوته. ولا يشوف غير اللي في دماغه. 
ولا يحط أي احتمال غير اللي هو متأكد إنه حقيقة لا تقبل 


كل دي صناديق.. 

اللي عايشة مع أولادها في دايرة مغلقة وموصلة ليهم إنها مصدر 
كل حاجة في الدنيا من حب وحنان واهتمام وعطاء (في غياب أو 
حتى في وجود أبوهم).. 


اللي بيحبوا بعض ومستغنيين ببعض عن الدنيا كلهاء وكل واحد 
فيهم شايف إن التاني هو ال ماضي والحاضر والمستقبل.. 


اللي معيشة جوزها في اختبارات نفسية طول الوقت علشان 
تشوف قد إيه هو بيحبها أو قد إيه هو مستحملء أو قد إيه 
نفسه طويل.. 


اللي بيتعامل مع ابنه أو بنته أو مراته على إنهم ملكية خاصة 
ليه.. كل دي برضه صناديق.. 


صندوق الناس وال مجتمع.. صندوق العادات والتقاليد.. صندوق إني 
لازم أكون الأحسن في كل حاجة وإني ما ينفعش أغلط أو أضعف 
أو أفشل.. صندوق التمسك والتعلق بحد على حساب نفسي.. 
صندوق دور الضحية أو الجاني أو المنقذ.. صندوق المغالاة والتطرف 
في فهم الدين السمح الرفيق.. صندوق الرفض والشك والخوف 
من الآخر طول الوقت.. صندوق الطلاق اللي حاطط يافطة 
صندوق الشغل اللي غرقان فيه وأنا أصلا ما اخترتهوش ومش 
تحره.. 


صناديق مغلقة, ودواير مقفولة, بيعيش فيها أصحابها وهما 
يفضلوا كده لغاية ما مموتوا.. وهما ما يعرفوش مجرد معرفة 
إنه فيه عالم تاني مختلف تمامًا بره صناديقهم.. وإنه فيه حياة 
كاملة بره سجنهم.. 

على فكرة.. دي بس مجرد أمثلة.. لكن في الحقيقة كل حاجة 
حاجة وأي حاجة صندوق ضيق نعيش فيه ونتشبث بجدرانه 


ونرفض نتخلى عنها مهما كانت هشة.. 


اللي ربنا بقى يكرمه ويخرج بره صندوقه. ويتحرر من سجنه.. 
هايحس بالظبط زي طفل صغير بيشوف العام من أول وجديد. 


طيب إزاي نخرج بره صناديقنا.. 


اللي يخرجنا بره صناديقنا هو أولا إننا نصدق إنه فيه عام 
كامل وجديد ومختلف عن كل اللي نعرفه وكل اللي عشناه مهما 


وثانيًا إننا ننوي ونقرر نخرج بكل شجاعة حتى لو كان الخروج 
مخاطرة.. هو فيه أي حاجة مفيدة ما فيش وراها مخاطرة؟ 

وثالنًا ياريت ما تكونش لوحدك.. يكون فيه حد معاك. 
يساعدك وياخد بإيدك.. يونسك ويوريك الطريق.. ويكون رفيقك 


في رحلتك.. الحد ده ممكن يكون صديقء زوج.. زوجة. معالج, أو 
حد قابلته صدفة.. وطبعًا لومافيش حد معاك.. ربنا موجود.. 


ولو مش عارف تبدأ منين وإزاي وفين.. هأقولك ما تستعجلش. 
صندوق دي بداية كويسة جذا.. اصبر.. والباقي هايجي لوحده 
وفي ميعاده.. صدقني.. 

أول بقى ما تخرج بره الصندوق.. وتقرر تفتح عينيك وودانك 
وقلبك.. هاتكتشف الخدعة اللي كنت فيها.. وهاتشوف العام 
اللي ما كنتش سامح لنفسك تعرف عنه حاجة.. وهاتعمل 
علاقات جديدة بأفكار ومشاعر مختلفة جدًا.. هاتشوف وتسمع 
وتحس كل حاجة وكل حد كأنك أول مرة تعيش.ء وأول مرة 
تتنفس.ء وأول مرة تتولد.. ما تستغربش من التعبير ده.. إحنا 
ممكن نتولد من جديد كل يوم.. 


كفاية بقى صناديق.. 


وياللا نشوف النور.. 


مستنى إيه.. 

/6 
ما تصدّقش كل حاجة إنت مصدّقها 


تاريخ العلم سنة ..١90١‏ 


( آش) جاب عدد من الناس وحطهم كلهم في اختبار معين وكان 
متفق معاهم كلهم ما عدا واحد على الإجابة اللي هايقولوها. 


كرّر (آش) التجربة دي ١6‏ مرةء وكان اتفاقه مع ال ممثلين إنهم 
يقولوا الإجابة الصحيحة في أول مرتين فقطء وبعد كده كلهم 
هايقولوا إجابة خطأ متفق عليها ويشوف الواحد الباقي هايقول 
إيه.. بعدها آش عمل التجربة دي مع عدد أكبر من الناس 
وبطرق مختلفة وطبعًا كانت النتائج مذهلة.. 


ثلث الناس اللي اتعرضوا للتجربة قالوا نفس الرأي الخطأ اللي 
سمعوه من باقي زمايلهم في كل التجارب (كان دايا يكون دورهم 
في الرد هو الأخير بعد كل الناس).. وثلاث أرباع (يعني 5ا#) من 
الناس قالوا نفس الرأي الخطأ في تجربة واحدة على الأقل.. 


الناس دي ما قالتش الرأي الخطأ بسبب خوف أو تهديد أو رغبة 
في الموافقة وخلاص.. لا.. الناس دي استقبالهم للحقيقة اتغير.. 
يعني هما كانوا شايفين ومصدقين الاي قالوه (اتعمل معاهم 
كلهم مقابلات فردية بعد كده).. هما اتأثروا فعلا برأي الممثلين 
ا متفقين مع الباحث لدرجة إن رؤيتهم وقراءتهم وتفسيرهم للي 


١ /اة‎ 


الكلام ده معناه إيه؟ 


معناه إن حضرتك لما بتكون في وسط مجموعة من البشر.. 
يكونش إلا تأثير المجموعة عليك (ده بيسموه تأثير المجموعة 
1811162 رزناه6©).. ممكن تكون شايف الشمال يمين لأن كل 
الناس شايفينه كده.. وتكون شايف اليمين شمال علشان إنت 
فعلا عينيك ومداركك وحواس استقبالك اتأثرت برؤية المجموعة 
أكتر من رؤيتك إنت الشخصية.. 


المجموعة دي ممكن تكون شلة أصحاب.. زملاء عمل.. عيلة.. 
فريق رياضى.. وساعات مجتمع بحاله.. 


ما تصدقش كل حاجة إنت مصذّقها.. 


اقرا بقى الفصل السابق (الصندوق) من الأول.. 
وبعده.. 

نتقابل تانى.. 

في الفصل الجاي.. 


١ مه‎ 

ده 
الكارير شيفت 


عشت في إنجلترا سنتين لما كنت بحضر الدكتوراه في الطب 
النفسي.. فوجئت بعد شوية إن أحد المشرفين عليًا كان بيشتغل 
عازف جيتار بعد الضهر.. طبعًا وقتها كنت- ما شاء الله- متحلي 
بالعقلية ال مجتمعية الشرقية العظيمة.. والراجل نزل من نظري, 
واكتأبت. وبقيت ببصله من فوق لتحت. وكانت حالتي حالة.. 


فكرة إن حد يشوف إنه مش بيحب شغله وإنه اتفرض عليه 
دي أصلا فكرة محتاجة قدر كبير جدًا من الشجاعة والتحمل 
والإقدام وساعات التهور.. خاصة في مجتمع زي مجتمعنا.. لكنها 
تكاد تكون حاجة عادية جذدا في مجتمعات تانية زي أوروبا 
وأمريكا والدول المتقدمة.. 


المهم.. نجيب الموضوع من الأول.. هو إحنا بنشتغل ليه؟ 


وده مش سؤال عام.. المقصود هنا هو إحنا في مجتمعنا بنختار 
شغلنا على أي أساس؟ 


خد عندك يا سيدى.. 


جزء لا بأس بيه مننا بيختار شغله بناء على الوجاهة الاجتماعية.. 
الاي كانت لفترة كبيرة من الزمنء ولا زالت في بعض الشرائح 
تتوجه ناحية الطب والهندسة والصيدلة وما يشبههم.. 

جزء تاني بيختار بناء على مدى القوة والتأثير الاجتماعي للوظيفة 
أو للضي إلى جانب الوجاهة برضه. وهنا نلاقي وظائف القضاء 
والشرطة والجيش وغيرهم.. 

وجزء تالت بيختار بناء على مدى مناسبة الشغل لبعض 
الظروف المكانية (قربه من البيت أو الأسرة) أو النوعية (وظائف 
مناسبة أكتر للبنات مثلا) أو العائلية (الإكمال في نفس مهنة الأب 
أو الأم)» وهكذا.. 


وجزء رابع وخامس وسادس وعاشر بيختار الشغل اللي مالقاش 
غيره.. 


وهنا ييجي السؤال الأصعب.. 
هو إحنا أصلا بنختار شغلنا؟ 
والإجابة للأسف وبالفم امليان: ١|||١|||١١ ١١١١١١١١١‏ اللا 


إحنا اللي بيختار شغلنا هو مكتب التنسيقء اللي بيحدد 
مستقبلنا هو درجاتنا في الثانوية العامة, اللي بيخطط حياتنا هو 
مدى قدرتنا على حفظ بعض ال معلومات واسترجاعها للمدة ثلاث 
ساعات في لجنة الامتحان.. 


ولو مكتب التنسيق إدانا بعض الاختيارات» يبقى ساعتها اللي 
هايختار برضه مش إحناء اللي هايختار غالبا هايكون أهلنا.. 
الأب اللي عاوزك دكتور قد الدنياه أو وكيل نيابة مالي مركزك, 
أو محاسب تكمل المسيرة بتاعته.. والأم اللي عاوزاي صيدلانية 
علشان الصيدلية بتاعتهاء أو مدرسة علشان تقعدي وتتستتي في 
البيت, أو موظفة في الحكومة علشان غدر الزمن وحوجة الأيام.. 


والاي مش بيدخل في دوامة مكتب التنسيقء. بيشتغل اللي ربنا 


١5١ 


يبقى غالبًا آخر واحد ليه (فعل) الاختيار في حكاية الشغل دي 
هو إنت.. مع إنك أول واحد ليه (حق) الاختيار فيها. 


طبعًا المنظومة دي فاشلة من أولها لآخرهاء وبتؤدي لبلاوي كتير 
جدًا.. أولها حالة السعار الرهيب للوصول إلى أعلى نقطة في 
جبل التنسيق علشان يبقى قدامك كل الأبواب مفتوحة.. السعار 
ده بيصيب الأهالي بالعته والجنون والدخول في سباق محموم 
نحو اللاثيء. ويصيب أبناءهم بالاكتئاب والتوتر والفصام وكل 
الأمراض النفسية المكتوبة في الكتب. 


ملامح هذا السعار أولها حمى الدروس الخصوصية. وآخرها 
فوضى الغش والتزوير والوسايط والرشاوىء وبينهم مدارس 
خاوية على عروشها.. 

الكلية؟ اتخرجت؟ اشتغلت؟ حب بقى شغلك وانجح وأبدع 
فيه.. ههييييييهيييه.. إزاي بقى والنبي؟ 

عندك واحد اشتغل مدرس. وكان نفسه يشتغل دكتور.. بس 
قدراته على الحفظ ما ساعدتهوش يبخ الكلام اللي حفظه كله 
في ورقة الإجابة.. 


وعندك واحد اشتغل دكتور. بس كان حلم حياته يطلع رسام 
لأنه بيحب الرسم. بس جاب مجموع عالي وأهله استخسروه 
عندك واحدة اشتغلت صيدلانية علشان تكمل في صيدلية أبوهاء 
رغم إنها كانت حابة تشتغل في مجال السياحة.. 


١ 


وعندك مهندس كان عاوز يبقى ظابط.. ومحاسب كان حابب 
يكون محامي.. ومحامي كان بيحلم يبقى وكيل نيابة.. وصحفي 


كلمني بقى عن التقدم العلمي والانفتاح البحثي واختراق القرن 
الواحد وعشرين.. 


بالنسبة لي بقى كل ده مش مشكلة.. أو بكلمات أدق.. مش مشكلة 
كبيرة.. المصيبة الكبيرة بالنسبة لي هي إنك -غالبًا- هاتلبس في 
الشغلانة دي طول عمرك.. واحتمال تصدق إنك بتحبهاء رغم 
إنها مش بتعبر عنك.. والصعوبة الأكبر في الحكاية دي كلها هي 
صعوبة إنك تسيبها وتشتغل غيرها.. علشان ده بيمثل مخاطرة 
مادية ممكن تهددك وتهدد بيتك وأسرتك لوإنت متجوز, 
وإحنا لسه مافيش عندنا المسارات التعليمية البديلة اللي تدي 
الفرصة لأي حد يتعلم الحاجة اللي هو بيحبها وياخد فيها 
شهادة تخليه يشتغل بيها من غير ما يعدي على معبد الثانوية 
العامة ويدين بدين مكتب التنسيق. 


طيب حد جه واكتشف بعد شوية من شغله إنه مش بيحبه. 
حتى لو كان بيحبه فعلاً قبل كده. أو إنه اختاره في ظروف 
نفسية أو عائلية معينة اتغيرت دلوقت,. أو إنه شاف إن الشغل 
ده مش مناسب لطبيعة حياته وشخصيته في الوقت الحالي.. أو 
لقى نفسه في شغل تاني.. أو مجرد إنه حب يغير.. يعمل إيه؟! 


والله العظيم ما أعرف.. 

الاي أعرفه بجد إنك لما تشوف حد قرر يغير مهنته. اعرف إنك 
-غالبًا- قدَّام شخص عنده قدر من الشجاعة والحكمة وتحمل 
الحيرة وقبول الغموض ومقاومة التوهان والصبر على عدم 
وضوح الرؤية.. شخص قرّر يكون حقيقي وسط زيف ممكن 
يكون عاش فيه سنين طويلة جدًا.. شخص مستعد يتحمل ألم 
الانسلاخ من جلده القديم علشان يخرج منه بني آدم جديد 
تماما.. 


أنا قولت غالبا علشان ممكن حد يغير مهنته لأسباب تانية 
زي اللي قولتها في الأول بالظبط (وجاهة اجتماعية أو قوة تأثير 
اجتماعي أو ظروف مكانية أو غيرها) وتكون ساعاتها الحسابات 


في بعض أنواع العلاج النفسي العميق بنتفق مع المريض شوية 
اتفاقات.. منها إنه فيه احتمال أثناء أو بعد العلاج إنه يكتشف 
إن كل الاختيارات اللي اختارها في حياته (شغله. زواجه. مكان 
معيشته. طبيعة علاقاته....) كانت اختيارات مبنية على أساسات 
هشة غير صحيحة نفسيًا.. وإنه وارد جدًا إنه بعد ما يكتشف 
ده يقرر يعمل تغييرات جذرية 2 حياته ف كل النواحي دي.. 
لأنه ساعتها هايكون إنسان جديد., ليه رؤية مختلفة, ومن حقه 
اختيارات جديدة.. وده أحيانًا بيحصل فعلاً.. 


١”ه‎ 


تغيير المهنة (الكاريير شيفت) مش دايا دلع وفراغ وضياع.. 
مش دايا فشل ولا تعويض فشل ولا نهايته فشل.. 


مش بالضرورة عدم فهم أو سوء تقدير.. 
ممكن يكون وراه حد بيحاول يكتشف نفسه من أول وجديد.. 
حد بيحاول يخرج بره الصندوق.. 


حد بيحاول يخرج عن النص.. 


حد قرر يعمل اللي بيحبه.. 
مهما كان التمن.. 


١55 

إنت مين؟ 


١5ا/‎ 


- حضرتك بتشتغل إيه؟ 

- | دكتور 

2 طيب اقلع..! 

أقلع إيه بالظبط؟ 

اقلع وظيفتك! 

- إزاي يعني؟ 

97 يعني تخيًا إنك نمت و بت لق هه فم ك في إجازة 
قسرية من مهنة الطب.. أو إنك استقلت منها.. أو 
حصل مشكلة ف مكان شغلك واترفدت.. إ يه اللى 
هايفضل منك؟ 


- وحضرتك؟ 

- طالب في كلية آداب 

طيب اقلع..! 

أقلع إيه أنا كمان؟ 

- تصورإنك فجأة لقيت الكلية قفلت أو لغوا الدراسة في 
كليات الآداب أو.. أو.. 


تيجى تجِرب الحكاية دي.. تيجي تتخيل معايا إن وظيفتك 
اختفت أو إنك تخليت عنها؟ 


تفن>ك إيه اللي هايتة 9 


إيه الطبقة اللي تحتها؟ 


"8 


عيلتك؟ 

آد.. هي عيلتك.. 

مراتك وأولادك.. 

أو أبوك وأمك وإخواتك.. 


طيب تصور بقى إنهم فجأة اختفوا هما كمان.. صحيت من 
النوم ما لقيتهومش.. سافروا.. هاجروا.. ما بقوش موجودين 
معاك ولا حواليك! إيه اللي هايتبقى؟ إيه الطبقة الاي تحتهم؟ 


أصحابك.. جيرانك.. زملاء الشغل.. 


طيب دول كمان اختفوا وما بقوش موجودين.. فاضل إيه تاني؟ 


5 بس ده مش إنت.. ده اسمك.. مش بيعبر عن أى 
حاجة يعنىي.. 
- أنا دكتور.. مهندس.. مدرس.. طالب.. 


١/٠ 


ماإحنااتفقنا إن دول مش موجودين خلاص.. وبعدين 
دي مجرد وظيفة.. دي مش إنت.. دي وظيفتك.. 

- أنا طويل وعريض وأبيضاني شوية.. 

ياباشاده شكلك.. ده مش إنت خالص.. 

أنا ابن فلان وعلان وترتان.. 

ماهو برضه دول خلاص.. بح.. حتى لو لسه 
موجودين.. دول مش إنت برضه.. 

-- أنا.. أنا.. مش عارف.. 

طيب خد نفسك بالراحة كده.. واقرا اللي جاي بهدوء.. 


هو إيه اللي بيعرفنا؟ إيه اللي بيحدد وجودنا ويوصفه ويديله 
معنى؟ إيه اللي بيقول أنا مين وإنت مين؟ 


ما أعتقدش إن فيه إجابة واحدة واضحة وقاطعة للسؤال ده.. 


بس من وجهة نظري (الشخصية البحتة) إحنا موجودين في الأثر 
اللي بنؤثره في غيرنا.. في البصمة اللي بنتركها ورانا في الأماكن 
والأزمنة.. 


أنا ممكن أحس نفسي في كلماتي اللي بتوصلك دلوقت.. الكلمات 
اللي بتحركك وتحررك وتخليك تشوف حاجات جديدة ما كنتش 
شايفها قبل كده.. 


إنت ممكن تحس بوجودك في عيون صاحبك اللي بيفرح أول ما 
بيشوفك.. لأنك بالنسبة له مصدر بهجة وسعادة.. 


١ا/ا‎ 


ممكن تلاقي نفسك في نظرة الرضا اللي بينظرهالك تلميذك أو 
ابنك لما تعلّمه حاجة جديدة ويبدأ يمارسها ويعرف قيمتها.. 


مراتك لماتمد إيدك وتساعده في البيت.. 


كل ده أعمق بكتير من مجرد الوظيفة والدراسة والأهل 
والأصحاب.. ده أثرك عليهم وفيهم كلهم.. وهو ده- في رأبي 
الحالي- اللي بيعرفك ويوصفك ويرسم أهم ملامح وجودك.. 
ويخلى ليه معنى واتجاه وهدف.. 


فيه حد أثره بيكون كتاب.. 
فيه حد أثره بيكون مقطوعة موسيقية أو عمل فني.. 


وفيه حد بيكون أثره ناس اتعلمت واتغيرت على إيده.. 


إحنا مش بس اسمنا ولا شكلنا ولا شغلنا ولا أهلنا.. 


إحنا كمان الأثر اللي بنسيبه في الناس والأشياء والأماكن.. بعد 
ما نتجرد من كل طبقات وجودنا ال مؤقتة.. 


١ا/؟‎ 


47 
الضورة الكاملة 


١ 


00 


من أحد مشاهد مسلسل (سقوط حر- رمضان :)5١0١5‏ 


- الطبيب النفسي: إيه اللي كان ممكن يسعدك؟ 

2 والدة المريضة: حاجات عادية.. بيت.. عيال.. زوج.. 

- -الطبيب النفسي: طيب مانتي كان عندك بيت وعيال 
وزوج! 

- والدة المريضة: بس كان عندي حاجة تخليك ما 
تشوفش معاها أي حاجة تانية.. 

- اللي هيه إيه؟ 


الخوف.. 


بعض كتاباتي السابقة كانت بتركز على دور الرسايل الاي بتوصل 
من الآباء والأمهات في تكوين صعوبات وأعراض وأمراض نفسية 
عند أبناءهم. وبالرغم من إن ده مش العامل الوحيد في الإصابة 
با مرض النفسي (فيه عوامل جينية وبيئية وغيرها كتير). لكنه- 
في رأيي- عامل مهم جدًا.. علشان الرسايل دي بتتحول بعد 
شوية لجزء لا يتجزأ من التكوين النفسي للأبناء.. وبتكون في 
قوتها وتأثيرها أقوى بكتير من الجينات والبيئة والظروف.. 


ف الحقيقة كل ده هو جزء بسيط من الصورة الكبيرة.. اللي 
هاحاول أوضح دلوقت جزء آخر منها.. 


١ا/ه‎ 


الممرة دي أنا هاتكلم عن الجانب الآخر من الحكاية.. جانب 
الآباء والأمهات اللي بيوصلوا لأبناءهم رسايل نفسية مؤذية 


للوهلة الأولى بنشوفهم على إنهم ناس قساة جناة.. جنوا على 
أولادهم.. مقدروش يحسوا بيهم ويفهموهم ويحبوهم حب 
حقيقي غير مشروط.. ناس تفننوا ف بسوء امعاملة والإهانة 
والذل والبعد.. ناس ضازين مؤذيين معندهمش قلب ولا رحمة.. 


لكن.. الرؤية دي عاملة زي اللي شايف مشهد واحد من حكاية 
طويلة عريضة.. أو بيبص في صورة ثابتة ليها بعدين اتنين فقط.. 
رغم إن فيه تفاصيل كتير للحكاية.. وأبعاد أكتر للصورة.. 


باقي الحكاية موجود فيما يُسمى علميًا باسم عتدعع ممع امه 2 ندك5 
0 أو الأم المسببة للفصام لدى أبناءهاء واللى بتمثلها الأم 
اللى فى ال مشهد السابق.. 

الأم دي عندها إحساس رهيب بالخوف.. رعب مالهوش حدود.. 
فقدان عميق لأي درجة من درجات الإحساس بالأمان.. ده 
ممكن يكون نتيجة ضغوط حياتية صعبة اتعرضت ليهاً.. أو فقد 
لحد غالي جدًا أو تربية قاسية هي شخصيًا عاشتها.. أو حاجات 


الأم دي بتفضل تقاوم وتقاوم لغاية ما توصل للحظة معينة ما 
تقدرش تعافر فيها أكتر من كده. بتكون استنفدت كل طاقتهاء 
واستخدمت كل أسلحتهاء ونقّسها فعلا اتقطع.. فتضطر إنها تاخد 
قرار صعب جدًا هاتعيش بيه حياتها اللي جاية كلها.. قرار هو 
الأصعب والأقسى على الإطلاق.. قرار إنها تدفن نفسها.. 


١ا/لك‎ 

القرار اللي بتاخده الأم هنا هو قرار معقد جدًاء تقدر تقول إنه 
تلات قرارات في بعض.. أو قرار ليه تلات مستويات أو وجوه: 


بتقرر أولاً إنها تدفن أنوثتها الفطرية الحقيقية اللي اتولدت 
وعاشت بيها (شوية). وتتحول (نفسيًا) لراجل خشن صلب قوى 
تحاول تحمى بيه نفسها وأولادهاء راجل يقدر يعمل كل حاجة, 
ويعرف يعمل كل حاجة, راجل راجل يعني.. وطبعا ساعات 
بتقرر تطلع أنثى مزيفة مبهرجة مائعة. تنتقم بيها من كل 
الرجالة. 


بتقرر كمان إنها تلعب دور المنقذ للأولاد. وده دور حياتيٍ درامي 
شكله من بره لطيف جدَاء بتكون فيه الحارس الهمام, والناصح 
الأمينء وحامي الحمى للأولاد الضفعاف من كل شيء وأي شيء.. 
وفي الحقيقة هي مش لازم تحرم أبناءها من الحب والحنان 
ولا حاجة: بالعكس., الأخطر إنها تديهم الحب والحنان بزيادة 
للدرجة اللي تخليهم ما يقدروش يستغنوا عنها. 


وتقرر بقى أخيرا إنها تبلع أولادها.. أيون.. تبلعهم.. ما تتخضش 
من التعبير.. تبلعهم بمعنى إنها تحاوطهم من كل ناحية, وتمنع 
عنهم الميه والهواء تخلي نفسها هي المصدر الوحيد للحب 
والحنان والعطاء والأمان والفلوس وكل حاجة., تخليهم محتاجينها 
طول الوقت. ومعتمدين عليها في كل حاجة بدون حدود.. 
تبعدهم عن كل الناس (وساعات عن أبوهم نفسه).. وتعمل 
كده بمنتهى البراعة علشان دي الحاجة الوحيدة الاي ممكن 
تحس من خلالها بالأمان (الزائف طبعًا).. 


١ /ا/ا‎ 


الحاجة الأكتر والأخطر والاي ممكن تصيب الأولاد بالفصام 
في بعض الأحوال (من هنا جه الاسم العلمي للنوع ده من 
الأمهات). هو إن الأم دي دايا بتوصل لأولادها رسالتين عكس 
بعض في نفس الوقت.. يعني تقول لابنها (ياللا شد حيلك 
علشان تنجح). بس من جواها وبتصرفاتها بتوصله: (إوعى تنجح 
لحسن تتخلى عني). وتقول لبنتها: (إنتي كبرت واحلويتي وبقيتي 
على وش جواز). بس من تحت لتحت بتقولها: (إوعى تتجوزي 
وتسيبيني).. الأم هنا مرعوبة من الوحدة. خايفة من إحساسها 
الرهيب بعدم الأمانء هاتتجنن فعلا لو بقت لوحدها.. الأم هنا 
بجد.. أغلب من الغلب.. 


رم 


أنامالحقتش أعيش يا دكتور أنا ما فرحتش بحاجة, 
ما فرحتش بنفسي وأنا بنت لسه متجوزة. ولا فرحت 
بنفسي وأنا أم.. أنا ما عشتش.. أنا ضبّعت عمري كله 
علشان بناتي يطلعوا كويسين.. ودي آخرتها.. 


مشكة القرارات المركبة اللي بتاخدها الأم دي (وساعات الأب بس 
بتفاصيل مختلفة). هي إنها أولاً بتحرمها من أنوثتها الحقيقية 
اللي كلها طيبة وفرحة وحياة وحنان وحب ورحمة. وثانياً.. بعد 
شوية هايتحول دور المنقذ اللي بدأت بيه. لدور الضحية الاي 
بتضحي بكل حاجة في حياتها وسنينها وعمرها علشان غيرها.. 


١الى‎ 


وده دور بائس ويائس وبيخلي صاحبه طول الوقت مستمتع 
بتعذيب نفسه وذلها وهوانها وحرمانها من كل حقوقها الإنسانية 
باسم التضحية في سبيل حد تاني (ومجتمعات زي مجتمعنا 
بتشجع وتسقف جدًا للدور ده).. 


وبعد شوية كمان هايكمل السيناريو بإنها تكون هي (الجاني) 
على أولادهاء اللي هاتكتشف في آخر المشوار إنها حرمت نفسها 
من الحياة بسببهم: وضيّعت نفسها علشانهم.. وتبدأ تخليهم 
يدفعوا تمن ده من وقتهم وجهدهم وتفكيرهم وأعصابهم, 
ونفسيتهم: وتبدأ تحسسهم بالذنب كل لحظة بكلمات زي 
(أنا ضبّعت عمري ودفنت نفسي بالحيا علشانكم) و(أناما 
عيشتش علشان إنتوا تعيشوا) و(أنا ما خدتش من دنيتي حاجة 
بسببكم).. وما تستغربش لما أقولك إن جسمها ساعات بيكون 
طرف في اللعبة ويجيلها ضغط وسكر وجلطات ونزيف وأورام, 
وده يخلي أولادها يدفعوا التمن أضعاف أضعاف بجد.. 


كام واحد مننا سمع الكلام ده (بعض التنويعات طبعًا)؟ كام 
واحد شاف السيناريو ده بيتكرر قدامه؟ طيب كام واحدة أو 
واحد عاشه بنفسه؟ 


ما فيش داعي للإجابة.. 


طبعًا مش النوعية دي من الأمهات هي بس اللي بتساعد في 
وجود أمراض نفسية عند أولادهاء فيه أنواع كتير من الأميات 
والآباء غيرها بيعملوا كده برضه.. بس دي أعقدهم وأخطرهم.. 

فيه نوع من العلاج النفسي اسمه العلاج النفسي الدينامي 
0)22(7ك:ز25 عندسوط 12 .. بيحاول المعالج يشوف فيه مع 
مريضه إيه الرسايل اللي وصلته في طفولته وإزاي أثرت فيه لغاية 
النهاردة» وإزاي علاقته بأبوه وأمه منعكسة عليه في علاقته بنفسه 
وبالآخرين وساعات بربنا (في ثقافتنا طبعًا).. في المراحل الأولى من 
العلاج بيشوف المريض قد إيه هو اتعرض لتشويه وأذى وضرر 
وإتلاف نفسي ومعنوي من والديه. وبيشوف قدّ إيه أرضه كانت 
مستباحة علشان بس يتحب أو يتقبل أو يُهتم بيه. وإنه حتى 
مما كان ده بيحصلاء كان بيحصل بشروط وقيود وتمن غالي كان 
لازم يدفعه.. 


ما المريض بيشوف ده. بيتفجر جواه طاقة هائلة من الغضب 
والعنف وساعات الانتقام, وبيقوم أحيانًا بالتعبير عن ده بأشكال 
وأساليب مختلفة.. وبيكون مهم جذًا وقتها إننا - كأطباء 
وكمعالجين- نقبلها ونحتويها.. 


لكن.. بعد شوية. بيكتشف المريض المفاجأة المذهلة.. اللي 
بتقلب موازينه رأسّا على عقب.. 


بيكتشف إن أبوه وأمه في الحقيقة أغلب منه بمراحلء وإنهم هما 
شخصيًا اتعرضوا لتشويه وأذى وضرر نفسي بيكون ساعات أقوى 
وأشد من اللي اتعرض ليه المريض نفسه منهم.. وبيكتشف إنهم 
قبل ما يؤذوه. كانوا ضحية للأذىء وقبل ما يقسوا عليه. كانوا 
ضحية للقسوة. وقبل ما يظلموه. هما نفسهم اتظلموا كتير.. 


١م‎ 


بيكتشف المريض شوية شوية إن اللي عمله معاه أبوه وأمه 
كان هو الحاجة الوحيدة اللي شافوهاء والحاجة الوحيدة اللي 
يعرفوهاء والحاجة الوحيدة اللى اتربوا عليها واتعلموها.. 


بيكتشف إنهم بؤساءء وغلابة» ومظلومين.. وإنهم كانوا لفترات 
طويلة جدًا خاضعين لظروف أقسىء ورسايل نفسية أعنف.. 


مش بس كده.. ده بيكتشف كمان إنه ساعات بيكون مجرد 
حلقة صغيرة في سلسلة طويلة من الأجيال المتعاقبة اللي بتورث 
لأولادها وأحفادها العقد والصدمات النفسية والسيناريوهات 
البائسة (فيه نظرية كاملة في الأمراض النفسية اسمها توريث 
الصدمات عبر الأجيال).. 

بيكتشفء. وبنكتشف معاه. إن فيه وجه تاني للعملة. وبعد 
ثالث ورابع للصورة. وحكاية طويلة ورا المشهد.. 

ساعتها بيكون عليه إنه يختار ما بين إنه يفضل في غضبه 
وعنفوانه ورغبته الطفولية ف الانتقام, ومابين إنه يشوف 
الصورة الكاملة. ويعذر. ويسامح. ويرحم. ويكبر.. 

وساعتها بيشوف ممالا يدع مجالاً للشك. إنه إذا كان أبوه وأمه 
وصَلوله زمان رسايل نفسية مؤذية. وهو صدقها مضطرًا.. فهما 
كمان وصلتهم رسايل مؤذية. وصدّقوها مضطرين.. 

بيشوف كمان إنه هو دلوقت الشخص الوحيد المسئول عن 
الاختيار ما بين الاستمرار في تصديق الرسايل ديء أو اتخاذ قرار 
علاجي وجودي ما لهوش بديل.. وهو إنه يتغير.. ويخف.. 
أيون.. المريض النفسي يقدر يقرر إنه يخف.. 

الرؤية دى طبعًا صادمة. ومزعجة. ومحيرة.. بس منطقية, 
وحقيقية. ومفيدة جذًاء لما تيجي في وقتها.. 


لو كان ده وقتها بالنسبة ليك.. 

لو كنت شايفة إن ده وقتها بالنسبة ليكي.. 

تيجي نعذر نفسنا ونعذرهم؟ 

تيجي نسامح نفسنا ونسامحهم؟ 

تيجى نشوف احتياجاتنا اللى اتحرمنا منهاء أو أخدناها بشروط 
وشوف احتياجاتهم الاي الخرميوا منهاء أو أخدوها برضه بشروط؟ 


تيجي نشوف الصورة الكاملة؟ 
تيجي نكون آخر جيل هايستلم الإرث النفسي التقيل ده؟ 
تيجي نمنع توريثه لأولادنا وأحفادنا؟ 


5 ىا تتخير؟ 


تيجى نبدأ بنفسنا.. وبدايرتنا الصغيرة؟ 


تيجي نصدق إن العلاج هوالحب.. والترياق هو السماح.. 
والطريق هو الرحمة.. 


8, 


با مناسبة.. فيه نوع تاني من العلاج النفسي اسمه دوعمءزع 1:01 
إطهمعط1 أو العلاج بالتسامحء قائم على فكرة إنه إزاي لما 
بنسامح. ده بيخلي جروحنا الداخلية تندمل.. وشروخنا النفسية 
تلتئم.. وطاقتنا تتوجه من الغضب والانتقام الاي ممكن ياكلناء 
للحب والحياة اللي ممكن تساعدنا.. 


طبعًا لو ماكانش ده الوقت المناسب بالنسبة لكء أو لو ما 
كنتش مستعد دلوقت.. أو لو كان اللي حصل أكبر من قدرتك 
على استيعابه والتعامل معاه.. ما فيش أي مشكلة.. وما فيش 
أي داعي للضغط أو الغصب أو الاستعجال.. لا يكلف الله نفسًا 
إلا وسعها.. وكل شيء بأوان.. 


علشان برضه مع نفسك.. 
العلاج هو الحب.. 
والترياق هو السماح.. 
والطريق هو الرحمة.. 


١م‎ 


6 
جهاد الحينات 


كتب الطب بتقول إن ال مرض النفسي علشان يحصل عند حد 
بيكون فيه ثلاث حاجات مهمة (على الأقل).. الأولى هي 
استعداده الورائ والجينيء والتانية هي طريقة تربيته ومعاملة 
أهله ليه في طفولته. والتالتة هي تعرضه لظرف نفسي أقوى 
من قدرته على المقاومة والتحمل.. التلات حاجات دول بيؤدوا 
لاختلال كيميائي ببعض مناطق المخ.. وظهور الأعراض النفسية.. 


مريض نفسي من الدرجة الأولى.. لكنه لم يمرض نفسيًا بالرغم 
من كده! 


إيه بقى الحكاية؟ 


في الحقيقة.. الحكاية دي مهمة جدًا.. وأنا كاتب الكلام الجاى ده 
كله علشان اطمُنك.. واونسك.. 


أولا.. مهم نعرف إن العوامل اللي بتؤدي لحدوث مرض نفسي 
هي في الحقيقة أكتر من كده بكتير.. عشرات وربما مئنات 
العوامل.. لكن اللي نعرفه منها وعنها قليل جدًا.. يا دوب هما 
التلاتة دول ويمكن واحد أو اتنين تانيين.. والباقي كله الله أعلم 
بيه.. إحنا ما نعرفش كل حاجة عن أي حاجة.. العلم لسه 
قدامه كتير أوي.. 


ثانيًا.. مهم كمان نعرف إنه زي ما فيه عوامل تؤدي للمرض 
النفسيء فيه كمان عوامل بتحمي من ال مرض النفسي مهما كانت 
الظروف والضغوط والاستعداد الجيني.. زي مثلاً وجود حد في 
العيلة أو القرايب أو الأصحاب بيقوم بدور صمام الأمان بالنسبة 
للطفل أثناء تربيته.. الخال.. العمة.. الأب في حالة قسوة الأم.. 

الأم في حالة إهمال الأب.. صديق قريب.. جار مخلص.. وهكذا.. 
الحد ده بيقدم للطفل (غالبًا من غير ما يقصد ولا يعرف) معظم 
اللي هو محتاجه وما كانش لاقيه من مصادره الطبيعية.. 


كمان مدة وقوة وتكرار الرسايل المرضية اللي بتوصل للطفل 
ممكن تحدد هايكون مريض نفسي واللا لأ.. يعني اللي بيتبهدل 
كل يوم ويتشتم ويضربء غير اللي بيتقاله كلمتين كل أسبوع.. 
واللي بتتعرض لاعتداء جسدي بشكل قاسي ومتكرر غير الاي 
اتعرضت للتحرش مرة واحدة وأخدت حقها.. وهكذا.. 

ده غير إن بعض الأطفال حساسين أكتر من غيرهم.. يعني فيه 
طفل تفرق معاه كلمة أو نظرة.. وطفل تاني ما تفرقش معاه 
كل حاجة بنفس الدرجة.. 

وطبعًا مستوى ذكاء الطفل وقدرته على الاستيعاب والتحليل 
والفهم ممكن ينقذه في أوقات كتير من مرض نفسي محقق.. 


ولو الطفل ده مبدع بأي شكل في حاجات زي الرسم أو الكتابة 
أو التصوير أو غيرهاء. فده كمان ممكن ياخده بعيد شوية عن 
واقعه الضاغط الموْم.. 

وحاجات تانية كتير جدًا.. الموضوع معقد ومتشابك لأقصى 


درجة.. 

فيه عامل مهم جد !|||||||١١١||ااااء‏ ويفرق كتير جدا| !ااا جد! | |ااا 
في عدم حدوث ال مرض النفسي حتى لو اجتمعت كل العوامل 
المؤدية ليه. أو في حدوثه حتى لو اجتمعت كل العوامل الاي 
تحمي ضده.. 


والكلام ده موجّه ليك.. ليك إنت شخصيًا.. علشان ببساطة ما 
فيش أي حد مننا ما فيش في جيناته اللي تمتد لأجيال وأجيال 
للوراء درجة ولو بسيطة من الاستعداد للمرض النفسي.. وما 
فيش أي حد مننا ما اتعرضش لشكل من أشكل ال معاملة غير 
الصحية ولو بنظرة أو بكلمة من الأب أو الأم.. وما فيش كمان أي 


إشمعنا بقى حد يحصله مرض نفسي ومرض لأ.. ليه يبقى اتنين 
إخوات توأم عندهم نفس الجينات واتربوا بنفس طريقة التربية 
واتعرضوا لظروف حياتية متشابهة جذا.. ونلاقي واحد فيهم 
يصاب بصعوبات أو أعراض أو أمراض نفسية والتاني لأ!! 


علشان فيه حاجة اسمها (القرار).. والوش التاني بتاعه اسمه 
(المقاومة/الصمود) ع©0ءذاءوع1.. ودى بقى الحاجة الوحيدة اللي 
تقدر تقاوم الجينات والتربية والظروف.. أو تنصاع ليهم.. 


وهنا السؤال الصعب وال محير والاي اتعمل فيه كمية هائلة 
من النظريات والأبحاث والكتب وال مناظرات العلمية والإنسانية 
والفلسفية على مدى عشرات السنين: 


هو ممكن المرض النفسي بيجي بقرار؟ 

أقدر أقولك من خلال كل خبرقء ودراستي جوّه وبرّه مصر. 
وقراءاتي وأبحائي وأبحاث غيري: أيون.. 


كتير جدًّا من مدارس ونظريات تكوين الأمراض النفسية بتقول 
إن المرض النفسي ممكن ييجي بقرار.. والقرار ده ممكن يكون 
على مراحل.. وده طبعَا لا ينفي أهمية العوامل الأخرى.. ولا 
يعني التعميم على الأمراض النفسية اللي سببها (وليس نتيجتها) 
اضطراب عضوي في المخ أو باقي أجهزة الجسم. 


قرار إزاي يعني؟ 


الطفل اللي بيقعد كذا سنة يستقبل رسايل نفسية مؤذية 
ومشوهة. بيبيجي عند سن معين (الأبحاث بتقول من خمس 
إلى لا سنين) ويقرر (ساعات بشكل واعي وساعات بشكل غير 
واعي). إنه ما يكونش نفسه تانيء ويكون زي ما أهله واللي 
حواليه عاوزين.. يعني يقرر- مضطرًا- إنه يدفن نفسه الحقيقية 
اللي اتولد بيهاء ويطلّع ما نسميه بالنفس المزيفة علشان يعفي 
نفسه من الأذى ويعرف يعيش.. وبيكون بكده وضع حجر 
الأساس في بنيان المرض النفسي الضخم اللي هايتبني جواه يوم 
ورا يوم.. معذور طبعًا.. بس ده اللي حصل.. 


ساعات القرار ده يفضل متخزن جواه سنين طويلة: وفي الوقت 
ا مناسب وتحت الظروف الواتية وبالتضامن مع الاستعداد 
الجيني وغيره. يقرر تاني بوعي أوبدون وعي) الاستسلام للواقع» 
والتسليم للضغوط. والانحناء النفسي أمام الأحداث. وساعتها 
يظهر المرض النفسي في أوضح صوره.. 

اللي يقرر ببقى انطوائي.. واللي يقزر سبقى اعتمادي.. واللي 
تقرر تبقى هيستيرية» والاي تقرر تكره جسمها. والاي يقرر 
يكره نفسه واللي يقرر يتجنن.. وهكذا.. 


إحنا في لحظة انطلاق شرارة ال مرض النفسي بيكون قدَامنا الاختيار.. 


اللي عذّى منكم باللحظة دي هايفتكرها كويس.. اللحظة اللي 
بيكون قدّامي فيها قرار من اتنين.. إما المقاومة. وإما الاستسلام 
للأفكار وللوساوس.. إما التحملء وإما الاستسهال والدخول 
في كهف الاكتئاب اللمظلم.. إما التعامل مع الناس مهما كان 
ده صعبء أو الغاؤوهم واختلاق صور وأصوات وأشكال وناس 
وهلاوس وضلالات.. إما الحياة. وإما الل موث.. 


طبعًا بعض مدارس الطب النفسي بتعترض على الكلام ده 
وبتشوف إن ال مرض النفسي هو مجرد (لخبطة في الكيميا بتاعة 
المخ). لكن أنا شايف إن النظرة دي (اللي بأحترمها وبأحترم 
روادها) هي نظرة قاصرة ومختزلة لكل إمكانياتنا الإنسانية 
الهائلة.. ولتكريم ربنا لينا بمنحنا الحرية.. والاختيار.. والقرار.. 


يعني إيه كل الكلام ده؟ 


أنا رأيي إن الكلام ده بيفتح باب الأمل والحياة والنور.. علشان 
ما نصدّق إن ال مرض النفسي ممكن يبدأ بقرار.. فيبقى نصدّق 
برضه إن مقاومة المرض النفسى والعلاج منه برضه بتحصل 
بقرار.. 


يعني حضرتك مهما كان عندك من جينات, ومهما اتربيت تربية 
قاسية. ومهما اتعرضت لظروف صعبة., تقدر ما تبقاش مريض 
نفسي.. لو عند اللحظة الصعبة الفاصلة.. لحظة الاختيار بين 
الاستسلام أو المقاومة. وبين الحياة النفسية أواللموت النفسي.. 
تقرر إنك تختار تقاوم, وتحيا.. 


يعني كمان إنك إنت أو أي حدٌ عنده أي صعوبات أو أعراض 
أو أمراض نفسية. تقدر بقدرتك وإمكاناتك الشخصية اللي ربنا 
منحها ليك وبوجود علاقة واحدة طيبة (على الأقل) في حياتك 
تونسك وتساعدكء, تقدر تقاوم وتتحدى جيناتك وتربيتك 
وظروفك وأعراضك.. وتتغير.. أو تخف.. آه.. تخف.. 


ده مش كلام في الهوا.. أنا شوفت الكلام ده بعنيا عشرات الممرات 
على مدى كل سنين خبرت المهنية.. وكلنا نعرف إن فيه حاجة 
اسمها التعبير الجيني 187716551012 66©26.. يعني أي جينات 
بتاعة أي حاجة عندك. زي ما هي ممكن تنشط وتشتغل.. 
ممكن كمان تكمن وتتعطل.. بناء على حاجات كتير.. منها 
قراراتك النفسية والحياتية الواعية وغير الواعية. 


إحنا ربنا حط فينا بؤرة نور من يوم ولادتنا لغاية ما موت.. 
سميها الفطرة.. سميها النفس الحقيقية. سميها قبس من روح 
الله.. سميها زي ما تسميها.. النور ده مش بينطفي أبدًا مهما 
اتعرض لرياح وأعاصير وزلازل نفسية مهما كانت عنيفة.. ممكن 
يخفت شوية. ممكن يتوهج شوية.. لكنه مش بينطفي أبدًا.. 
ولا حتى بال موت.. 

إحنا جوانا قدرة هائلة على المقاومة.. ودوافع إنسانية فطرية 
جبارة على التغيير.. وقوة جذب رهيبة نحو الحياة.. 

في مرة واحد زميلي أول ما سمع قد إيه ممكن التربية تؤذي 
الأطفالء راح سأل أستاذي العظيم د. رفعت محفوظ وهو 
مخضوض جِدًا وقال له: طيب والاي ممكن يكون وصل لأولادنا 
غصب عنناهء والأذى اللي ممكن يكونوا اتأذوه وإحنا مش واخدين 
بالنا؟ ده كل واحد فينا ممكن يكون عمل بلاوي في أولاده.. دد 
إحنا ممكن نكون شوهناهم بكلمة أو نظرة أو رد فعل!! 


رد عليه دكتور رذ فعت بكل ثقة: 


ما تخافش.. فطرة ربنا مش بتتشوه بسيولة.. البني آدمين مش 
زجاج بيتكسر مع أول خبطة.. الأطفال أقوى مما نتصور بكتير.. 


كلنا أخدنا نفسنا.. وقولنا: الحمد لله.. 


حط بقى الكلمتين دول حلقة في ودانك قبل ما تقوم.. 
إنت تقدر ما تبقاش مريض نفسي.. 


إنت تقدر تقاوم جيناتك وتربيتك وظروفك.. 
وتقدر تتحكم ف تعبيرك الجيني.. 

لو كان جهاد النفس ليه أشكال ومستويات.. 
فده شكل من أشكال جهاد النفس.. 
وأقدر أسميه بكل ثقة: (جهاد الجينات).. 


مطلوب بس إنت تصدق ده.. 
وتنوي.. 

وتقرر.. 

وتختار الحقيقة.. 

والنور.. 

والحياة.. 


ياللا بقى بصوت عالي جدًا.. 
يسمع آخر الدنيا.. 
قول وأنا هاردد معاك: 


أنا اخترت الحقيقة.. 


أنا اخترت النور.. 
أنا اخترت الحياة.. 

هانستعرض في الجزء ده من الكتاب "١‏ علاقة خطرة.. كل واحدة 
منهم ليها ملامح ومواصفات وتفاصيل.. 


لو ما أخدتش بالك. . كل علاقة فيهم ممكن تكون مؤذية جدًا.. 


ولو 1 5 عيز ك وأخدت بالك.. ييبقى بتحمي نفشسك وبتحمي 
غيرك.. 
وبترسم بإيدك طريق سوي وممهد.. وخالي- إلى حد كبير- من أي 


هانعرف مع بعض يعني إيه علاقة.. وأي جزء منك هواللي 
العلاقات فى حياتنا وإيه تأثيرها علينا وعلى غيرنا.. 


هانشوف العلاقة الاعتمادية وعلاقة العمى وعلاقة الحبل السري.. 


وهانتكلم عن العلاقة مع حد انطوائي أو حد نرجسي أو موسوس 
أو شكاك.. 


هانستعرض علاقة التقديس وعلاقة التقمص وعلاقة التقمص 


هانعرف يعني إيه علاقة مع اللاثيء ويعني إيه علاقة البلع 
وإيه هي علاقة تحقيق النبوءة.. 


هايظهرلك إنت إزاي ممكن تعمل علاقة مع نسخة قدهمة من 
نفس البني آدم وإزاي بتعمل علاقة مع دورك في ال مجتمع.: وإزاي 
بتكون في علاقة مع حدّ عايش دور الضحية أو دور الجاني أو دور 
المنقذ.. 


العلاقة اللى تحير وإيه العلاقة اللى تجنن وإيه العلاقة اللى ما 


هانكتشف مع بعض هل الزواج أصلا علاقة.. وهانتكلم بشكل 
علمي-نفسي عن العلاقة الجنسية.. 

وتصلح, وتعالج.. 

بعض العلاقات دي أنا وصفتها في كتاباتي السابقة.. بس حبيت 
أسجّلهم هنا تاني بشكل مُجِمَّعء لأهميتهم الشديدة.. وعلشان 
يكون الفصل ده من الكتاب بالنسبة لك زى المرجع اللى ترجعله 
فىأى وقت تحس فيه إنك محتاجله.. 

للتوضيح: 


- بعض العلاقات والأمثلة مكتوب بصيغة المذكرء وبعضها مكتوب 
نوع معين من الشخصيات فى أحد الجنسين.. 
- يمكن تعديل أى علاقة من العلاقات المذكورة. عن طريق 

الاسم 00 تق من نار سيساس» وهو كان شاب إغريقي وسيم 
وجميل جدًا.. وكان عاجبه جماله أوي لدرجة إنه كان بيحتقر 
باقي الفاس: لأنهم مش على نفس الدرجة من الوسامة والجمال.. 


حدٌ من أهل بلده وداه النهر وخلاه يشوف جمال وشه على 
سطح المياه.. نارسيساس انبهر وفضل يتأمل جماله لفترة طويلة 
جدًاء لغاية ما مات من حبه المريض لنفسه. 


في العلاقة ديء هاتلاقي نفسك مع حد بيحب نفسه جد!!|||ا|ااااااء 
هو مش عيب طبعًا إن الواحد يحب نفسه.. بس ده بيحب 
نفسه وبس.. بيعبد نفسه ويقدّسها لأقصى حذدء وشايف إنها 
أهم حاجة في الدنيا.. وإن هو ليه الأولوية على أي حد وأي 
جاجة هيما كانت 


هاتلاقي نفسك في علاقة مع حد بيتكلم عن نفسه كتير أوي.. 
شايف إن كل حاجة بيعملها مهمة.. كل خطوة بيخطيها ليها 
معنى.. وإنه يستاهل أكتر بكتير من اللي هو فيه دلوقت. 


حد مستعد يضحي بأي حاجة في أي وقت علشان خاطر نفسه.. 
مستعد يرمي أي حد وراه.ء مستعد يدوس على أقرب وأحب 
الناس ليه. علشان يطلع سلمة واحدة لفوقء, أو خطوة واحدة 
لقدام.. 


يقاطعك في الكلام علشان هو يتكلم وإنت تسمع.: ما يلتزرمش 
بأي قواعد أو مواعيد أو أعراف أو قوانين.. لأنه شايف نفسه 
أكبر منها وإنها ما ينفعش تتطبق عليه.. 

ما يراعيش مشاعرك ولا أحاسيسك.. في نفس الوقت اللي يطلب 
منك تراعي مشاعره وأحاسيسه.. 


طول الوقت شايف نفسه أحسن. وعايز يبقى (الأحسن) 
و(الأفضل) في كل حاجة.. طول الوقت.. 
أناني ومغرور ومنفوخ زي بالونة الهوا.. 


بيتباهى كتير بكلامه ومظهره وطريقته ودماغه وقدراته.. 
وعاوزك وعاوز الناس تشوفه دايا فوق البشر.. 


عاوز العالم يدور حواليه.» ومستني منك ومن كل الناس التقدير 
والاحترام والإعجاب.. بمبرر وبدون مبرر.. 


عنده قدرة فظيعة على الإقناع.. ممكن يحسسك إنك أميرة 
الأميرات وساحرة الساحرات.. وأول ما يوصل لغرضه. تبقى عنده 
أقل واحدة في الدنياء ويرميكي تحت رجليه.. 

لو قولتيله (لأ) تبقى مصيبة» ولو ما شوفتيش اللي هو شايفه.. 
يتهد العالم, وتتخرب الدنيا.. 


لو انتقدتيه يتضايق ويكتئب بسرعة. وممكن يغضب ويهوج 
ويكسر. لمجرد إنك شككتي في كلامه.. 


للي هو عاوزه.. 


لو لقيتي نفسك في علاقة مع شخص بالشكل.. 
ولو ماسمحش لنفسه بالعلاج النفسي.. 
خدى ديلك في سنانك.. 


واجري.. 


د 
العلاقة مع شخص اعتمادي 
ده بقى حد هايخلص عليك.. 


الشخص الاعتمادي- من اسمه كده- هايفضل طول الوقت 
لوحده أبدًا.. 


هايفضل دامًا يطلب منك المشورة والنصيحة. وحتى أخد 
القرارات مكانه. علشان ما يحملش نفسه مستولية أي حاجة 


هايسألك يلبس إيهء وياكل إيه. ويسهر فين النهاردة. وساعات 
من أول السؤال الصريح. لغاية السؤال المتداري في هيئة طلب 
أو نصيحة أو مشورة.. 

سلبي جدًا.. خوّاف لأقصى درجة.. ويخاف جدًا يعترض أو يقول 
(لأ).. 


يدور على الاي يشجعه ويلزق فيه. ممكن يوافق على حاجة 


مشكته الكبيرة هو إنه بيخاف يبقى لوحده ويعتمد على 
نفسه. لأنه حاسس دايا إنه ضعيفء. وقليل الحيلة.. 


علشان كده مستعد يدفع أي تمن في مقابل رضا اللي معاه 
واستمرار علاقته بيه.. 


الشخص اللي زي ده هايتعبك وهايستنزف طاقتك وفكرك 
ومجهودك ومشاعرك.. هايكون عامل في علاقته معاك زي الطفل 
الصغير.. دايا طلبات واحتياجات. وكأنه مش بيشيع.. 


هايخليك تفكر مكانه. وتحس بداله. ويا سلام لو تعيش بالنيابة 
عنه.. 


الشخص ده لو ماتعالجش.. إوعى نفسك تنقح عليك وتعجبك 
الحكاية وتتصور بقى إنك إنت حلال العٌقد وقاهر المشاكل 
وعبقري عصرك وزمانك. وتروح واقع في دور ال منقذ ليه.. علشان 
أي حاجة.. 


4 
علافي التقديس 


طبعًا إنت نفسك ممكن تعمل الحكاية دي مع حد تاني.. يعني 
تشوف واحد أو واحدة على إنها ما فيهاش غلطة.. ملاك نازل 
من السما.. وباقي الكلام اللي إنت عارفه ده.. 


مشكلة العلاقة دي هي إنها بتعميك عن الجوانب التانية من 
الشخص اللي إنت بتتعامل معاه.. وتخليك عايش في خيال 
ووهم.. تفوق منه على قلم محترم.. 

لو العلاقة دى اتعملت معاك.. بيكون فيه مشكلة تانية. وهى 
إن اللي بيقدسك ده هايحاول يعتمد عليكء ويخليك مصدر دائم 
للأمان والحنية والعطاء وال معرفة.. يبقى زي الطفل اللي بيدور 
على الرضعة كل شوية.. 


فيه مشكلة أكبر.. وهي إن اللي بيقدسك النهاردة.. غالبا هاييجي 
بكره ويقلب على الوش التانيء يعني لو ما لبيتش كل طلباته. 
وكنت عند كل توقعاته, أو ما كنتش متاح ليه طول الوقت» 
هايبدأ يشوفك بالشكل العكسي تمامًا.. 


فتبقى أسوأ واحد في الدنياء وما تعرفش حاجة. ومش بتفهم ولا 
تقدر.. والوضع ينعكس ١16٠١‏ درجة.. 


هي لعبة شكلها حلو على المدى القصير.. لكن على اللمدى 
الطويل.. مشاكلها كتير.. 


ما تفرحش بالتقديس.. 
وما تقدسش حد.. 
اللي يستاهل التقديس هو ربنا بس.. 


وإحنا بشر.. مش آلهة.. 


4 
علاقة العمى 
العلاقة دي من العلاقات المؤذية جدًّا بين الناس.. 


في النوع ده من العلاقات فيه طرف مش شايف الطرف التاني 
أصلا.. يعني بيكون جوّاه مشاعر قدهة متخزنة ناحية حد تاني 
(حبيب قديم. مدرس من زمانء صديقء ناحية حتى أبوه أو 
أمه) ويتعامل مع شريكه في العلاقة بنفس المشاعر دي.. مش 
بس نفس المشاعر.. لا ده كمان نفس ردود الفعل.. ونفس طريقة 
التفكير والاستقبال القدهمة. كأنه شايف وسامع وحاسس الحد 
التاني ده بالظبط.. بس وهو مش واخد باله.. والاي معاه في 
العلاقة مش واخد باله برضه.. 


يعني واحد يشوف واحدة في الشارع ولا يعرفها ولا عمره شافها 
قبل كده ويحس ناحيتها بحب رهييييب من غير أي سبب 
وبدون أي مقدمات.. وهو مش عارف إن الحب ده قديم جذدًَاء 
وجواه من زمان ناحية حد تاني خالص (مدرسته في ابتداني» 
واحدة قريبته, أو أمه مثلًا). وهو لبس البنت المسكينة صورة 
الحد ده.. 


أو حد يحس بغضب شديد جدًا ناحية حد معملش أي حاجة 
تستاهل الغضب.. وهو برضه مش عارف إن ده غضب مخزون 
جوّاه ناحية حد تاني خالص (واحد صاحبه. حد جيرانه؛ أو أبوه 
مثلًا)ء وهو برضه لبسه صورة صاحبه أو جاره أو أبوه.. 


كتير أوي من علاقاتنا بيحصل فيها كده.. الحب من أول نظرة.. 
الكره من أول كلمة.. الغضب اللي ما لهوش سبب.. وكتير من 
الخناقات والمشاكل الزوجية. وساعات كمان مشاعر جنسية.. 

طيب نعرف إزاي إذا كانت مشاعرنا ناحية حد مشاعر حقيقية 
ناحيته فعلاء واللا مشاعر قدمة مكبوتة. بس عملنالها إعادة 


توجيه؟ 


أول ما تلاقي مشاعرك ناحية حد كتيرة جدًا.. وسريعة جدًا.. 
وما لهاش أي مبرر.. اعرف فورًا إنك (غالبًا) مش شايف الحد 
دهء ومش بتتعامل في الحقيقة معاه هو.. إنت بتتعامل مع حد 
تاني.. من خلاله.. 


ساعتها.. 
افتح عينيك.. وشوف من جديد.. 
وافتح ودانك.. واسمع من الأول.. 


وافتح إحساسك.. واستقبل صح.. 


4 
العلاقة مع حد موسوس 
دي بقى العلاقة اللي هاتحس فيها إنك تحت السيطرة.. 


هاتلاقي نفسك مع حد كل حاجة عنده بالورقة والقلم.. كل 
خطوة محسوبة. كل شيء مدروس.. ما فيش أي فرصة للخطأ.. 
ولو حصلت منك أو من غيرك أي غلطة.. ياويلك يا سواد ليلك.. 
لوم وعتاب وتعذيب ضمير بلا نهاية.. 


الشخص ده بيحب كل حاجة تبقى منظمة ومظبوطة وفي وقتها 
وفي مكانها.. مش بيحب المفاجآت ولا الحاجات غير المتوقعة.. 
ممكن يقضي أوقات طويلة جدًَا كل يوم علشان يرتب أو يظبط 
أو ينضف أي حاجة.. 


على الواحدة وما يفوتش أي حاجة.. بيلتزم بالقواعد.. ويستغرق 
في التفاصيل لغاية ما يتعبء ويتعب اللي حواليه.. 


صارم وساعات قامسي وغضه صعب جدًا.. مش بيعبر عن 
مشاعره وعواطفه كتير لأنه بيعتبرها ساعات نوع من الضعف.. 


معندهوش أي مرونة في تفكيره ولا تصرفاته.. هي كدة.. يعني 
هى كده.. 


حريص شويةء وبخيل شويتين.. 


في الحقيقة التعامل مع حد بالشكل ده صعب. ويا سلام لو 
إنت من النوع التلقائي شوية.. لأنك هاتحس طول الوقت إنك 
مضطر تحسب حسابات كتير قبل ما تقول أي كلمة, أو تتصرف 
أي تصرف.. لأنه لو معجبهوش.. هاتقوم القيامة.. بجد.. 
وكمان هاتتعب جدًا معاه عاطفيًاء لأنه بالرغم من كونه عنده 
مشاعر جياشة وحساس أوي.. لكنه كتوم ومش بيحب يظهر 
اللي جواه بسهيولة.. 


إلى جانب إنه مش هايهتم بيك أو بيكي.. لأنه دايا فيه حاجة 
أهم هو لاااااااازم يعملها.. 


بممناسبة لازم.. هو بيستخدم كلمة (لازم) وكلمة (المفروض) كتير 
7 


لولقيت نفسك في علاقة مع حد بالشكل ده.. لو لقيتي نفسك 
في علاقة مع حد بالشكل ده (من غير ما يتعالج). خليكوا 
عارفين.. إنكوا هاتخسروا تلقائيتكم., وهاتدفنوا إبداعكم.. وطول 
الوقت.. هاتشكوا في نفسكم.. 

العلاقة مع اللاشيء 


دي بقى علاقة مع الهوا.. مع الفراغ.. 
اللي غاليًا بيكون الفراغ الإليكتروني.. 


أنا شفت كتير ناس بتعمل علاقات حب أو صداقة على الإنترنت 
مع ناس ما شافوهمش لغاية النهاردة.. كتير منها بتبقى ظريفة 
ولطيفة.. بس العلاقات اللي زي دي بيكون فيها مشكلة كبيرة في 
بعض الأوقات.. 

التاني في العلاقة صفات وتخيلات وتوقعات مش بتاعته.. لا.. 
دي بتاعتك إنت.. يعني بتكمل أجزاء الصورة والشخصية الاي 
ناقصة. بمواصفات من خيالك. بحاجات ممكن تكون بعيدة 
ومش حقيقية. وممكن تكون الحقيقة عكسه تمامًا.. ويا سلام 
لو الطرف التاني عجبته الحكاية وقرر يكون (قدامك) زي ما 
إنت عاوزه أو عاوزها.. 


بصراحة.. إنت هنا ممكن تكون عامل علاقة مع نفسك.. 


طبعًا الأصعب والأصعب إن الطرفين يعملوا كده مع بعض.. 
يعني هو يشوف فيها الصورة اللي هو رأسمالها في دماغه.. وهي 


تتعامل معاه بالصورة اللي هي رأسمالها في دماغها.. وفي الحقيقة 
كل واحد فيهم مش عامل علاقة.. غير مع نفسه.. واللاشيء.. 


ل لح 


العلاقة دي فيها كتير من العمى.. 


والعلاقات اللي زي دي عمرها قصير.. 


ولو طولت من غير ما الطرفين يستكشفوا بعض كويس.. 


ممكن تكون مؤذية جدًا.. 


4ف 
العلاقة اللى تحيّر 


العلاقة دي من أصعب العلاقات اللي في الدنيا.. وهي العلاقة 
مع حد عنده شخصية (بينية) أو (حدية).. عمذاةء80:0 يعنى.. 


في العلاقة دي إنت غالبًا مع واحدة أو واحد كل يوم بحال.. 
النهاردة إنت بالنسبة لها أحسن واحد في الدنياء وأجدع راجل 
ف التاريخ.. ومخلصها من كل شرور العام.. وفاهمها وبتحبها 
شخص على وجه الكرة الأرضية.. ولا بتفهم ولا بتحس ولا بتعرف 
تحبء ولا تستاهل تعيش من أصله.. 


استنى بس ما تقولش كل البنات كده.. 


هي كمان مندفعة جدًا.. اللي بيطلع في دماغها بتعمله.. مهما 
كان» وبدون حساب لأي عواقب.. ممكن تصرف كل اللي معاها 
ف ثانية واحدة. حتى لو مش هاتعرف ترجع بيتها.. ممكن 
تدخل فى علاقة عاطفية وساعات جنسية فجأة وبدون مقدمات.. 
ممكن تسافر أي مكان في أي وقت لمجرد إن الفكرة طلعت في 
دماغها.. ممكن تبقى معاك وفجأة تسيبك وتمشي وما ترجعش 


الأدهى والأمر.. إنها لو طقت في دماغها تؤذي نفسها أو تؤذي 

على فكرة. هي من جوه غلبانة جدَاء وحاسة إنها فاضية تماماء 
رغم مشاعرها اللي بتظهر كتير وبشكل مبالغخ فيه.. 

الشخصية دي غالبا بتكون اتعرضت في صغرها لصدمة نفسية 
شديدة. فككت أجزاءها.. وخليتها سان حافة أكتر من مرض 
من الأمراض النفسية.. قلق, تقلبات مزاج لخبطة في إحساسها 
بنفسهاء اضطرابات جنسية, وحتى اضطرابات في الأكل والنوم 
والجسم. وغيرها.. 

أصعب حاجة في الشخصية دي هي إنها بتحطك في اختبارات 
صعبة طول الوقتء علشان تعرف وتتأكد قد إيه إنت بتحبها 
وقد إيه هاتستحملها.. وأول ما حضرتك تتعب وتزهق وتبقى 


خلاص هاتسيبهاء ترجع وتقرب وتحن ليكء وكأنها طفلة صغيرة.. 
وبعدها بشوية. تحطك في اختبارات تاني.. وغالبًا بتكون أصعب.. 


لو لقيت نفسك في علاقة مع واحدة أو واحد بالشكل ده.. 


يبقى تاخدها أو تاخده على الدكتور النفسى فور|!|||ااالاء. 


429 
العلاقة اللي تجنن 


في العلاقة ديء إنت بيوصلك من الطرف التاني رسايل عكس 


ف نفس ذات الوقث.. 


يعني الراجل يقول لابنه ما يهمكش يا حبيبيء ذاكر اللي تقدر 
عليه واعمل اللي عليك والكلية اللي يجيبها ربنا تبقى كويسة. 
وفي نفس الوقت,. يوصله من تحت لتحت بالتصرفات وساعات 
بالكلام: إوعى تدخل غير كلية الطب!!!! 


الست تقول لبنتها ياللا بقى اكبري وشدي حيلك علشان 
تتجوزي.. وفي نفس الوقت فيه رسالة تانية بتوصلهالها بميت 
شكل وطريقة: إوعي تكبري وتسيبيني. إوعي تتجوزي وتتخلي 


بيسموا الرسايل اللي عكس بعض بالشكل ده ء5538ع 16نه 2ل 
وثبت علميًا إنها بتجنن.. آه بجد.. الرسايل اللي زي دي لو 
وصلت لأطفال صغيرين لفترة معينة من الوقت, بتساعد في 
إصابتهم بالفصام.. اللي هو الجنون يعني.. 

با مناسبة إحنا رسايلنا مش بنوصلها لبعض بمجرد الكلام 3 
بالعكس.. الكلام بيوصل ل في المية بس من أي رسالة.. الباقي 
بيوصل بتعبيرات الوشء. وتعبيرات الجسم » ونبرة الصوتء» 
وحاجات تانية كتير أوي.. فماتستغربش لما تعرف إنك ممكن 
يعني تقول أنا متطمن.. وإنت عمّال تهز في رجلك وتاكل 
ضوافرك.. 

أو تقول أنا متضايق شوية» وإنت بتضحك.. 

أو أنا كويس أهو.. ودموعك على خدك.. 


شوف بقى إحنا في علاقاتنا اليومية فيه قد إيه أمثلة بالشكل 
65.. 


حاول توصل رسالة واحدة.. حاول توصل نفس الرسالة.. بكلامك 
وجسمك ووشك وأفكارك ومشاعرك.. 


مهما كانت الرسالة دي صعبة أو قاسية. فهي أرحم بكتير من 

ك4 
العلاقة مع سيكوياث 
العلاقة دي ممكن تحطمك.. 
الشخص ده بيكون جذاب جدًا وكذاب جدًّا في نفس الوقت.. 


رغم إنه يبدو ودود وحبوبء. لكنه في الحقيقة مش بيحس 
بيحد ومش بيتعاطف مع حد ومش بيحب حد. ولا حتى 
بيحب نفسه.. ده عبارة عن كتلة متحركة من الأذى لنفسه وللي 
حواليه. مغلفة بغلاف سوليفان فاخر.. 


بيتلاعب بالكلام وال مواقف والتصرفات.. يقدر يقنعك بالحاجة 
وعكسهاء يقدر يورطك توريطة ما تعرفش تطلع منهاء ممكن 
بكل بساطة يوقع بينك وبين حد تاني وتالت وعاشر.ء ممكن 
يوقع مجموعة ناس في بعض.. 

كذبه مالهوش حدود. يتفنن في أساليب الخداع والكذب 
والمماطلة والملاوعة.. ممكن يؤذي أي حد بأي شكل من أشكال 
الأذى.. من أول الإهانة بالكلام لغاية القتل.. وبيعمل كل ده. من 
غير ذرة إحساس بالندم أو الألم أو الذنب.. ممكن يولع الدنياء 
من غير ما يحس بالذنب.. 

لو حاولت تلومه أو تعاتبه. يقلب الترابيزة ويطلعك إنت 
الغلطان» لغاية ما يقنعك إنك تعتذرله.. وتبوس راسه كمان.. 

بيزهق بسرعة. يبدل وينوع ف العلاقات كل شوية. وفي علاقاته 
بيكون ليه دامًا اليد العليا والسيطرة والتحكم 2 الآخرين.. 
ويقدر يعمل ده بمنتهى الهدوء وإظهار الطيبة والبراءة الاي في 
الدنيا.. 


أناني جدًا. وبيتعامل مع الأشخاص على إنهم أشياء.. يستخدمهم 
شوية وقت مايحبء وبعدين يرميهم في أقرب سلة مهملات. 


عنيف. وعنفه ليه أشكال كتير. بعضها مخفي ورا قناع الطيبة 
الزائفة. وبعضها ظاهر واضح قاسي ما يعرفش الرحمة.. 


ورغم إنه بارع في الخداع والكدب والملاوعة, لكنه دايا بيقع 
ويتكشفء. ويبقى عامل زي اللي عمال يحفر حفرة كبيرة جذاء 
وفي الآخر يقع فيها.. 


الخطورة هناء إنه مش بيقع لوحده.. لأ.. ده ساعات بيوقع ناس 
معاه.. خلي بالك أحسن تكون منهم.. 


لو لقيت 2 9 في علاقة مع ث . 2 باث.. 
يبقى يا إما تاخده على الدكتور النفسى فوراً.. 
أو.. مش هاقولك خد ديلك في سنانك وإجرى.. 


لا.. سيب ديلك.. واجري بكل سرعتك.. 

العلاقة.. اللي ما تتسماش 


رغم إنه عنوان غريبء لكنه هايوضح مع الكلام.. 
فيه كتير علاقات بأشوفها مش بيكون ليها اسم معينء ولا ملامح 
محددة.. وده بيكون من أكبر مشاكلها.. 
يعنى علاقة بين واحد وواحدة.. 
أقولها: بتحبيه؟ 
- طيب هو بيحبك؟ 
لسه مش متأكدة.. 


ووقت يضيع ومشاعر تنهك.. وإحنا حتى مش عارفين بنعمل 
إيه.. 


واحدة تانيه بتحبه وبيحبها. طيب.. 
هاه.. ناويين على إيه؟ 
- الالسه مش عارفين! 
يعني إيه مش عارفين؟ ناوي يتقدم ويخطبك إمتى؟ 
لاهو لسه قدامه © سنين لغاية ما يشوف هايعمل إيه؟ 
- طيب في الأربع سنين دول هاتعملوا إيه؟ 
أدينا بنحب بعض! 

في الحقيقة.. دي مش علاقة.. ده نزيف مشاعر.. ماساج عاطفي.. 
أو في أحسن الأحوال.. تعلق بالفراغ.. علشان بعد أربع سنين» 
غالبًا هو هايكون بني آدم تاني وهي هاتكون بني آدمة تانية.. 

أنا ف علاقة وتخطينا حدود كتير أوي مع بعض.. 

طيب ما اتجوزتوش ليه؟ 

- الا.. إحنا الاتنين عندنا فير أوف كومتمنت 06 1:21 

لع مساتتسصوه !! أو هو متجوز وعنده عيال!! 

د أيوه يعنى اللى إنتوا فيه ده اسمه إيه؟ إيه الخطوة الجاية؟ 

يعنى!! مش عارفين لسه!! 
العلاقات دي مالهاش عنوان.. ما تعرفش تسميها إيه.. لا هي 
حب.ء. علشان الحب الحقيقي علاقة فيها مسئولية وووعي 
والتزام.. ولا هي خطوبة. ولا هي جواز.. ولا هي أي حاجة.. 
حاجة ما تتسماش كده.. 
مهم أوي في أي علاقة إنها تكون واضحة. وليها معام وليها 
مسمى.. ومهم أكتر إن أصحابها يكونوا عارفين أولها من آخرها.. 
علشان العلاقات اللى بالشكل ده بتاخد من طاقتنا ومشاعرنا 
ومجهودنا ونفسنا كتير جدًاء لدرجة فعلا مخيفة.. 


كل حد فينا يسأل نفسه دلوقت.. 
العلاقة اللي أنا فيها دي.. اسمها إيه؟ 

علاقة الضحية والجاني والمنقد 


بعض الناس ما بتدخل في علاقة مع حد.. بيختاروا يلعبوا دور 
من " أدوار.. دور الضحية., أو دور الجاني, أو دور المنقذ.. 


تلاقى حد فى علاقاته دايًا بيضحّى بنفسه. يعمل كل حاجة 
علشان يسعد اللي معاه ويرضيه من غير أي مقابل.. يقدم 
الطرف التاني على نفسه طول الوقت.. يذَّي باستمرار وما 
يستناش ياخد أبدًا.. يدوب كل ليلة وكل يوم علشان غيره يتهنى 
ويرتاح.. وهو ممكن يكون بيتحرق وبينزف من جواه.. 


ده اسمه دور الضحية.. 


حد تاني لما بيدخل في علاقة» تلاقيه يطلب طلبات ويدَّي أوامر 
كتيرء ويبقى دايا متوقع من الطرف التاني إنه يكون مطيع 
يعمل أي حاجة في أي وقت. بغض النظر عن تأثير ده على غيره.. 
يستنى داهًا من الآخرين العطاء والبذل والسماح بدون حدود.. 
وهو مش بيرضى أبدًا.. غضبه صعب وقاسي.. محتاج اعتذار ورا 
اعتذار .. ومش بيسامح.. وإثبات ورا إثبات.. ومش بيصدق.. 


وده.. اسمه دور الجالى.. 


وفيه حد بقى بيكون لطيف وطيب وحنيّن. يساعدك بكل 
سخاء.. يقدملك حلول جاهزة.. يجاوبلك على الأسئلة.. يرميلك 
أطواق النجاة.. وياخد بإيديك لبر الأمان.. 


لرسلن 


شخص محبوب.. مرغوب.. منتظر.. بيلعب دور ال مخلص. اللي 
بيسمع للكل. ويفهم الكل. يطبطب على ده.. ومسح دموع ده. 
ويحن على ده.. شخص هادي وعاقل ورزين.. ناصح.. وقريب.. 


وحكيم.. 
وده بقى يا سيدى اسمه دور المنقذ.. 


طبعًا علشان تلعب دور الضحيّة.. بتدوّر على حد تنطبق عليه 
مواصفات دور الجاني.. وعلشان تلعب دور المُنقذ.. بتدوّر على 
اللي ينفع يلعب دور الضحية.. وعلشان تلعب دور الجاني.. 


يعني لوحد مُستبيح كرامتك. وبيدوس عليك. ويستغلك مرة 
واتنين وتلاتة.. هو (غالبًا) شاف فيك استعدادك إنك تلعب دور 
الضحية. ولعب معاك دور الجانيء وإنت سمحتله بده.. 


واللي بتموت في حبيبها وبتوضّله طول الوقت إنه فارس أحلامها 
اللي هايخلصها من كل شرور العالم وظلم الناسء وإن كل أحلامها 
وأمانيها في الدنيا إنها تعيش معاه بين أربع حيطان وبس.. هي 
في الحقيقة بتعيش معاه دور الضحية. وبتطلع منه دور المُنقذء 
وصاحبنا طبعًا يحب الدورء ويلعبه زي الفلء ويوصَّل لنفسه 
وليها إنه طيب. وجدع. وشهم.. وبعد شوية هايدّي لنفسه 


الحق في إنه يمتلكها.. 


إوعى تفتكر إن فيه دور فيهم أحسن من التاني.. بالعكس.. كل 
دور جوّاه كمية هائلة من لمصايب والبلاوي والأذى والضرر.. 


اللي بيلعب دور الضحية بيلعبه علشان يثبت لنفسه ويحس 
قدامها أنه دايا مظلوم ومغلوب وعديم الحيلة.. فيهرب من 
المسئولية والإحساس بالذنبء ويرميهم على غيره.. واللي بيلعب 
دور المنقذ هو في الحقيقة بيُنصب شباكه حواليك علشان يمتلكك 
بعد شوية ويخليك تعتمد عليه.. والاي بيلعب دور الجاني ده 
حد بينتقم من نفسه ومن الحياة ومن ناس تانيين في شخصك.. 
ومن خلالك.. 


تعمل إيه بقى؟ 


أولاً.. وقف فورًا مُمارسة الأدوار دي.. وعيد ترتيب حياتكء. 
وعلاقاتك.. وصخّح مسارها.. وكفاية أذى لغاية كده.. 


وثانيًا.. ما تسمحش لأي حد إنه يمارس معاك أي دور من الأدوار 
دي في علاقتك بيه. وما تسمحش كمان لحد إنه يطلّع منك دور 
منهم تمارسه معاه.. 


ما تبقاش ضحية.. ولا جاني.. ولا منقذ.. 

0 
العلاقة اللي تكون فيها دايمًا متهم 


عمر الحب لوحده ما يكون كافي لنجاح أي علاقة.. إحنا هنا 


الثقة.. 


0-5 


العلاقة دي مع شخص شكاك.. بارانويد.. 

الشخص ده هايطلّع عينيك بجد.. 

أولًا هو بيد بيشك- من غير أي دليل حقيقي- ف تصرفاتك, د يعني 
اتكلمتي مع مين في التليفون؟ طيب صوتك كان واطي ليه؟ ليه 
دخلتي الأوضة وطلعتي تاني؟ ليه بتبصياي كده؟ 

ثانيًاهو مش بس بيشك في تصرفاتك أو تصرفاتك. هو كمان 
بيشك في نواياك ونوايا غيرك.. يعني لما عملت كذا كنت تقصد 
إيه؟ ده هو مما قال كذا كان يقصد كذا من تحت لتحت.. وهو 
ولا يقصد أي تحت ولا فوق حتى! 

بيوجه أصبع الاتهام للآخرين داّاء رغم إن باقي الأصابع موجهة 


بيفسر أي حاجة بالمعنى البعيد.. على إنها إساءة أو عدم تقدير.. 
دامًا متصور إن الناس بتتآمر عليه بتدبر له حاجة: ناوية نية 
سيئة. علشان كده طول الوقت بياخد كل الاحتياطات. علشان 


إيضين 


حريص فى كلامه وتصرفاته جدًا.. علشان ما حدَّش ياخد عليه 
غلطة. ويستخدمها ضده بعد كده.. 


تصرفء. وكل رد فعلء ويفتكرهم ويحاسبك عليهم.. ولو بعد 


سيانل.. 


وطبعًا هايشك إنك خاين أو خاينة, وهايكون عنده ميت دليل 
وألف برهان.. 


الشخصية دي متعبة جدًا.. ورغم إنه من جؤه غلبان ومش 
واثق حتى في نفسه. لكنه بيطلّع ده على كل اللي حواليه.. 


الشخص ده محتاج علاج.. 


وما ينفعش تكون في علاقة معاه.. من غير ما يتغير.. 

0 
العلاقة مع مدمن 


دي بقى العلاقة الاي عاملة زي خيوط العنكبوت السّام.. تقع 
فيها وتلف حواليك وما تخرجش منها إلا بمنتهى الصعوبة.. 
أنا مش هاتكلم عن الإدمان ولا عن المدمنين لأن ده مش 
موضوعنا.. لكني هاتكلم عن صعوبة العلاقة مع مدمن.. 
إنك تكون في علاقة مع حد مستعد يعمل أي حاجة علشان 
يحصل على مادة إدمانه.. ممكن يبيع أي حاجة وأي حد.. 
ممكن يؤذي نفسه أو أي حد من اللي حواليه.. ممكن يكدب.. 
يزور.. يسرق» علشان خمس دقايق نشوة بعد جرعته.. 
اللي بيكون في علاقة مع مدمن بيتأذى أشد أنواع الأذى.. نفسيًا 
وبدنيًًا وعاطفيًًا وكل حاجة.. 
أكبر مشكلة شوفتها في العلاقات اللي بعض الناس- خاصة البنات- 
بيعملوها مع مدمنين هي إنها بتكون مش عاوزة تسيبه.. رغم 
كل اللي بيعمله.. 

- ياستي ده بيؤذيكي 

- هاستحمل علشان خاطره 

د ياماما ده بيسرقك ويبيع دهبك علشان يدمن 

طيب قوللي أعمل إيه.. بحبه! 

ده بيخونك كل يوم.. 

بس لو رجعلي هاسامحه.. 

ده بالنسبة لي بيكون غريب ومستفز أكتر من الإدمان نفسه.. 
لأنها بتحاول تلعب دور المنقذ مع حد مش ناوي ينقذ نفسه 
أصلاً.. وده بيستهلك مشاعرها ووقتها وفلوسها وطاقتهاء وساعات 
حياتها كلها.. بتدخل في دوامة مش بتعرف تخرج منها فعلا.. 


المدمن ما لهوش حل غير إنه يتعالج.. وما ينفعش أكمل معاه 
وهو مدمن أبدًا.. أنا مش ربنا ولا أنا نبي ولا أنا منقذ.. 


يتعالج الأول.. واتأكد إنه اتعالج كويسء. واطمن إنه ما رجعش 
ومش هايرجع للإدمان تاني.. وبعدين نبقى نشوف.. 


غير كن يبقى بتحرقي نفسك.. وبتبهدليها.. وبتدفعي- 
وهاتفضاي تدفعي- تمن غالي أوي.. 


امل 


0 
العلاقة الحزئية 


يعني إيه؟ 


يعني حد شايف فيك الحاجات الحلوة بس.. شايفك ملاك 
نازل من السماء مش بتغلط.. تعرف كل حاجة وتفهم كل حاجة 
وتحس بكل حاجة.. يقولك إنت رهيب.. إنت فظيع.. يقولك 
إنتي ما لكيش حل.. 


أو حد تاني شايف منك حاجات وحشة بس.. إنت وحش.. مش 
كويس.. أناني.. طمّاع.. مش بتفهم.. مش بتحس.. مهمل.. وكأنك 
شيطان مليان أخطاء.. 

الأخطظر من كده إنك إنت شخصيًا تعمل علاقة مع نفسك 
بالشكل ده. يعني تشوف في نفسك الحاجات الحلوة وبس.. 
وتحس إنك أحسن واحد في الدنيا.. أو تشوف في نفسك الحاجات 
الوحشة وبسء. وتحس إنك أسوأ واحد في الدنيا.. 


إحنا ساعات بنعمل كده حتى في علاقتنا بالدين.. 


يعني ما نشوفش من الدين إلا القشور ولمظاهر.. ونسيب 
الحقيقة والعمق والجوهر والأصل.. 


ساعات كمان بنعمل علاقة مع حد من خلال موقف واحد 
بس.. ونخلي الموقف ده هو كل حاجة.. يعني أحكم على حد 
من موقف واحد إنه فاشلء إنه كافر.. إنها عاهرة.. إنها ما 
تعرفش ربنا.. وننسى إن فيه مواقف كتير تانية. وإننا في رحلة 
طويلة عريضة ما ينفعش نختزلها في مشهد واحد أو في تصرف 
منفرد. 

العلاقة الاي بالشكل ده بتكون علاقة ناقصة ومختزلة ومش 
حقيقية ولا مفيدة.. 

إحنا محتاجين نتعلم إن فيه نوعين من العلاقات.. علاقة جزئية- 
اللي وصفناها دلوقت.. وعلاقة تانية اسمها علاقة كلية.. يعني 
أشوف الآخر كله على بعضه.. بكل حاجة فيه.. زي ما هو. من 
غير ما اختزله أو أشوهه.. سواء بالإيجاب أو بالسلب.. علشان 
إحنا كلنا فينا ده. وفينا ده.. 


من مراتك؟ 


منهاء وتسيب الباقي.. 


مرا 


4 
علاقة الحبل السري 


العلاقة دي علاقة خادعة, شكلها حلو جدًا من برّه. ومنتشرة 
جدًاااا..لكنها في حقيقتها.. كارثة متحركة.. 


الطرفين هنا بيقرروا يعزلوا نفسهم عن العام.. ويعيشو في 
حويصلة نفسية صغيرة جذا على مقاسهم هم الاتنين وبس.. 
والأدهى والأمرّء إنهم كمان بيشيلوا الحدود النفسية ما بينهم, 
ويلغوا أي خصوصية أو اختلاف لأي حد فيهمء ويحسوا إنهم- 
قال إيه- واحد.. 


يجي الواحد من دول. يحب واحدة, ويتجوزها.. يبدأ يبعدها 
عن أصحابهاء وهي تبدأ تبعده عن أهله.. هو يبقى بالنسبة 
ليها ا لمصدر الوحيد للحب والأمان والعطف والفلوسء. وهي 
بالنسبة له المصدر الوحيد للراحة والحنان والاهتمام.. وتتقفل 
عليهم دايرة الحياة.. 

يجي الشاب الظريف والشابة اللطيفة يدخلوا في علاقة حب 
يقولها أنا ما ليش في الدنيا غيرك. وهي تقوله إنت مالي الدنيا 
عليا.. يقولها إنتي كل حيانيء. ترد عليه: إنت كل وجودي.. 
ويعيشوا في حويصلة رومانسية خرافية خزعبلية. منفصلة تمامًا 
عن الواقع والحياة والعامء والكون كله.. 


علاقة شكلها مثالي. ويبدو فيها كتير من التفاهم والتلاقي 
والتطابقء اتنين قريبين لدرجة الالتحامء حاسين ببعض لدرجة 
الاختراق» بس منفصيلن عن العام لدرجة الاغتراب عن كل شيء 


النتيجة الحتمية في العلاقة الاي زي دي هي إن الطرفين هايدوبوا 
في بعضء وهاتختفي ملامح كل حد فيهم, ويبقوا نسخ ممسوخة 


آه.. النهاية الغالبة على النوع ده من العلاقات هي- وبكل 
صراحة- الموت.. اللموت النفسي أو في بعض الأحيان الموت 
الجسدي.. ما تستغربشء تصور اتنين قفلوا عليهم دايرة الحياة, 
وربطوا بينهم وبين بعض حبل سري سميك وطويل ومتحرك 
معاهم مكان ما بيروحوا.. لو حدٌ منهم قرّر يبقى نفسه. ويفتح 
عينه على العالم. يعرف ناسء يتحرك هنا وهناكء ويبقى ليه 
حياة ووجود وكيان.. تفتكر الطرف التاني هايعمل إيه؟ 
هايعمل- غالبًا- حاجة من اتنين.. يا إما مموت نفسيًا (اكتثاب, 
وقلق. وساعات جنون) أو جسديًا (أمراض صعبة وما لهاش أول 
من آخر) أو يموت الطرف التاني نفسيًا أو جسديًا برضه.. 

وخد عندك طلاقء وفشل دراسيء وخيانات زوجية. وأمراض 
نفسية وعقلية وجسمانية وبهدلة وحكايات أغرب من الخيال.. 
وطبعًا لو فضلوا زي ما هماء وما حدّش منهم قرر يبقى نفسه 
أو يفتح عينه أو يعيش حياته. فهاتفضل العلاقة زي ماكانتء» 
بالشكل اللى وصفناه.. 


خض 


وفي الحالتين.. دايرة الحياة اللي قفلوها على نفسهم.. بتتحول 
حوالين رقبتهم.. ويخنقهم هم الاتنين.. 


ما تعزلوش نفسكم عن الأهل والأصحاب والحبايب.. 
ماد تغنوش ببعض عن العام.. 
ما ينة 5 يكون أي حد هو المصدر الوحيد لكل حاجة.. 


ما يزغ 5 صاحبك يكون هو كل حياتك.. 
ما بينفعش جوزك يبقى هو ربنا 8 الأرض.. 


إنت مش ملك حد.. ولا حد ملكك.. 


حتى أولادكم مش ملككم.. 


دول- على رأي جبران- أولاد الحياة.. 


افتحوا الدايرة.. 


يرحمكم الله.. 


"5 


ا 
العلاقة مع شخص تمثيلي (عنمه11151) 


ده بقى 29 شخص 2 تمثياي مسرعي متمكز . 


الأضواء ومحط الانتباه ونقطة التركيز.. ومستعد يعمل أي حاجة 
في سبيل ده.. 


يعني يتكلم بطريقة خطابية مسرحية» أو تتكلم بطريقة لطيفة 
جِذدَاء وجذابة جِذَاء ومغوية جذدًا جدًا.. 


يهتم أو تهتم بممظهرها الخارجي بشكل مبالغ فيه. . ألوان لبس 
مبهرة. موضات جديدة. إكسسورات بتلمع وتشد النظر والسمع 
وكل حاجة.. 


الشخصية دي في علاقاتها غريبة جدًا.. أولّا بتحمل علاقاتها أكتر 
جذداء والحقيقة إنها بالنسبة لك شخص عادي خالص.. 

تعبر عن مشاعرها بصورة ضخمة وكبيرة وغير مبررة أو مناسبة, 
واو.. ياااااه.. معقول!!! وتتصدم وتتفاجأ من أقل حاجة أو مش 
من حاجة أصلا.. 

سهل تصدق أي حاجة وتمشي وراها وتقنع نفسها بيهاء من غير 
عقل ولا تفكير ولا حسابات.. 


فض 


رغم المظهر الخارجي الفخم ا مبهر.. إلا إنها من جوه فاضية 
وأغلب من الغلب.. وعندها احتياج نفدي أساسى وبسيط من 
زمان.. هو إنها تتشاف ويتسقف لها ويتقالها برافو.. إنتتي 
موجودة.. ووجودك مرحب بيه.. 

وعلشان الاحتياج ده ما تمش إشباعه وهي صغيرة. فهي بتحاول 
دلوقت تحصل عليه بأي شكلء وبكل صورة.. زي العطشان الاي 
بيدور على نقطة ميه.. بس هي بتشرب من البحر.. وعمرها 
ما بت بع.. 


مهما حاولت توصلها إنك مهتم بيهاء هاتفضل تدور على اهتمام 
أكبرء وأضواء أكتر. وعلاقات أمتع. . لغاية ما تتعالج.. 


هي في الحقيقة بتكون محتاجة إنك توصلها إنك بتحبها ومهتم 
بيها مش علشان مظهرها وشكلهاء وإنها تستاهل تتشاف وتتقبل 
من غير ما تدفع أي تمن.. وإن وجودها مبهج ومرحب بيه زي 
ماهو بدون تجميل.. 


ساعتها ممكن تتغير.. 


وتتحوّل لبني آدمة تاني.. 


بك 


412 
علاقة التقمص 


في العلاقة دي إنت مش إنت.. إنت لابس حد.. وبتعمل علاقة 


يعنى حد إنت بتحبه وعاوز تبقى زبه. أبوك» صاحبك», أستاذك» 
اي حك.. قوم تتقمصه.. تتكلم زبيه. تتصرف زيه, تلبس زيه.. 
كده يعنى.. 


حد إنت بتحبه ومش عارف توصله.. ممثلء. مغنيء. برضه 
1 وقبقى السيغة مني.: 


دي حاجة غير التقليد.. التقليد إنت بتعمله وإنت واعي بيه.. 
عارف إنك معجب بفلان وبتقلده.. إنما التقمص ده بيحصل 
بدون وعيء عقلك الباطن هواللي بيعمله وإنت مش واخد 
بالك.. 


ساعات بقى- وده الأصعب- بتتنقنمص حد إنت مش بتحبه.. 
بالعكس.: إنت كفرفنة وبكرهة جد كمانة وسهفوادة 
(تقمص المعتدي).. يعني حد اتظلم مثلاً.. يبجي بعد شوية 
يمارس نفس الظلم بالظبط مع حد أضعف منه.. مع إن المتوقع 
إنه يتعلم وما يكررش اللي حصل معاه.. طالب جامعة جه في 
لجنة امتحان الشفوي والدكتور بهدله وطلع عينه.. تلف الأيام 
ويكون في نفس مكان الدكتور. وبدل ما يعمل العكس ويكون 
طيب وكويس وعادل.. لأ.. ده يتقمص الدكتور اللي امتحنه زمان, 


ا 


ويبقى نسخة منه. ويعمل نفس اللي اتعمل معاه بالظبط.. 


فيه طبعًا أمثلة أخرى.. تلاقي كتير من الآباء والأمهات بيعملوا 
مع أولادهم وبناتهم نفس اللي اتعمل معاهم بالظبط.. إنت 
ممكن تكتشف ده في نفسك لو عندك أولاد.. في موقف معين 
تكتشف وتقول: ياه ده بالظبط اللي كان أبويا بيعمله معايا.. أو 
تكتشفي إن ده نفس الكلام أو نفس التصرف اللي كانت بتعمله 
والدتك معاي.. نسخة مكررة من نفس السيناريو.. وكأني باتقمص 
أدوار الآخرينء وأعملها في علاقاني.. 


التقمص ده ساعات بيكون مطلوب كشكل من أشكال التعلم أو 
النمو النفسي.. باتقمص حد. أتعلم منه حاجة, وبعدين خلاص.. 
زي الجاكقيت كده اللي ممكن ألبسه في وقت معين وأقلعه 
بعدها بشوية وألبس غيره وهكذا.. لغاية ما تتكوّن شخصيتي» 
ويبقى ليا ملامح بتاعتي أنا.. إنها لو تحوّل الجاكيت ده لجاكيت 
جبس مش بيتقلع.. يبقى عمى. وعدم وعيء وثبات في ال مكان.. 
وساعات أذى للنفس أو الغير.. 


نا تعمل علاقة مع حد.. داهًا اسأل نفسك.. هو في العلاقة دي.. 
أو في الموقف ده.. أنا مين؟ 


أنا مين؟ 


يض 


دي بقى من أخطر العلاقات بجد.. 


مبدئيًا كده أي مجموعة من البشر هايجتمعوا مع بعضء لو 
ما كانش فيه هدف معين ليهم., أو حاجة معينة هما ناويين 
يعملوها بوعى -إن شالله يخرجوا يتفسحوا- فا مجموعة دي 
ممكن تؤذي أصحابها.. 


مستشفى.. اتحاد ملاك ف عمارة.. فريق رياضى.. أو أي جمع 


فيه علم كامل اسمه سيكولوجية المجموعة (101© 
25610108). العلم ده بيدرس بكل تفصيل ودقة إيه اللي 
بيحصل بين الناس لو اتجمعوا مع بعض.. إيه اللي بيحصل على 
المستوى النفسي والعقلي والعاطفي.. لأن وجود مجموعة من 
الناس في مجموعة. زي ما هو ممكن يطلّع أحسن ما فيهم, 
ممكن كمان يطلّع أسوأ ما فيهم.. 


من الناس.. 


ممكن ال مجموعة- بشكل واعي أو غير واعي- تتعامل مع حد 
كلهم عنده عقل أو علم أو إحساس أو أي حاجة أكتر منهم, 


ب 


وبالتالي هايقدسوه ويؤلهوه ويخلوا وجود المجموعة وأفرادها 
معتمد على وجوده.. وسلامة ال مجموعة ونجاحها بإيده لوحده.. 
خطورة الحكاية دي هي إنها أولًا هاتخلي كل أفراد المجموعة 
يخلوا مسئوليتهم عن أي حاجة تحصل.. ما هو اللي يعرف.. هو 
اللي فاهم.. إحنا ماشيين وراهء وثانيًا المجموعة هاتحمل الراجل 
ده فوق طاقته. لغاية ما ينهك ويتعب وما يقدرش يستحملء 
ساعتها المجموعة بكل بساطة هاتبدأ تهاجمه وتتكالب عليه 
وتخلص منه.. ويجيبوا غيره. يلعبوا معاه نفس اللعبة.. 


كمان ممكن أي مجموعة تتحوصل حوالين نفسهاء وتنفصل عن 
العالم الخارجيء ويتصوروا إنهم تحت تهديد مستمر منه.. 
ويعيشوافي وهم الكرّ والفرٌ.. يعني يبقوافي حالة كراهية 
واستنفار وحرب شرسة مع كل وأي حد غيرهم.. لأنهم متصورين 
إن الكل بيتآمر عليهم. وغيرهم بيكرههم.. وده طبعًا بيخلييم 
ما يعملوش أي حاجة حقيقية على أرض الواقع. وما يقومش كل 
واحد فيهم بمسئوليته تجاه نفسه وتجاه المجموعة, ولا يشوف 
إنه شخصيًا مسئولء زيه زي غيره. 


وساعات اتنين أو أكتر من المجموعة يقرروا يعملوا مع بعض 
علاقة خارج المجموعة وبدون علمهاء وبيكون جزء من العلاقة 
دي الخروج عن القواعد العامة للمجموعة مهما كانت بسيطة.. 
وممكن العلاقة دي في بعض الأوقات تتم تحت سمع وبصر 
وبمباركة المجموعة نفسهاء بس دي قصة كبيرة صعب شرحها 
دلوقت.. 


يضض 


ممكن كمان ال مجموعة ما تبقاش مجموعة.. يعني كل واحد 
تيتاعدش يعض ها نخيلشس هم بعضء ها نبقاش سكولين عن 
بعض.. وده يهدد بقاء وحياة ومصلحة وحتى متعة أي مجموعة.. 


الأخطر والأخطر.. هي إن المجموعة تبقى مجموعة بزيادة.. 
بمعنى إن الفوارق بين أفرادها تدوبء وما تبقاش واضحة, يبقوا 
شبه بعض. وكأنهم شخص واحد.. يتكلموا بنفس الطريقة, 
يفكروا بنفس الشكلء وساعات حتى يلبسوا زي بعضء ويبقوا 
نسخ من بعض.. وده بيلغي أي فرص في التلقائية والإبداع والتفرد 
والاختلاف بين أعضاء المجموعة دي. 


الحاجة السادسة والأخيرة.ء هي إن المجموعة زي ما اختارت في 
الأول حد تقدسه وتعتمد عليه فهي ممكن تختار حد تخليه 
(كبش فداء) وتبقى عايزة تطرده منها.. وده فيه كلام لوحده.. 


اللي يمنع كل ده.. الاي منع الست حاجات دول وغيرهم (فيه 
حاجات تانية كتير).. هو أن كل حد فى أى مجموعة من الناس 
يبقى عارف إنه هو شخصيًا مسئول عن نجاح أو فشل ال مجموعة 
دى.. وإنه مطلوب منه يعمل اللى عليه بكل إخلاص وصدق 
ووعىء. علشان ده فيه الفايدة وال مصلحة والنجاة.. ليه.. ولكل 


غير كده.. العواقب ممكن تكون وخيمة.. وخيمة جدًا.. 


لوا 

علاقة كبش الفداء.. 


فيه ظاهرة شهيرة جدًا بتحصل في كتير من المجموعات.. اسمها 


الناس في المجموعة بيختاروا- غالبا بشكل غير واعي- حد منهم 
ويبدأوا يشوفوه على إنه أسواأً واحد فيهم.. حدّ يقول عليه 
أناني.. حد تاني يقول عليه خاين.. حد تالت يفتش في نيته 
والاي ورا أفعاله.. وفي الحقيقة كل واحد فيهم ببرمي ابيسقط 
عليه اللي هو مش قابله في نفسه شخصيًا.. 

واحد مش قابل ضعفه ومش عايز يشوفه في نفسه فيسقطه على 
(كبش الفدا) ويقولك ده الضعيف اللي فينا.. واحد مش عاوز 
يعترف قدام نفسه إنه كاره وحقود فيرمي ده على (كبش الفدا) 
ويقول ده الحقود بتاعنا.. واحد مليان نرجسية وشعور مريض 
بالعظمة ينكر ده في نفسه ويشوف (كبش فداء المجموعة) على 
إنه شخص منفوخ ومغرور وغير مبالي بالآخرين.. 

شوية شوية تتعامل ال مجموعة مع الشخص ده على إنه مصدر 
للمشاكل وسبب للمتاعب وساعتها يكون الحل الوحيد بالنسبة 
لهم هو تطفيشه والتخلص منه خارج المجموعة إلى الأبد. 
بأساليب كتير جدًا.. ودي حكاية معروفة ومشهورة وبتتكرر من 
أول التاريخ لغاية نهايته.. 


كيف 


الحاجة الأولى هي إن (كبش الفداء)- اللي غالبًا بيكون شخص 
طيب وساذج وحسن النية- ساعات بيصدق اللي أسقط عليه 
ويستقبل نفسه فعلا على إنه إنسان سيئ ومليان بكل العيوب 
اللي اتهموه بيها بدون وجه حق.. ويلبس اللي اترمى عليه.. 
وساعات يبقاه ويتحول ليه فعلا.. 


الحاجة التانية وهي الأهم.. إنه في أوقات كتير (كبش الفداء) 
نفسه بيكون ليه دور في إنه يكون (كبش فداء).. لأنه سكت 
على الأذى. وسمح بالضرر. وساب حدوده مفتوحة لكل من 
هب ودبء وخلى أرضه مستباحة لكل اللي عايز يرمي فيها 
نفايات نفسه وقاذورات حياته.. 


(كبش الفداء) مش داما ضحية.. بالعكس.. ساعات بيكون أحد 
المشتركين في الجرمة.. وساعات بيكون هو البادئ اللي بيستدعي 
من اللي حواليه الظلم ويغريهم بالأذى.. وبعدين يشتكي.. 
ويفضل يشتي.. 


إذا كنت في يوم (كبش فدا).. فشوف مستئوليتك عن حدوث ده 
أو عن استمراره.. 


وإذا كنت من اللي بيستمتعوا بصنع (كبش فدا) من اللي 
حواليهم.. 


لسن 


له 
علاقة تحقيق النبوءة 


هنا.. حد بيعمل معاك علاقة علشان يحقق نبوءة خاصة بيه. 


يعني واحدة مصدقة إن كل الرجالة وحشين وكدابين وخاينين, 
تروح تتجوز واحد., وتتعامل معاه بشكل صعب وغريبء وتطلع 
منه أسوأ ما فيه. لغاية ما يزهق منها ويبدأ يبص لغيرهاء 
وتتحقق في الآخر نبوءة (كلهم خونة زي بعض).. 

واحد مقتنع إنه فاشل وإن ما فيش أملء يقوم يشتغل شغلانة 
مش مناسبة ليه ولا لمؤهلاته ولا لقدراته.. ويعمل مشاكل في 
علاقاته بزمايله ورؤسائه.. بعد شوية يترفد من الشغلء ويقول 
بينه بين نفسه (أهه.. أنا كنت عارف كده من الأول.. أنا أصلًا 
فاشل).. 

كتير مننا بيبقى عنده (نبوءة) داخلية. وبيسعى طول الوقت 
فى حياته وعلاقاته إنه يثبتها ويؤكدها.. علشان ده اللى وصله 
في تجارب وعلاقات قبل كده.. وده اللي اتعلمه عن نقسة وده 
اللي ما يعرفش غيره.. 

أشهر النبوءات دى: (أنا ما استاهلشء أنا فاشلء أنا دايا ضحية, 
الناس كلها 0 دول خاينين. ما فيش أمان لحد. ما حدش 
بيفهمني» وهكذا).. 


مشكلة الحكاية دي إن صاحبها بيقعد يكررها عمال على بطَّالء 
وهو مش واخد باله., ولا حتى الناس اللي في علاقة معاه واخدين 


بالهم.. 


خلى بالك إنت بقى.. 
ما تخليش حد يحقق النبوءة بتاعته على إيديك.. 


ما تخليش حدّ يلبسك دور مش بتاعك فى علاقته بيك.. 


شوف اللي معاك عاوز يطلع منك إيه.. 


واللا أسوأ ما فيك.. 
الحكاية دى بنتعلمها بالخبرة وبالتجربة.. فمفيش مشكة إنك 


تكون اتقرصت مرة واللا اتنين.. 

00 
علاقة البلع 


فى العلاقة دى.. طرف بيحاول يخلي نفسه المصدر الوحيد لكل 
حاجة بالنسبة للطرف التانىء اللى بيعتمد عليه اعتمادًا مطلقًا.. 


تصوروا مثلاً أم بتعزل أولادها عن العام وتومّلهم بكل طريقة 
إنها المصدر الوحيد لكل حاجة. يسمعوا كلامها هي وبسء 
يطمنوا ليها هي وبس.ء ما يآمنوش لأي حد في الدنيا غيرها.. 
هي بس اللي بتحميهم, وتهتم بيهمء وتحبهم.. وا مكان الوحيد 
الآمن فى الكون هو جنبها وبين ايديها.. الناس وحشة.. الأصحاب 
مش كويسين.. ماتخرجوش.. ماتسافروش.. خليكوا هنا معايا.. 
معايا أنا لوحدى.. جوه أعمق نقطة فى حضنى..وفي نفس الوقت» 
تزرع فيهم خوف وشك وساعات كتير كره لأي حد تاني يحاول 
يقرب منهم. إن شالله يكون أبوهم شخصيًا.. 


الأم دي بيكون عندها شعور رهيب بالوحدة. وعدم الأمان.. 
وبتحاول تستمد شعورها بالأمان والاطمئنان والراحة من خلال 
إحساسها إن أولادها محتاجينها طول الوقت.. فكده يبقى ليها 
لازمة. ووجودها يبقى مهم وليه معنى... منتهى الغلب.. بتكون 
من جوّاها عندها رغبة دفينة وغير واعية إنها ترجّع الأولاد دول 
جوه بطنها (رحمها) تاني.. ولو طالت تبلعهم علشان تعمل 
كده- من كتر جوعها واحتياجها للأمان- يبقى ياريت.. الكلام 
ده مش هزار.. 


ممكن كمان زوجة تبلع جوزها.. أو زوج يبلع مراته.. محدش 
بيحبك غيرى.. محدش بيفهمك زيي.. قوللى على كل حاجة 
إوعى حتى ترمش بعينيك.. ماتسيبنيش لوحدى.. وأنا برضه 
مش هاسيبك لوحدك.. 

ممكن أصحاب يبلعوا بعضء وكل واحد فيهم يعمى نفسه عن 
الحياة ومايشوفش فيها غير صاحبه. اللى لو بعد عنه.. الدنيا 
تتهد.. وطبعا كتير من علاقات الحب.. مليانة بلع.. 

النوع ده من العلاقات بيؤدى لنتيجة واحدة حتمية مالهاش 
احتمالات أخرى.. وهى إنها من ناحية بتوقف النمو.. بتمنع 
الكبران.. بتخلى الطرف الآخر داها ضعيف وصغير وخايف 
وقليل الحيلة.. دابها محتاج الحماية والموافقة والاعتمادية.. عمره 
مايحس بنفسه ولا اختلافه ولا تفرده.. عمره ما يبقى نفسه.. 
لأنه داها هايبقى نسخة ممسوخة مبلوعة مشوهة من كائن 
تانى غيره.. 

ومن الناحية التانية بيتخلق غول بشرى ضخم جعان مش 
بيشبع من بلع البنى آدميينء وجرهم إلى أفخاخه النفسية.. 
ومش بيكون ليه أى حل غير العلاج النفسي. 

با مناسبة.. ساعات ده بيكون ال معنى النفسى (لأمنا الغولة).. 
و(للنداهة) اللى بتنده على ضحاياها فى كل مكان.. علشان 
حافظوا على حدودكم النفسية من الاختراق والاقتحام والاختفاء.. 


قولوا (لأ) لأى حد يحاول يمسح وجودكم فى وجوده.. 
ماتسمحوش لحد يبلعكم.. وماتبلعوش حد.. 


ا 


إقه 
العلاقة مع شخص انطوائي 


العلاقة دي ب: فيها إنك لوحدك.. علشان الطرف التاني في 
العلاقة بيبحب طول الوقت إنه يكون لوحده.. 


لوحده. ومبسوط إنه لوحده.. بيحب حتى يتحرك لوحده. 
ويسافر لوحده. ويشتغل لوحده.. 


مش بيستمتع أوي بكونه في علاقة مع حد. ومش بيحب وجوده 
ف وسط ناس أو مجموعة أو شلة أصحاب.. هو معندوش شلة 
أصحاب أصلا. 

ما يفرقش معاه رأي حد فيه ولا بالإيبجاب ولا بالسلبء لأن أصلا 
وجود الناس معاه مش فارق.. مش بيعبر عن مشاعره أوي 


سيبك بقى من كل الكلام ده.. ده الكلام المكتوب في الكتب.. 


في الحقيقة. مهم تعرف إنه من جوه جدًا. الشخص ده حسّاس 
لأقصى درجة. وبيحس ويتفاعل مع كل حاجة. بس ده مش 
هو كمان عواطفه ومشاعره عميقة وقوية. بس بيعرف يتحكم 
فيها كويسء وما يظهرهاش.. 

هع" 


هوفي أعمق أعماقه محتاج جدًا لوجود الناس حواليه.. محتاج 
لوجود أي حد وكل حك.. 


ئس.. 


واللي بعد (بس) هو المشكلة.. 


الث لشخص ده جوّاه ألم نفسي رهي هيب من ناس قدمة. من حدٌ 
في حياته قبل كده. الألم ده خلاه يقرر ما يقربش من أي حدّ 
أحسن يتجرح ويتام تاني.. الألم ده جواه غالبا من سنين.. 


هو بياخد باله من كل حاجة. وبيحس بكل حاجة, وإحساسه 


عالي جدًاء ومشاعره أعلى وأقوى.. بس ألمه أكبر ومالهوش 
حدود.. 


اعذره.. وقرّب منه بالرّاحة. ما تهجمش عليه وتخترقه. هاتلاقيه 
أول ما يطمنلكء. يفتحلك أبواب نفسه.. ويقولك اتفضل.. 


ساعتها طَّمُنه أكتر. واديله المسافة والمساحة المناسبة, واقبله كله 
على بعضه من غير شروط ولا حسابات.. 


هاتكسبه. وتكسب العلاقة معاه.. 

4 
العلاقة مع نسخة قديمة من نفس الشخص 


العلاقة دي بيكون فيها ظلم شديد لاي إنت عامل معاه علاقة, 
أو لاي عامل معاك علاقة.. 


إنت هنا بتتعامل مع نسخة قدهة للبني آدم اللي إنت معاه.. 
يعني يكون حصل بينكم موقف زمانء وإنت أخدت صورة 
معينة في ذهنك عن الشخص ده.. أو يكون الشخص ده فعلا 
كانت ليه صفات وتصرفات أو طريقة تفكير قبل كده. واتغيرت.. 
لكن إنت ما زلت مثبته عند الصورة القدمة. ومش راضي 
تغيرها.. ١‏ 


مع إن الحركة هي الأصل.. والتغيير هو الطبيعة.. لكن إحنا 
ساعات بنثبّت نفسناء ونثبّت غيرنا عند موقف.. أو تفاعل.. 
أو كلمة.. أو نظرة.. أو غلطة.. أو لحظة فشل.. أو حتى لحظة 
نجاح.. ونحرم نفسنا ونحرم غيرنا من فرصة جديدة.. ورؤية 


علماء مدرسة الجيشتالت في العلاج النفسي بيقولوا إن الواحد لو 
باصص لشجرة.. عينيه بتاخد ليها أول لقطة وتخزنها في الذاكرة.. 
وتبطل تستقبل منها أي صورة تانية.. لغاية ما يهب شوية رياح 
يحركوا ورقها.. ويهزوا أغصانها.. فعينيك تفوق.. وتبدأ تستقبل 
الصورة والصوت من جديد.. 


إحنا بنحب الراحة.. مدربين على الاستسهال.. مش عاوزين نبذل 
مجهود نشوف بيه أي حاجة جديدة مُمكن تلخبط تصوراتنا 
القدهمة.. أو تهد يُنيان بنيناه على مدار سنين أو حتى أيام.. لأن 
ده معناه إني أنا كمان أتغير طالما اللي قدامي بيتغير.. وأتحرك 
زي اللي قدَّامي ما بيتحرك.. ويبقى عندي استعداد أراجع نفسي 
في كل تصوراتٍ وأفكاري ومعتقداتي» وأكتشف إني غلط.. وأصحح 
نفسي.. وده صعب وعاوز مجهود ومستولية.. 


فيبقى الأسهل إنى في علاقاتي أخلي كل واحد زي ما هو. يتغير 
ويتشال ويتحط.. وأنا مش شايف تغييره. ومش باتعامل إلا مع 
نسخته القدهة اللي في دماغى.. 


زي ما بيتعمل أب - ديت لبرامج الكمبيوتر.. 


إحنا محتاجين نعمل أب - ديت يومي لنفسنا وللآخرين.. 

4 
علاقتك بدورك في المجتمع 


إحنا بنتولد وجوانا برنامج إلهي اسمه الفطرة. بيحدد حقيقتنا 
وهويتنا.. 


الآباء والأمهات بعد شوية بيحطوا فينا برنامج تاني اسمه التربية, 
شوية كمان وييجي المجتمع اللي إحنا عايشين فيه يزرع جوانا 
برنامج تالت أخطر.. اسمه (الدور المجتمعي).. وده بتتوارثه 
الأجيال المتعاقبة لغاية ما ينسوا أصله وأهدافه ومعنااها 
وتوقيتها ومدى مناسبتها لكل زمان ومكان.. 


من أهم الأدوار المجتمعية اللي اتزرعت فينا (ولا زالت طبعًا) 
دور الرجل ودور ال مرأة- خاصة في مجتمعاتنا الشرقية.. 


في العادة.. أنا باتكلم عن اللي بتتعرضه الأنثى في مجتمعاتنا 
الشرقية من قهر وظلم وتشويه واختزال.. وعن الرسايل النفسية 
السيئة والمؤذية اللي بتوصلها عن نفسها وعن جسمها وعن 
أنوثتها من البيت والمدرسة والشارع.. وكل حتة.. واللي بتفضل 
تدفع تمنها بعد كده طول عمرها.. إلا من رحم ربي. 


المعادلة التاني.. عن الرجل.. اللي يبدو للوهلة الأولىء وبالنظرة 


أيها الرجل.. لقد ظلمتك أمك.. وظلمك أبوك.. وظلمك هذا 
المجتمع الفصامي.. 

ظلمتك أمك (مع حفظ كل الألقاب والاحترام وكل حاجة) لما 
وصلت ليك بقصد أو بدون قصد إنك أفضل من إخواتك البنات» 
وإنك من حقك تعلي صوتك على أختك. وتؤمرهاء وتتحكم 
فيهاء وتراقبهاء وفي بعض الأوقات تمد إيدك عليها. 

ظلمتك يا فضلت هي وغيرها تحمل وتولد وتحمل وتولد لغاية 
ما تخلف ولد.. راجل.. ينادوها باسمه. وتتشرف بوجوده وسط 
أهلها وقرايبها.. 

ظلمتك ينا فضلتك على أختك في المعاملة. والتعليم, وحرية 
الحركة. ومنحتك حقوق كتير جذا منعتها عنها.. 

ظلمتك نا خلت أختك تنضف وراكء وترتب أوضتكء. وتغسلك 
هدومك. 

ظلمتك نا وصلت ليك إن وجودك في البيت هو المصدر الوحيد 
للأمان والحماية والقوة والستر بعد أو بدل وجود أبوك.. 


اللي ظلمك هو كمان.. 


ظلمك.. نا علمك إن الرجولة هي الصوت العالي والخشونة 
والقسوة.. 

ظلمك.. ا كان بيمسك إيدك ويخرج معاك ويوديك كل حتة 
هو بيروحهاء وما بيعملش كده مع إخواتك البنات.. 

ظلمك مما فهُمك إن الراجل مش بيضعف ومش بيبكي ومش 
بيحن ومش بيرق ومش بيعبّر عن مشاعره.. 

ظلمك نا وصلك إن الأنوثة ضعفء ومياعة» ودلع.. 

ظلمك يا قالك إن شرفك مكانه خارجك.. وإنه يقبع في جسد.. 
وزي ما أبوك وأمك ظلموك.. فالمجتمع كان ظلمه ليك أشد 
نا خرجت الشارع لقيت ضل راجل ولا ضل حيطة:؛ والراجل ما 
يعيبهوش غير جيبه. والكلام الجد يعني - فقط- كلام الرجالة.. 


نا لقيت نفسك بتعمل اللي إنت عاوزه. تعرف دي وتمشي مع 
ديء وأصحابك يصقفولك, وأهلك يفرحوا بيك. وتبقى واد جدع 
مقطع السمكة وديلها. 


نا اتعلمت إن الزوجة الشاطرة الجدعة هي ست البيت المطيعة 
الاي بتغسل وتمسح وتنضف وتسحل نفسها كل ليلة وكل يوم 
غلشان عاظر سيادة سعادة جتاناة:. 

دا لقيت الراجل بيمشي قدَّام مراته وأمه وإخواته البنات.. 

مما وصلك إن السبب في التحرش هو البنت ولبسها وكلامها 
ومشيتها.. 


لما وصلك إن كل وظيفة المرأة عبر التاريخ هي إنها كائن جنسي 
مخلوق لإشباعك ومتعتك. علشان حضرتك تؤدي دورك المقدس 
فى الحياة.. 


اه" 


ِنَا وصلك 


إن الأنوثة إغواء وإغراء وانحلالء وإن الأنشى شيطان رجيم 
بيسعى دامًا لإفسادك وإفساد مجتمعك اللمتدين بطبعه.. 


نا وصلك إن المرأة هي أصل كل الشرور.. 
وحاجات تانية كتير أوي.. أصعبها على الإطلاق هو إن كل ده 


أو معظمه على الأقل وصلك زورا وبهتانا باسم الدينء اللى تم 
تسطيحه واختزاله وسوء فهمه إلى أقصى درجة. 


أنا بقول إنك مظلوم.. لكن مش بقول إنك ضحية.. لأنك 
مسئول عن تصديقك لكل الرسائل دي. وعدم مقاومتها. بل 
وممارستها بكل إصرار ورعونة.. 

إنت صدّقت كل ده لغاية ما بقى حتة منك. ومن تفكيرك., 
ومشاعرك. وسلوكك. وبقى أي صوت مختلف معناه هدم 
منظومة هائلة من تكوينك الداخليء وإعادة مراجعة رهيبة 
لكتير من مسلمات حياتك, ومسئولية إنسانية كبيرة جدًا ناحية 
نفسك وناحية غيرك.. 


عزيزي الرجل.. 
ارفع الغمامة من على عينيك.. 
وشوف المصيبة اللي (إنت).. أقصد اللي (إحنا) فيها.. 

0 
العلاقي مع شخص مستغل 4011561 


طبعًا دي اللمادة الخام للعلاقات الخطرة والمؤذية, لأن ممكن أي 
حد من اللي بيعملوا العلاقات الخطرة اللي اتكلمنا عليها قبل 
كده. يتحول في علاقته إلى حد مستغل.. 7ع5ناط4 يعني.. 


النزجسي بيكون مستغلء السيكوباث طبعًا مستغلء المدمن.. آه.. 
من غير كلام, وغيرهم وغيرهم.. 


أي حد من دولء بيقدر بكل أشكال التلاعب ساعات, والضغط 
ساعاتء. والحيلة ساعات. والرشوة العاطفية ساعاتء إنه 
يستغلك ويستهلك مشاعرك ووقتك وفلوسك وطاقتك. وحياتك 
كلهاء لغاية ما تلاقي نفسك في الآخر.. مش لاقي نفسك أصلاً.. 


أكبر وأغرب مشكلة شوفتها في العلاقات ديء مش بتكون في 
المستغلء لا.. بتكون في الشخص التاني.. الشخص المستغّل.. اللي 
بيخضع للاستغلال يعني.. وهي إنه بيكون اختار العلاقة ديء 
والبني آدم اللمؤذي ده من بين كل الدنياء علشان يلزق فيه. 
ويرتبط بيه. ويقول يا ده.. يا بلاش.. وبيرفض كل وجهات النظر 
والنصايح ومحاولات اللي حواليه لإنهاء العلاقة دي.. وبيفضل 
مُصرٌ إنه يكمل فيها.. بيكونوا عاملين زي المفتاح والقفل.. بمجرد 
ما بيلاقوا بعضء بيعرفوا بعضء ومش بيستغنوا عن بعض تالي.. 


م 


الشخص «ه (المستعّل).. بيكون جواه إحساس عميق إنه ما 
يستاهلش, إن قيمته قليلة جدًاء إن وجوده مالهوش لازمة.. إنه 
آخره كده.. وأحسن ما يمكن الحصول عليه هو ده.. علشان 
بالظبط المعنى ده.. إنت قليل.. إنت ما تستاهلش غير الأذى.. 
ده آخرك.. وعلشان كده برضه بيكمل ف العلاقة ديء وببيرفض 
يقطعهاء لأنه ما صدق لقى اللي يؤذيه بالنيابة عن نفسه.. 
حكاية صعبة ومعقدة. وبتتعب كل ال معالجين وا محللين النفسيين.. 
اللي يحميك من العلاقة اللي زي دي حاجات.. 

الحاجة الأولى هي إن حدودك تبقى واضحة. وأي علاقة يكون 
فيها أي أذى من أي نوع تنهيها فورً.. 

الحاجة التانية هي إنك تعرف تقول (لأ) عند اللزوم لأي حد 
مهما كان.. علشان (لأ) دي هي اللي هاتحمي بيها حدودك من 
أي اختراق.. 

الحاجة التالتة والأهم.. هي إنك تصدق طول الوقت إنك 
تستاهل» وتعامل نفسك بكده.. وتؤكده لنفسك كل شوية.. 
تستاهل تتحبء. وتستاهل تفرح. وتستاهل تعيشء. وتستاهل 
تُحترم.. وطول ما إنت مصدّق ده.ء كل اختياراتك هاتكون في 
نفس اتجاهه.. وطول ما أنت مش مصدقه. اختياراتك هاتكون 
دايا في اتجاه الأذى والضرر والانكسار.. 


إحنا بنختار اللى إحنا مصدّقين إننا نستاهله.. 
بنختار.. اللى إحنا مصدّقين.. إننا نستاهله.. 

رم 
علاقة التقمص الإسقاطي 
اسمها صعب.. مش كده؟ 
كام مرّة حسيت إنك مستغرب مشاعرك؟ 


كام مرّة سألت نفسك السؤال ده: هو أنا حاسس كده ليه مع 
إن ما فيش حاجة حصلت تستدعى الإحساس ده؟ 


كام مرّة ظبطت زة نفسك وإنت متأم من غير سبب للأم.. غضبان 
من غير سبب للغضب.. كاره بدون مُبرر للكّره.. أو حتى بتحب 
بدون مبرر للحب..؟ 


كتير جدًا من مشاعرنا هي في الحقيقة مش مشاعرنا.. هي 
مشاعر اتزرعت فينا.. حد تانى رماها من جواه عليك.. يعني 


ساعات بيكون فيه حد جواه مشاعر زهق أو ضيقء. وهو مش 
قابلها أو مش مستحملهاء أو أصلاً بينكرها.. تقعد سيادتك قدامه 
دقيقتين.. يقولك بص إنت زهقان.. شوف إنت متضايق.. أديك 
مش مستحمل.. عمال تبص في الساعة.. مكشر.. مالك كده 
مكتئب؟ إنت حزين ليه؟ أو حتى من غير ما يتكلم أصلًا.. 


هه" 


ساعات حد يكون مليان من جواه خيانة وكدب وخداع.. ويبدأ 
يرمي ده عليك ويحسسك إنك دايا مشكوك فيك وداهًا موضع 
اتهام.. لغاية ما حضرتك تبدأ تعمل ده فعلًا.. 


ممكن حدّ يكون مليان غضبء. بس مش بيعبر عنه. أو حب 
ومش بيعبر عنه. أو حتى كره وبرضه مش بيعبر عنه.. وبنفس 
طريقة الضغط والإقناع دي يوصلك إنت إنك تعبر عن اللي 
جواه هو.. ولا إنت واخد بالك.. ولا هو كمان واخد باله.. 


الموضوع ده اسمه (التقمص الإسقاطي).. يعني حضرتك 
(بتتقمص) اللي غيرك (بيسقطه) عليك.. وده بيحصل كتير في 
بعض العلاقات.. على مستوى الأفراد وعلى مستوى المجموعات 
أو العاتلات.. 


يعني واحد يزرع مشاعره اللي مش عارف يقبلها في نفسه أو 
يحتويهاء جه واحد تاني.. أو مجموعة (أو عيلة) تزرع مشاعر 
مُعينة جوّه واحد أو جوّه مجموعة تانية.. عيلة تزرع جوّه 
واحد إنه فاشل.. إنه سيئ.. إنه ما يستاهلش.. وهو يصدّق ده. 
وممكن يعيش حياته كلها بيه.. 


وقعت في الفخ ده قبل كده؟ حسيتي قبل كده بأحاسيس غريبة 
عليكي ومش بتاعتك؟ 


طيب نعمل إيه؟! 


كه" 


خلي ف علاقاتك فلتر.. أيوه فلتر.. واستخدمه كل يوم,.وبعد 
شويه هاتتعلم تستخدمه كل ساعة.. وكل دقيقة.. وكل ثانية.. 


أول ما تلاقي فيه مشاعر جواك غريبة عليك وعلى فطرتك 
وطبيعتك.. على طول استرجع إيه اللي حصل قبلها.. قابلت مين؟ 
اتصلت بمين؟ شوفت إيه في التليفزيون.. أو السينما.. أو الشارع.. 
أو الشغل؟ اتعاملت مع مين.. فين.. ليه.. إزاي؟ وابدء استخدم 
الفلتر.. ونقّي نفسك من شوائب الآخرين اللي اتخلصوا منها 
عندك.. وارمي لكل حد حاجته اللي رماها جواك.. وابدء دورة 
جديدة من تنقية نفسك.. كل يوم.. 


دورة جديدة.. من تنقية نفسك.. كل يوم.. 


/اة ؟" 


نه 
علاقة الزواج 
هل الزواج علاقة؟ 
طبعًا علاقة الزواج من أهم العلاقات اللي ممكن نتكلم عنها.. 
بس الأول تعالوا نسأل نفسنا.. هو الزواج أصلا علاقة؟ هو 
الزواج في حد ذاته معناه نجاح العلاقة بين اتنين؟ هو الزواج 
ضمان لاستمرارية الحب؟ 


الحقيقة إن الزواج في حد ذاته مش علاقة أصلا.. الزواج مجرد 
إطار لعمل علاقة.. 


يعني إيه؟ 


يعني الزواج هو بس فرصة لعمل علاقة.. وسط ملائم لعمل 
علاقة بين اتنين.. 

وكل اللي قبل الزواج (من حب أو استلطاف أو معرفة صالونات 
أو غيره) يستوي ويتشابه في أنه طريق يمهد لوضع الطرفين في 
ال مكان والظروف المناسبة لصنع وإنجاح (أو إفشال) العلاقة دي.. 
وهمًا وشطارتهم بقى.. 

فيهم يكون نفسه. بكله وبكامله. بدون رتوش ولا مخاوف ولا 
حسابات.. ويكون قابل الطرف التاني قبول كامل بدون شروط 
ولا تعجيزات ولا تهديدات.. 


مه" 


علاقة فيها كل واحد حر وفي نفس الوقت منتمي للزواج وللأسرة 
وللبيت.. 


علاقة فيها كل واحد عايش وسامح للتاني إنه يعيش.. 
علاقة فيها كل واحد راضي وسامح للتاني إنه يرضى.. 


علاقة كل واحد فيها ليه دوايره وذاتيته واستقلالهء مع كتير من 
خطوط التلاقي والتوازي والاختلاف والتماس مع الطرف الآخر.. 


أو تكون العلاقة دى مش حقيقية.. 


ويدارى عنه باقى نفسه.. وأجزائه.. 


أو يخنقوا بعض.. وكل حد فيهم يلف حوالين رقبة التاني حبل 
غليظ من الهموم أو المشاكل أو الشكوك.. 


أو يعجزوا بعض.. وما حدّش فيهم يقنع ولا يرضى ولا يبطل 
مطالب وشروط.. 


أو يتشعبطوا في بعض.. وكل حد فيهم يعلق حياته ووجوده 
وسعادته ورضاه على التاني.. مش على ربنا ولا على العلاقة 


الزواج هو اختبار لكونك حقيقي أو مزيف.. 

الزواج هو إنك تختار ما بين إنك تكرر سيناريوهاتك القدهة, 
أو سيناريوهات أسرتك أو قرايبك أو معارفك أو أصحابك.. أو إنك 
تكتب سيناريو جديد تمامًا ليك ولشريك حياتك بكامل وعيك 
وإرادتك ومسئوليتك.. 


الزواج (ونجاحه أو فشله) قرار.. بيتجدد كل يوم وكل دقيقة وكل 
لحظة.. زي التفئس.. وزي نبضات القلب.. 

الزواج.. مش هو نهاية القصة زي الأفلام العربي.. 

الزواج بداية.. 

بداية حياة..أو بداية موت.. 

الزواج إما أرض خصبة لزرع الحب.. 

أو أرض وعرة لزرع الكراهية.. 


الزواج.. إما روضة من رياض الجنة.. 
أو حفرة من حفر النار.. 


فيه كلمتين عاوزكم تحفظوهم.. وترددوهم.. وتعتبروهم قسم 
وعهد قدّام نفسكم وقدّام ربنا لما تيجوا تتجوزوا.. ممكن حتى 
تقولوهم بعد الصيغة الرسمية للزواج مباشرة.. الكلام ده لكل 
المقبلين على الزواج.. ولكل المتجوزين الاي عاوزين يجددوا قرار 
جوازهم مع بعض.. 

قول ورايا (وإنتى قولي بصيغة المؤنث): 

"أشهد الله وأشهدكم... 

إني قابلك كلك على بعضك.. قبول موقفء. ما يتغيرش بتغير 
أحوالك.. قبول لحسابك مش لحسايء قبول بدون شروط.. 
وإفي مش هاخنقك ولا أطبقك ولا أعجزك ولا أختزلك. ولا أسمحلك 
تعملى معايا ده.. 

وإني مش هامارس معاكي في يوم من الأيام ولا هاسمحلك تمارسي 
معايا دور الضحية ولا دور الجاني ولا دور المنقذ.. ولا غيرهم.. 
وإني أحترمك وأقدرك وأهتم بيكي.. وأحبك وأسامحك وأعذرك 
وأديلك فرص وسماح وبرااااح.. 

وإني ما اتشعبطش فيكي ولا أسمحلك تتشعبطي فيا..وإننا نكبر 
وننضج ونتحمل المسئولية من خلال علاقتنا ببعض.. 

وإني أقبل معاي وأساعدك تقبلي معايا ضعفي وضعفك. وألمي 
وأفك. وموتٍ وموتك.. 

وإفي أحيا معاي بنفسي الحقيقية. وأساعدك تحيي معايا بنفسك 
الحقيقية. في وجود الناس وفي وجود ربنا.. من غير ما نلغي أو 
وإني أفضل مصدّق إني أستاهل, وأساعدك تفضلي مصدّقة إنك 


وإن حياتي معاي تكون بداية جديدة في طريق النور.. وخطوة 
جديدة فى سكة الحقيقة.. 


امين.. امين.. 

45 
العلاقيّ الجنسينّ 


مبدئيًا مهم إننا نعرف إن الجنس حاجة. والعلاقة الجنسية 
حاجة تاني خالص.. 


الجنس هو فعل جسدي.ء ميكانيكي في معظمه. مش لازم يكون 
مرتبط بأي مشاعر أو التزامات نفسية أو معنوية بين الطرفين.. 
يعني في ثقافات مختلفة عنناء ممكن واحد بمارس الجنس مع 
واحدة ما يعرفهاش, ممكن واحدة تمارس الجنس مع واحد مش 
بعض الأحيان. ساعات بيحصل الجنس تحت الضغط أو الإكراه 
أو بالقوة أو الاغتصاب.. كل ده اسمه جنس.. وبس.. 


أما العلاقة الجنسية. فهي علاقة بكل تفاصيل ومعاني الكلمة.. 
يعني فيها مشاعر,. وأفكار, والتزامات أخلاقية ونفسية وجسدية, 
وقبلها طبعًا - فى مجتمعنا وثقافتنا- دينية, والجنس فيها جزء 
مش كل.. الجنس هنا أداة للقرب وللتواصل وللتعبير.. مش 
هدف أو غاية في حد ذاته.. 

ورغم إن الاتنين من بعيد شكلهم زي بعض.. لكن تفاصيلهم 
ومحتواهم غير بعض تمامًا.. 

العلاقة الجنسية من أدق وأخطر وأعمق العلاقات الإنسانية, 
لأنها ممكن تكون أحد وسائل وطرق السعادة الحياتية بين 
الطرفين» وممكن تكون أحد أسباب التعاسة والبغض والكراهية 
وساعات الانفصال بينهم.. 

ممكن ترتفع بيهم وبأرواحهم لسابع سماء وممكن تنزل بيهم 
وباأجسادهم لسابع ارض.. ممكن تكون جزء من رحلة جسدية 
وروحية للجنة. وممكن كمان تكون خطوات منزلقة متسارعة 


ما ينفعش أقول على علاقة جنسية إنها (علاقة) من غير ما 
طرفيها يكونوا بيحترموا احتياجات بعضء وكل طرف فيهم يكون 
مهتم بتلبية احتياجاته واحتياجات الطرف التاني على حد سواء.. 
مش حد منهم يستخدم التانى شوية دقايق» بشكل أنانى ذاتوى» 
من غير أى مراعاة أو انتباه أو اهتمام حقيقيء. وبعدين يلف 
وشه الناحية التانية. ويغوص جوه نفسه.. 


مهم كمان إن الطرفين يحترموا جسم بعضء ويتعاملوا معاه 
معاملة آدمية راقية. مش طرف فيهم يتعامل مع جسم التاني 
على إنه مكان متاح لتفريغ رغبة سريعة أو غريزة ملحة.. 
و..خلاص.. 


كمان ضرورى إن الطرفين يكونوا حابين اللي بيعملوه وموافقين 
ملك ليه دون صاحبه/صاحبته الأصلية. يعمل بي هاللى هو 
عاوزه. وقت ماهو عاوزء وزى ماهو عاوزء بدون استعداد 


وما ينفعش طبعًا تكون (علاقة) لو أي طرف فيها مش مستعد 
لتحمل مسئوليته الأخلاقية عنهاء وانها تكون هي نفسها جزء 
من علاقة إنسانية وحياتية أكبر بين طرفيها (الزواج)..مش مجرد 
اتصال عابر مافيش قبله ولا بعده أى شكل وأى درجة من 
المسئولية. 


يل 


في (العلاقة الجنسية) الحقيقية. الجنس مش بيكون ليه الأولوية, 
إنهما العلاقة نفسها هي اللي بيكون ليها الأولوية.. الجنس هنا 
بيكون بس زي اللغة. بيول معاني الحب والقرب وال مودة 
والرحمة بأشكال وأدوات مختلفة.. لكنه أبدًا مش بيكون هو 
المضمون ولا المحتوى.. لأن ده لو حصل.. يبقى العلاقة الجنسية 
اتفرغت من حقيقتهاء واخثزلت في فعل حركي مُمل.. وبكل 
أسفء ده الواقع فى معظم الأحيان.. 


فى كتير من مجتمعاتناء تم اختزال كل ما هو (علاقة جنسية) 
إلى (جنس).. ومافيش موضوع حيانٍ يومي حصل فيه تشويه 
وتضليل وسوء فهم وسوء تعامل زى ما حصل ف فى الموضوع 
ده.. ولغاية دلوقتء. مافيش أى وسيلة طبيعية عادية مقبولة 
لتعليم وتنوير وتوعية العامة بخصوصه. غير بعض الاجتهادات 
الفردية من خلال مواقع انترنت أو محاضرات أو ورش عمل.. 
وطبعاً النتيبجة واضحة جداً.. 

إحنا عندنا هوس شديد (بالجنس) على حساب االعلاقة 
الجنسية).. ونهم غريب (لجنسنة) أى شئ وأى فعلء وأى حد.. 
لدرجة إننا بننظر للمرأة مثلاً على إنها (كائن جنسى)» وبنتعتبر 
جسمها (آداة مثيرة جنسياً)ء وبنتعامل معاها على إنها (موضوع 
جنسى).. وبقى أحد أهم أهداف الارتباط أو الزواج منها (هدف 
جنسى).. 

وفى الناحية التانيةء. كتير من الرجالة بيشوفوا إن رجولتهم 
مستمدة من آداءهم الجنسيء وأن ده لوحده هو مقياس 
أهميتهم ونجاحهم وساعات وجودهم كله.. 

ويمكن ده يكون أحد أسباب الاستخدام الرهيب للمنشطات 
الجنسية فى مجتمعاتناء و اننا من أكتر الناس اللى بتبحث عن 
كلمة (جنس) عدى الانترنت.. ده احنا حتى اقتصرنا مفهوم 
(الشرف) ل معنى جنسىء وتجاهلنا تماما باقى معانيه وجوانبه.. 
اختزال (العلاقة الجنسية) إلى (جنس) جزء لا يتجزأ من اختزالنا 
لكتير من ال معانى والمفاهيم لصورتها البدائية الأولى.. 

لكن يبقى فى الآخر إن (العلاقة الجنسية) أسمى وأشمل وأبقى 
بكتير من مجرد (الجنس)..وانها علاقة إنسانية ليها مواصفات 
ومراحل ودرجات وتفاصيل ومستويات.. مش مجرد لقاء جسدى 
بين اتنينء أو خيال مراهق بيتحقق على أرض الواقع, أو حبة زرقا 
توصل لبعض المتعة.. 


ا مفتاح فى (العلاقة الجنسية).. 


مش الفعل.. وبدايته.. ونهايته.. 


الجنس وحده مش علاقة.. 
الجنس فقط لغة.. 

وآداة لتوصيل ال معنى.. 

بين طرفين.. 


بينهم مودة.. ورحمة.. 


ه5ظ 


للف 
إيه فيك اللي بيعمل علاقة؟ 
كل واحد فينا بيتولد وجوّاه احتياجات نفسية بسيطة جدًا.. 


إنك تتشاف.. إنك تتحس.. إنك تتقدّر.. إنك تقول لأ.. وغيرها.. 


وبتكون الوظيفة الأساسية للأم والأب أثناء التربية هي تلبية 
الاحتياجات دي بشكل مناسب وبقدر كافي.. علشان يحصل النمو 
النفسي السليم وتكتمل الصحة النفسية السوية.. 


لكن في الحقيقة..مش ده اللي بيحصل داهِا.. 


الطفل عادةً بيكتشف أثناء التربية إنه علشان تتم تلبية 
احتياجاته الأساسية لازم يكون فيه مُقابل.. يعني (اسمع الكلام 
علشان أحبك).. (اشرب اللبن علشان تبقى شاطر).. (ما تقولش 
لأعلشان ربنا يحبك).. كل حاجة بشروط.. كل حاجة بمقابل.. 


يعمل إيه الطفل الغلبان بقى علشان يتحب ويتقبل ويتحسش 
ويُهتم بيه؟! 
يضطر يبقى زي ما هُما عاوزين.. 


لأنه.. ببساطة شديدة.. محتاج.. 


امحل 


يقرر الطفل في سن مُّعين (التَطريات والأبحاث بتقول حولي 
خمس سنين) إنه يعمل عملية تجميل لنفسه.. آه عملية 
تجميل.. علشان يناسب الوضع المحيط بيه.. يعني يعدّل نفسه 
ويظبطها على مقاس اللي حواليه.. عاوزينه مقاس “اا يبقى /ا 
عاوزينه مقاس 46" يبقى 89.. علشان يوصله منهم بعض الحب. 
وقليل من الاهتمام, وربما شيء من الاحترام والتقدير لإنسانيته 
واحتياجاته. 


يقرّر يدفن (نفسه الحقيقية) الفطرية الخالصة اللي خلقها ربناء 
علشان يحميها ويحافظ عليها في مكان سري عميق.. ويعيش 
ب(نفس مزيفة) مُصطنعة. تعرف تتعامل مع اللي حواليه.. 


اللي يقرّر يدفن تلقائيته. والاي يقرر يدفن صوته العاليء. واللي 
يقرّر يدفن تفكيره وإبداعه. والاي تقرّر تدفن أنوثتهاء والاي 
تقرر تدفن علاقتها بجسمهاء والاي تقرّر تدفن كلمة (لأ) اللي ما 
اتقبلتش واترفضت واتعاقت عليها.. 


طبعًا ده بيحصل في أشكال وعلاقات تانية كتير, أشهرها علاقات 
الحبء اللي كل واحد من الطرفين بيقولك -قال إيه- هأتغير 
علشانه/علشانها.. 


ونكبر ونحب ونتجوز ونخلفء ونعمل علاقات مع الناس بنفس 
مزيفة هي أبعد ما تكون عن نفسنا الحقيقة.. علاقات ناقصة 
ومشوهة.. ونعيش وموت.. وإحنا لسه ما بقيناش نفسنا أصلا. 


ا" 


تفتكر.. إنت فى علاقاتك وحياتك وشغلك وبيتك.. 


واللا نفسك المزيفة؟ 


طيب تفتكر إيه اللي يخلي (النفس الحقيقيّة) اللي اتدفنت 
تطّ تطمن وتتونس وتقرّر تعود للحياة من جديد؟ إيه اللي يخليني 
أبقى إنسان حقيقي كامل عايش بنفسي الحقيقيّة كُلها بدون 
تشويه أو اختزال أو انتقاص.. 

إقرا معايا.. الفصل الجاي.. 


الفصل الأخير.. 

.م 
العلاقة الحقيقية 


بعد رحلتنا الطويلة في العلاقات الخطرة.. آن الأوان إننا نتكلم 
عن العلاقة الصحية الحقيقية.. العلاقة اللي تغيّرنا وتكبّرنا 
وتخلينا أحسن.. العلاقة اللي وجودها مهم وأساسي لأي إنسان 
على وجه الأرض.. العلاقة الاي تساعدنا نبقى نفسنا الحقيقية 
مش نفسن المزيفة.. هو مش اللي بيبوظ في الناس علاقة؟ يبقى 
اللي يصلحهم ويساعدهم ويعالجهم ويغيرهم برضه علاقة.. 
فيه دراسة اتعملت 2 جامعة هارفارد واتنشرت قريب.. الدراسة 
دي استمرت 0 سنة, أجيال من الباحثين وأجيال من البشر.. 
كانوا بيشوفوا هو إيه الاي فرق في حياة الناس بعد السنين 
الطويلة اللي عاشوها هما وأولادهم وأحفادهم.. معظمهم كانوا 
متصورين في الأول إن اللي هايفرق في حياتهم هو الفلوس والشهرة 
وغيرها.. بس اكتشف الباحثون في آخر الدراسة إن أكتر حاجة 
فرقت في صحة الناس النفسية والجسدية, وطول أعمارهم ومدى 
سعادتهم وقدرتهم على مقاومة الأمراض والأحزان والشيخوخة 
وغيرها.. هي وجود علاقات طيبة في حياتهم.. علاقات فيها 
قرب وحب وتراحم وتفاهم.. علاقات كان الطرف التاني فيها 
متاح وموجود في عز الأوقات الصعبة.. وعلى العكس.. الناس 
اللي ما كانش عندهم علاقات بالشكل ده في حياتهم.. أعمارهم 
كانت أقصر.. نسبة إصابتهم بالأمراض المختلفة كانت أكتر.. 
قدرتهم على تحمل الألم النفسي والجسدي كانت أقل.. وجالهم 
كمان ألزهاهر في شيخوختهم.. 

إيه يا ترى مواصفات العلاقة اللى بالشكل ده؟ وإيه تفاصيلها؟ 
وإيه أهم ما فيها؟ 


باعفسان نديد العلاقة الظوة السعية الحققية اللضيرة بنذ 


أولا.. إن الطرف التاني في العلاقة يحسسك إنه حاضر وموجود 
ومهتم, حتى لوكان مش معاك بجسمه دامًا.. مهم تكون 
متطمن إنك في وعيه وإنك بتخطر على باله من وقت للتاني» 
يفتكرك. يسأل عليك.. يدعيلك.. وهكذا.. 


الحاجة التانية.. هي إنه يجيد سماعك والإصغاء ليك وقت ما 
تحتاج ده.. ويبقى متابع ومهتم ومتفاعل. مش ودانه معاك, 
ودماغه في ألف حتة تانية, ده يوصلك قد إيه هو حاسس بيك 
وفاهمك ومهتم بوجودك ومقدره. 


الحاجة التالتة.. هي إنه يقبلك ويحترمك بدون شروط.ء مش 
معنى كده إنه يوافق على كل اللي بتعمله. القبول حاجة 
والموافقة حاجة تانية خالص.. لكنه قابل وجودكء وقابل عيوبك 
وأخطاءك ومواطن ضعفك وعجزك وفشلكء وعنده استعداد 
يساعدك علشان تتغيرء من غير ما يضغط عليك. ولا يحسسك 
بالذنبء ولا يهددك بالبعد.. ولو ما اتغيرتش, هايقبل ويصير وما 


رابعًا.. مش هايحكم عليك أي حكم ديني أو أخلاقي أو قانوني 
تحت أي ظرف من الظروف.. هو هايشاورلك ببساطة وبالراحة 
على بعض الحاجات, لكنه مش هايتعامل معاك على إنه قاضى 


أو مصلح اجتماعي أو رجل دين. 


ا" 


خامسًا.. هايحط نفسه مكانك داهًاء فيحس بيكء ويفهمك, 
ويشوف احتياجاتك,. ويرجع مكانه تاني علشان يعذرك. ويسامحك. 
ويساعدك.. وفي نفس الوقت يسمحلك تعمل كده معاه.. انتوا 
اتنين في علاقة رايحة جاية. مش واحد في علاقة مع مراية.. 


الحاجة السادسة.. إنكم تكونوا حقيقيين في العلاقة, يعني كل 
واحد فيكم يكون نفسه. ما نمثلش على بعضء. مش كل واحد 
فينا لابس قناع قدام التاني» يقلعه بمجرد بعده عنه.. اللي جوانا 
نقوله لبعض.. اللي نحسه نشاركه مع بعض.. الاي نشوفه في 
نفسنا نوريه لبعض.. من غير تزييف أو تلوين.. 


الحاجة السابعة والأخيرة.. هي إن العلاقة ما تكونش بين اتنين 
وبس.. علاقة مقفولة على اتنين وخلاص. والاتنين دول قرروا 
يعزلوا نفسهم عن العام والناس والعيلة والأصحاب.. وقال إيه 
بقوا مكتفيين ببعض عن كل حاجة.. وأنا وإنت ولا حد تالتنا.. 
وإنتي الدنيا وإنت الكون.. وما ليش في الدنيا غيرك.. وأنا من 
غيرك أموت.. علشان النوع ده من العلاقات بيؤذي أصحابه 
وبيخليهم بعد شوية يخنقوا بعض ويعدوا على بعض الأنفاس 
ويوقفوا مو بعضء. ومحدش فيهم يسمح للتاني بالحياة والحرية 
والحركة.. وده بيصيب أي علاقة في مقتل. 


وطبعًا قبل وبعد كل دول.. مهم ربنا يكون طرف ثابت في أي 
علاقة. نحب بعض فيه. ونحس بوجوده معاناء ونتقيه فى بعض.. 


السبع حاجات دول لو موجودين في أي علاقة. فهي هاتكون 
علاقة صحية مغيرة للطرفين إلى الأحسن.. علاقة صداقة. علاقة 
حبء علاقة جوازء علاقة عملء علاقة علاجية.. أي علاقة.. 


ا/ا" 


ساعتها هاتبقى نفسك.. نفسك الحقيقية.. أنت زي ما إنت.. 
بكلك وبكاملك.. بدون رتوش.. بدون تجميل.. بدون حسابات.. 
وبدون تخوفات.. لأنك عارف إن الطرف التاني قابلك زي ما 
إنت.. وبيحبك بدون شروط.. وبيحترمك وبيحترم رحلتك.. وموقفه 
منك مش بيتغير بتغير أحوالك.. 


دي اسمها علاقة حقيقية.. 
تحس فيها إنك موجود.. ومتقدر.. 
ووجودك فارق.. وإنك تستاهل.. 


وإنك مش مُضطر تدفع أي تمن.. علشان ترضي أي حد.. 


العلاقة دي تطمن وتفرّح. وتغر.. 
العلاقة دي تقرّبنا من نفسنا ومن الناس ومن ربنا.. 
العلاقة دي فيها الدوا وفيها الشفا.. 


هي المفتاحء وهي الباب. 
وهي البيت النفسي الأصيل المنور الدافي.. 


ربنا يوهبها ليكم: ويرزقكم بيها.. 
آمين.. 


امين.. 


للتواصل مع د.محمد طه 

